
COPERTA IV 

în acest ciclu de conferinţe, Rudolf Steiner compară două scrieri 
care marchează momente diferite şi importante din evoluţia 
umanităţii. Cu subtilitatea care-i caracterizează toate analizele, el 
prezintă marea epopee indiană Bhagavad-Gita ca pe o sinteză 
vastă prebudistă a trei curente spirituale care au evoluat în 
cadrul primei culturi postatlanteene. 

în timp ce Bhagavad-Gita se adresează unei omeniri încă 
nediferenţiate datorită lipsei conştienţei Eului (regulile care se 
adresează fiecărui individ fiind aceleaşi), epistolele apostolului 
Pavel au în vedere progresul realizat de starea de conştienţă a 
oamenilor, astfel încăt el vede în fiecare om un mădular diferit al 
unei umanităţi alcătuită după principiile unui organism în care 
individul îşi găseşte un loc specific. învăţătura creştină este 
asimilată astfel conform cu conştienţă de Eu strict personală pe 
care o are fiecare. 

Modul de expunere a acestui studiu comparativ face ca prezentul 
ciclu de conferinţe să fie una din lecturile care aduc nepreţuite 
precizări celor care doresc să-şi completeze imaginea evoluţiei 
umane din perioada culturilor postatlanteene. 

TREPTELE ADEVĂRULUI 



Antroposofia este un curent spiritual modern, fundamentat de 
austriacul Rudolf Steiner (1861-1925), personalitate complexă, 
dotată cu capacitatea de a dezvolta în mod consecvent şi 
interactiv atât mistica înaltă bazată pe experienţe interioare care 
l-au condus la cercetări aprofundate în lumea spirituală, cât şi 
gândirea riguros ştiinţifică despre spirit, prin opoziţie cu 
tendinţele materialismului dominant în secolul al XlX-lea şi prima 
parte a secolului al XX-lea. Materialismul urmărea eliminarea 
nivelului divin-spiritual din cunoaştere prin contestarea existenţei 
acestuia în Univers, ceea ce l-a îndreptăţit pe R. Steiner să 
afirme: „Tragedia materialismului constă în faptul că nu poate 
înţelege ce este materia". 

Pentru a sintetiza conţinutul de idei al antroposofiei sau ştiinţei 
despre spirit vom porni de la un principiu de bază formulat chiar 
de Rudolf Steiner: „Oricărei realităţi materiale din Univers îi 
corespunde ceva spiritual şi orice realitate spirituală din Univers 
primeşte la un moment dat expresie în lumea materială", 
întreaga evoluţie, mai întâi biologică şi apoi social-istorică, a 
umanităţii este o ilustrare vie a acestui principiu. Cunoaşterea 
directă a resorturilor spirituale ale umanităţii, ca şi cunoaşterea 
exterioară a materiei, se obţine numai prin eforturi susţinute de 
perfecţionare a structurilor noastre sufleteşti şi spirituale, pentru 
a deveni apţi şi demni de dezvoltarea conştientă şi responsabilă 
a relaţiei omului cu lumea spirituală în toată puritatea 
indispensabilă acestui scop. Unul din principalele scopuri ale 
antroposofiei constă în deschiderea căilor cunoaşterii de sine, 
fapt necesar pentru evoluţia viitoare a omenirii. Atât cunoaşterea 
de sine cât şi înţelegerea coerentă a lumii interioare şi a 
ambianţei telurice şi cosmice se pot dobândi prin studiul scrierilor 
antroposofice, întrucât logica riguroasă a expunerilor oferă 
gândirii posibilitatea aprecierii valorii acestora, chiar şi în lipsa 
accesului personal direct la lumile spirituale. Omul apare astfel 
ca o fiinţă dublă, cu problematică cosmică şi problematică 
terestră, având sarcina realizării sintezei superioare a acestora. 

în consecinţă, antroposofia este ştiinţa despre spirit care ne dă 
posibilitatea înţelegerii raţiunii de a fi a structurilor şi 
evenimentelor aparţinând lumii sensibile, precum şi a înlănţuirii 

acestora în timp şi spaţiu. Ea nu este o fundamentare 
teoretică pusă la îndemâna unei „secte religioase", cum încearcă 
să denigreze unele scrieri mişcarea antroposofică, ci reprezintă 
calea spirituală de valorificare concretă a forţelor de iubire aduse 
de Hristos pe Pământ, atât de necesară într-o perioadă în care 
dezbinarea între oameni se manifestă în toate relaţiile individuale 
şi de grup. Există, în prezent, antroposofi aparţinând celor mai 
diferite confesiuni religioase care consideră că au găsit, în sfârşit, 
în antroposofia lui R. Steiner un limbaj comun capabil să creeze 
baza pentru o nouă deschidere spirituală către lume, prin 
înţelegerea corectă a momentului-cheie pentru întreaga evoluţie 
cosmică pe care l-a reprezentat Evenimentul de pe Golgota de 
acum 2000 de ani. 

Antroposofia nu este teorie, ci cunoaştere vie, ceea ce se 
reflectă în faptul că a pus toate premisele şi a elaborat soluţii 
valoroase în diferitele domenii aplicative marcate de consecinţele 
tuturor situaţiilor de criză caracteristice lumii actuale pe care 
Rudolf Steiner le-a prevăzut cu 8-9 decenii în urmă. Astfel, pe 
baza cunoaşterii aprofundate a omului (antropologia 

antroposofică), Rudolf Steiner, colaboratorii şi urmaşii săi au 
elaborat principiile şi metodele terapeutice ale medicinii 
antroposofice, ale agriculturii biodinamice, ale sistemului 
pedagogic Waldorf, ale tripartiţiei sociale, au dat naştere unui 
impuls original în arhitectură etc. Putem conchide că 
antroposofia este totodată o cale de cunoaştere obiectivă, o cale 
de autocunoaştere şi o cale de viaţă. Ea este prelungirea în Eul 
omului actual a activităţii lui Hristos, a Logosului care a acţionat 
de la începutul existenţei Universului. 

Mişcarea antroposofică, care s-a separat din mişcarea teosofică, 
s-a dezvoltat independent, şi numai în mod eronat sau abuziv 
este asociată cu alte curente şi organizaţii actuale. Ea deschide 
perspective luminoase educaţiei pentru libertate, iubirii dintre 
oameni şi colaborării cu natura, iar spiritualitatea românească, 
constitutiv creştină şi cu o largă deschidere spre înţelegerea 
integrării omului în Cosmos, este o matrice gata pregătită pentru 
receptarea şi dezvoltarea acestor imperative ale mileniului III. 



biolog dr. PETRE PAPACOSTEA 




PUBLICAREA 

ÎN LEGĂTURĂ CU 
CONFERINŢELOR LUI RUDOLF STEINER 



Baza ştiinţei spiritului orientată antroposofic o constituie lucrările 
scrise şi publicate de Rudolf Steiner (1861-1925). Pe lângă 
aceasta, el a ţinut, între 1900-1924, numeroase conferinţe şi 
cursuri, atât în faţa unui public larg, cât şi pentru membrii 
Societăţii teosofice, mai târziu ai Societăţii antroposofice. Vorbind 
în mod liber, el însuşi a dorit iniţial ca aceste conferinţe să nu fie 
consemnate în scris, deoarece ele erau concepute drept 
„comunicări orale, nedestinate tiparului". După ce însă s-au 
finalizat şi răspândit tot mai numeroase variante incomplete şi 
eronate după stenogramele şi notiţele auditorilor, s-a văzut 
nevoit să reglementeze problema acestora. Şi a încredinţat 
Măriei Steiner von Sivers această misiune. Ei i-a revenit sarcina 
de a-i desemna pe cei care au dreptul să stenografieze 
conferinţele, de a asigura administrarea stenogramelor şi 
revizuirea textelor pentru tipar. Din cauză că, fiind extrem de 
ocupat, Rudolf Steiner nu a putut corecta el însuşi textele, decât 
în cazuri foarte rare, în privinţa tuturor conferinţelor publicate 
trebuie să se ţină seama de această rezervă a sa: „Va trebui să 
se aibă în vedere faptul că în stenogramele nerevizuite de mine 
se găsesc greşeli". 

în legătură cu raportul dintre conferinţele pentru membri, care, la 
început, erau accesibile numai sub formă de manuscrise tipărite 
pentru uz intern, şi cărţile sale, destinate publicului larg, Rudolf 
Steiner îşi exprimă punctul de vedere în lucrarea autobiografică 
Mein Lebensgang ( Viaţa mea), capitolul 35. Cele spuse acolo 
sunt valabile, în egală măsură, în ceea ce priveşte cursurile 
ţinute, care se adresau unui cerc restrâns de participanţi, 
familiarizat cu bazele ştiinţei spiritului. 

După moartea Măriei Steiner (1867-1948) s-a trecut, conform 
indicaţiilor sale, la tipărirea unei ediţii a operelor complete ale lui 
Rudolf Steiner (Rudolf Steiner - Gesamtausqabe, GA). Volumul 
de faţă constituie o parte a acestei ediţii. 

CONFERINŢA I 

Koln, 28 decembrie 1912 

într-un anumit sens, ne aflăm azi în momentul întemeierii 
Societăţii antroposofice în sens restrâns, şi tocmai cu o 
asemenea ocazie ne este îngăduit să ne aducem iar aminte de 
importanţa şi semnificaţia cauzei noastre. în principiu, ceea ce 
Societatea antroposofică vrea să fie pentru cultura şi civilizaţia 
modernă nu trebuie să se deosebească de ceea ce noi am făcut 
dintotdeauna în cadrul cercului nostru, sub formă de teosofie. 
Totuşi, poate că adăugarea unui nume nou va aminti iar 
sufletelor noastre de seriozitatea şi demnitatea cu care vrem să 
lucrăm în cadrul curentului nostru spiritual şi din această 
perspectivă a fost aleasă şi tema acestui ciclu de conferinţe. Ne 
propunem, la începutul activităţii noastre antroposofice, să tratăm 
o temă care va fi în măsură să ne atragă atenţia în cele mai 
diverse moduri asupra importanţei şi semnificaţiei pe care 
curentul nostru spiritual le are în viaţa culturală a epocii prezente. 

Poate că unii au fost surprinşi să găsească alăturate două 
curente spirituale care, în aparenţă, sunt foarte departe unul de 
celălalt, aşa cum sunt ele exprimate, pe de o parte, în marele 
poem oriental Bhagavad-Gita [ŢQ şi, pe de altă parte, în epistolele 
celui care se situează atât de aproape de întemeierea 
creştinismului: apostolul Pavel. Vom recunoaşte cel mai bine 
apropierea dintre aceste două curente spirituale, dacă vom arăta 
azi, ca introducere, cum se situează în epoca noastră, pe de o 
parte, ceea ce se leagă de marele poem Bhagavad-Gita şi, pe de 
altă parte, cum îşi proiectează influenţa ceea ce a fost întemeiat 
la începutul creştinismului: paulinismul. Multe s-au schimbat în 
viaţa spirituală a epocii noastre, faţă de cum erau cu relativ puţin 
timp înainte, şi tocmai ceea ce face ca viaţa spirituală a epocii 
prezente să fie altfel decât viaţa spirituală a unui trecut încheiat 
recent necesită ceva de felul unui curent spiritual teosofie sau 
antroposofic. 

Să ne gândim că, într-o epocă nu prea îndepărtată de a noastră, 
când omul se avânta spre viaţa spirituală a vremii sale, avea de- 
a face, aşa cum am arătat deja în ciclurile de conferinţe ţinute la 
Basel şi Munchen [21, cu trei milenii, cu un mileniu precreştin şi 
cu două milenii care nu se încheiaseră şi care erau impregnate şi 

străbătute de curentul spiritual al creştinismului. Oare ce îşi 
putea spune un om care în urmă cu puţin timp - în vremea în 
care nu se putea vorbi de un curent spiritual teosofic sau 
antroposofic, aşa cum îl înţelegem noi azi - era situat în cadrul 
vieţii spirituale a omenirii? El putea să-şi spună: în prezent se fac 
simţite influenţele a ceea ce poate fi căutat cel mult în cadrul 
mileniului care a precedat era creştină. Fiindcă nu mai devreme 
decât în acel mileniu al erei precreştine încep să aibă importanţă 
pentru viaţa spirituală oamenii individuali, ca personalităţi. Oricât 
de măreţe, de grandioase şi gigantice sunt unele dintre lucrurile 
care, în curentele spirituale ale unor epoci mai vechi, îşi trimit 
lumina spre noi, personalităţile, individualităţile nu se detaşează 
pe fondul a ceea ce stă la baza curentului spiritual respectiv. Să 
ne întoarcem privirile doar spre acea perioadă pe care nu o 
putem considera că ţine, în sens restrâns, de ultimul mileniu 
anterior erei creştine, să ne întoarcem privirile spre curentul 
spiritual din vechiul Egipt sau spre cel caldeano-babilonian: avem 
în fata noastră panorama unei vieţi spirituale unitare. De-abia în 
viaţa spirituală din vechea Grecie individualităţile ies în evidenţă, 
astfel încât ele ne apar într-un mod spiritual cu totul viu ca 
individualităţi. în epoca egipteană, în cea caldeano-babiloniană 
găsim învăţături măreţe, perspective grandioase înspre 
depărtările cosmice; abia în Grecia lucrurile se schimbă, în 
sensul că putem privi spre diferite personalităţi individuale, spre 
un Socrate Sau Pericle, spre un Fidias, Platon, Aristotel [3]. 
Personalitatea ca atare iese la lumină. Acesta e specificul vieţii 
spirituale din ultimele trei milenii. Şi nu mă refer doar la 
personalităţile importante, ci la impresia pe care viaţa spirituală o 
face asupra fiecărei individualităţi sau personalităţi. In aceste 
ultime trei milenii lucrul cel mai însemnat e personalitatea, dacă 
putem spune astfel. Iar curentele spirituale au importanţă prin 
faptul că personalităţile umane simt nevoia să ia parte la viaţa 
spirituală, că ele găsesc prin curentele spirituale consolare 
lăuntrică, speranţă, pace, fericire interioară, siguranţă. 

Deoarece până în urmă cu relativ puţin timp oamenii dovedeau 
un interes preferenţial faţă de istorie numai în măsura în care 
aceasta se derulează de la o personalitate la alta, ei nu aveau o 
înţelegere prea profundă, prea pătrunzătoare nici pentru ceea ce 
a existat înainte de ultimele trei milenii. O dată cu civilizaţia 
greacă a început acea istorie pentru care, până cu puţin timp 
înainte, exista înţelegere, pe când celelalte civilizaţii nu mai erau 
înţelese deloc; în această perioadă, la răscrucea dintre primul şi 

al doilea mileniu, a avut loc apoi ceea ce se leagă de 
marea entitate a lui lisus Hristos. 

Primul mileniu stă sub influenţa a ceea ce ne-a adus civilizaţia 
greacă. Şi ea îşi proiectează influenţele spre noi, într-un mod 
demn de luare-aminte: la începuturile ei se află Misteriile. Ceea 
ce s-a revărsat din acestea - am arătat-o adeseori - a trecut 
asupra marilor poeţi, filosofi şi artişti, pe toate tărâmurile, 
deoarece, dacă vrem să-i înţelegem cu adevărat pe Eschil, 
Sofocle, Euripide, trebuie să căutăm izvoarele acestei înţelegeri 
în ceea ce s-a revărsat din Misterii. Dacă vrem să-i înţelegem pe 
Socrate, Platon, Aristotel, trebuie să căutăm izvoarele filosofiei 
lor în Misterii. Ca să nu mai vorbim despre figuri atât de 
proeminente ca Heraclit. în cartea mea Creştinismul ca fapt 
mistic [41, am arătat că Heraclit se situează cu totul pe solul 
Misteriilor. 

Vedem apoi că, o dată cu începutul celui de al doilea mileniu, în 
evoluţia spirituală se revarsă Impulsul hristic şi că al doilea 
mileniu se desfăşoară în aşa fel, încât Impulsul hristic preia în 
sine treptat, ca să spunem aşa, spiritualitatea greacă, se uneşte 
cu ea. Acum, puternicul Impuls hristic se contopeşte cu ceea ce 
a venit spre noi din spiritul grec, prin tradiţie şi ca viaţă 
nemijlocită. Vedem, aşadar, cum o înţelepciune greacă, o simţire 
greacă, o artă greacă se unesc în mod organic, foarte lent şi 
treptat, cu Impulsul hristic. Aşa s-a desfăşurat mileniul al doilea. 

începe apoi __ mileniul al treilea, marcat de dezvoltarea 
personalităţii. în acest mileniu, spiritul grec influenţează în alt 
mod cultura noastră. Vedem aceasta, dacă ne ocupăm de artişti 
cum ar fi Rafael, Michelangelo, Leonardo da Vinci [5]. Acum, 
spiritul grec nu mai convieţuieşte cu creştinismul, cum s-a 
întâmplat în cultura celui de al doilea mileniu. în mileniul al doilea 
cultura şi civilizaţia greacă n-au mai fost percepute ca fapt istoric 
grandios, ca ceva privit din afară; în mileniul al treilea oamenii 
trebuie să se adreseze în mod direct civilizaţiei şi culturii greceşti, 
îi vedem pe Leonardo, Michelangelo, Rafael lăsând să acţioneze 
asupra lor operele de artă ale grecilor, care sunt scoase din nou 
la lumina zilei, vedem cum spiritul grec e preluat într-un mod din 
ce în ce mai conştient. El fusese preluat în mod inconştient, în 
cursul mileniului al doilea, dar din ce în ce mai conştient în 
mileniul al treilea. 

Spiritul grec e preluat în mod conştient în imaginea despre 
lume. Dacă studiem, de exemplu, opera filosofului Toma 
d'Aquino [6J, vedem cum el e nevoit să îmbine ceea ce se degajă 
din filosofia creştină cu filosofia lui Aristotel. Spiritul grec e 
asimilat în mod conştient, aşa că aici se amestecă în mod 
conştient, sub o formă filosofică, spiritul grec şi creştinismul, 
după cum la Rafael, Michelangelo şi Leonardo ele se contopesc 
sub o formă artistică. Şi acest curent merge mai departe, 
străbătând viaţa spirituală, chiar şi în cazul în care se naşte o 
anumită adversitate religioasă, la Giordano Bruno, la Galilei £71- 
Constatăm, cu toate acestea, că pretutindeni reapar idei şi 
noţiuni greceşti, mai ales în ceea ce priveşte concepţia despre 
natură: o absorbire conştientă a spiritului grec! 

Dar nu se trece retrospectiv dincolo de antichitatea greacă. Şi în 
toate sufletele, nu numai în acelea ale oamenilor erudiţi sau de 
înaltă cultură, ci în sufletele tuturor oamenilor, până la cei mai 
simpli, se răspândeşte, trăieşte o viaţă spirituală în care spiritul 
grec şi cel creştin s-au unit în mod conştient. 

în secolul al XlX-lea apare un fenomen remarcabil căruia de-abia 
teosofia sau antroposofia e chemată să-i dea formă şi să-l 
înfăptuiască. Un singur fapt izolat ne arată ce lucru grandios se 
petrece. în momentul în care în Europa devine cunoscut 
minunatul epos Bhagavad-Gita, mari spirite europene sunt 
fermecate de conţinutul ei profund. Şi am dori să rămână mereu 
în suflete ceea ce un spirit atât de profund ca Wilhelm von 
Humboldt [8£ a putut să spună, când a citit-o: că este cel mai 
profund poem filosofic pe care l-a întâlnit vreodată. Şi el a 
mărturisit că a meritat să ajungă la o vârstă atât de înaintată, 
deoarece a mai apucat să cunoască eposul Bhagavad-Gita, 
marele cânt despre spirit, care străbate spre noi dintr-o 
antichitate orientală sfântă. 

Şi ce minunat este faptul că în secolul al XlX-lea s-au revărsat, 
încetul cu încetul, tocmai din Bhagavad-Gita, chiar dacă 
descriind cercuri nu prea largi, atâtea lucruri care provin de la 
vechea spiritualitate orientală! Fiindcă această Bhagavad-Gita se 
deosebeşte de alte scrieri ajunse până la noi din vechea cultură 
orientală. Acele scrieri ne transmit constant o gândire şi o simţire 
orientale, din puncte de vedere diferite. în Bhagavad-Gita ne 
întâmpină însă ceva în legătură cu care putem spune: e 
confluenţa tuturor orientărilor şi punctelor de vedere din gândirea 

şi simţirea răsăriteană. în aceasta constă măreţia şi 
importanţa Bhagavad-Gitei. 

Să ne îndreptăm acum privirile spre vechea Indie. Dacă lăsăm 
deoparte aspectele mai puţin importante, în faţa noastră vor 
apărea, ieşind din adâncul unor vremuri străvechi ale Indiei, trei 
curente spirituale, cu trei nuanţe diferite. Acel curent spiritual 
care ne întâmpină deja în primele Vede [9] şi care a fost 
dezvoltat în scrierile poetice vedice de mai târziu este foarte 
riguros - îl vom caracteriza în cele ce urmează -, este, dacă 
putem spune aşa, un curent spiritual unilateral, dar absolut 
riguros. Ne apare apoi un al doilea curent spiritual, în filosofia 
Samkhya, tot o orientare spirituală absolut riguroasă, şi ne mai 
iese în întâmpinare, în cele din urmă, o a treia nuanţă a 
spiritualităţii orientale, curentul Yoga. Ceea ce ne apare drept 
sistemul Samkhya al lui Capila, ceea ce ne apare în filosofia 
Yoga a lui Patanjali şi în Vede sunt curente spirituale de nuanţe 
diferite, sunt curente spirituale care, deoarece au aceste nuanţe 
absolut exacte, sunt oarecum unilaterale, şi măreţia lor constă 
tocmai în această unilateralitate. 

în Bhagavad-Gita găsim întrepătrunderea armonioasă a tuturor 
acestor trei curente spirituale. Ceea ce a avut de spus filosofia 
Vedelor ne luminează din Bhagavad-Gita; ceea ce Yoga lui 
Patanjali avea de dat omului poate fi, de asemenea, regăsit în 
Bhagavad-Gita; ceea ce avea de spus Samkhya lui Capila se 
întâlneşte în Bhagavad-Gita. Şi nu regăsim toate acestea sub 
forma unui conglomerat, ci ele se contopesc în mod armonios, ca 
trei membre ale aceluiaşi organism, ca şi cum iniţial ar fi fost una. 
Măreţia poemului Bhagavad-Gita constă în faptul că descrie în 
mod amplu felul cum această viaţă spirituată răsăriteană îşi trage 
seva, pe de o parte, din Vede, pe de altă parte din filosofia 
Samkhya a lui Capila şi, în sfârşit, din Yoga lui Patanjali. 

Vom evidenţia pentru început ceea ce ne poate oferi fiecare 
dintre aceste trei curente spirituale. 

Vedele reprezintă, în sensul cel mai exact al cuvântului, o 
filosofie a unităţii, monismul cel mai spiritual care poate fi 
conceput. Monism, monism spiritual - aceasta e filosofia 
Vedelor, care a fost elaborată apoi în Vedanta [101 . Dacă vrem 
să înţelegem filosofia Vedelor, trebuie să aducem mai întâi în 

faţa sufletului faptul că această filosofie vedică porneşte de la 
ideea că omul găseşte în el însuşi o realitate foarte profundă, 
care e sinea sa, şi că ceea ce el sesizează în primul rând în viaţa 
obişnuită e doar o expresie sau o copie a acestei sine, că omul 
poate să evolueze şi că evoluţia sa scoate din ce în ce mai mult 
la suprafaţă, din adâncurile sufletului, profunzimile şinei sale 
proprii. Prin urmare, în om odihneşte, ca şi cum ar dormi, o sine 
superioară şi această sine superioară nu e ceea ce omul din 
epoca actuală ştie în mod nemijlocit, ci e ceva care acţionează în 
el, spre care el evoluează. Când omul va fi atins, cândva, ceea 
ce trăieşte în el drept sine, el îşi va da seama, conform cu 
filosofia Vedelor, că această sine e una cu Sinea 
atotcuprinzătoare a lumii, că el cu sinea sa nu doar se odihneşte 
în această Sine cosmică atotcuprinzătoare, ci e una cu ea. El e 
una cu această Sine cosmică în sensul că se raportează într-un 
dublu mod, cu fiinţa sa, la ea. Aşa cum expirăm şi inspirăm în 
mod fizic, tot aşa, trebuie să spunem, îşi reprezintă adeptul 
Vedelor raportul dintre sinea umană şi Sinea cosmică. Aşa cum 
omul inspiră şi expiră, aşa cum în afară se află aerul pe care îl 
respirăm toţi, iar în interior cantitatea de aer pe care el a inspirat- 
o, tot astfel avem în afară Sinea generală atotcuprinzătoare, care 
trăieşte şi acţionează în toate, şi pe care omul o inspiră atunci 
când se dăruieşte contemplării Şinei spirituale a lumii. O inspirăm 
în mod spiritual cu fiecare senzaţie pe care o avem în legătură cu 
această Sine, o inspirăm cu tot ceea ce primim în sufletul nostru, 
întreaga cunoaştere, întreaga ştiintă, întreaga gândire şi simţire 
sunt respiraţie spirituală. Iar ceea ce primim astfel în sufletul 
nostru, ca pe o mică parte din Sinea lumii - care însă rămâne 
organic unită cu această Sine - este atman: respiraţia*, care, 
raportată la noi înşine, e ca o cantitate de aer pe care o inspirăm 
şi care nu poate fi deosebită de aerul comun, general. Aşa că 
atman se află în noi, dar nu putem face deosebire între el şi ceea 
ce e Sinea lumii, care pulsează în toate. Şi, aşa cum noi expirăm 
fizic, tot astfel există o reculegere plină de veneraţie a sufletului, 
prin care el îndreaptă ceea ce are mai bun, în rugă şi jertfă, spre 
această Sine. E ca respiraţia spirituală: brahman. Atman şi 
brahman, precum inspiraţia şi expiraţia, ne fac părtaşi la Sinea 
cosmică care pulsează în toate. 

* în germană, das Atmen (nota trad.). 

în curentul vedic ne întâmpină o filosofie monist-spirituală, care e 
totodată religie. Iar floarea şi fructul acestui curent vedic e 

sentimentul atât de liniştitor pentru om, care-i stăpâneşte 
fiinţa sa cea mai lăuntrică şi cea mai înaltă, de a fi una cu Sinea 
generală, care pulsează şi acţionează în întreaga lume, cu 
entitatea unitară a lumii. Despre această legătură a omului cu 
unitatea lumii, despre această situare a omului în întregul şi 
marele Cosmos spiritual vorbeşte curentul vedic - nu putem 
spune „cuvântul Vedelor", fiindcă Veda e deja cuvânt -, care 
tratează cuvântul Veda, care ne-a fost dat, care a fost exalat, 
conform reprezentării vedice, de către Fiinţa unitară ce pulsează 
în toate şi pe care fiinţa umană poate s-o primească în ea drept 
formă supremă a cunoaşterii. 

O dată cu însuşirea cuvântului vedic, omul primeşte în el cea mai 
bună parte a Şinei omniprezente; o dată cu acest cuvânt e 
cucerită conştienţa legăturii dintre sinea umană individuală şi 
această Sine cosmică omniprezentă. Ceea ce spune Veda e 
cuvântul lui Dumnezeu, care e creator şi care renaşte în 
cunoaşterea umană, unind astfel cunoaşterea umană cu 
Principiul creator care străbate lumea şi acţionează în lume. 
Astfel că ceea ce stă scris în Vede era considerat Cuvânt divin, 
iar cel care îl pătrundea era în posesia Cuvântului divin. Cuvântul 
divin venise în lume într-un mod spiritual şi era prezent în cărţile 
Vedelor. Cei care pătrundeau aceste cărţi luau parte la Principiul 
creator al lumii. 

Altfel stau lucrurile cu filosofia Samkhya. Când aceasta se 
apropie de noi, aşa cum ne-a fost transmisă prin tradiţie, ea se 
prezintă drept ceva diametral opus unei doctrine moniste. Dacă 
vrem să comparăm cu ceva filosofia Samkhya, o putem compara 
cu filosofia lui Leibniz fiii . Filosofia Samkhya e o filosofie 
pluralistă. Diferitele suflete care ne ies în întâmpinare, suflete de 
oameni şi suflete de zei, nu sunt urmărite de filosofia Samkhya 
până la izvorul lor comun, ci sunt luate drept suflete individuale, 
care există din veşnicie, ca să spunem aşa, ori cel puţin ca 
suflete a căror origine nu e căutată în ceva unitar. în filosofia 
Samkhya ne vine în întâmpinare pluralismul sufletelor. E 
subliniată independenţa fiecărui suflet, care-şi parcurge evoluţia 
în lume ca entitate izolată în existenţa şi fiinţa sa. 

în faţa pluralismului sufletelor se situează ceea ce în filosofia 
Samkhya e numit elementul prakritic. Nu putem desemna acest 
element prin cuvântul modern „materie", deoarece el are un sens 
materialist. Dar nu la aşa ceva se referă filosofia Samkhya când 

vorbeşte despre substanţialitatea care se opune 

pluralităţii sufletelor şi care nu poate fi dedusă nici ea din ceva 
unitar. 

Avem, în primul rând, pluralismul sufletelor şi mai avem ceea ce 
poate fi numit baza materială, ca un fel de mare val originar, de 
care lumea e străbătută în spaţiu şi timp şi din care sufletele îşi 
iau elementele necesare pentru existenţa exterioară. Sufletele 
trebuie să se îmbrace în acest element material, despre care nu 
se poate spune că aparţine unei unităţi cu sufletele înseşi. 

Astfel, în filosofia Samkhya, ne întâmpină în principal acest 
element material, studiat cu grijă. Privirea nu e îndreptată prea 
mult, în filosofia Samkhya, spre sufletul individual. Sufletul 
individual este considerat ceva care există în mod real, ceva care 
e legat de baza materială şi întreţesut printre iţele ei şi care, în 
cadrul acestei baze materiale, ia cele mai diverse forme şi, 
datorită acestui fapt, apare în exterior sub cele mai diferite 
înfăţişări. Un suflet se înveşmântează cu elementul de bază 
material, despre care se crede că există din veşnicie, la fel ca şi 
sufletul individual. în acest element de bază material se exprimă 
viaţa sufletească. Datorită acestui lucru, viaţa sufletească ia cele 
mai diverse forme. în filosofia Samkhya ne întâmpină în special 
studiul acestor forme materiale. 

Avem deci, în primul rând, forma cea mai originară a acestui 
element material, ca un fel de val spiritual originar, în care 
sufletul se cufundă la început. Dacă ne-am îndrepta privirile spre 
stadiile de început ale evoluţiei, am vedea un element material 
nediferenţiat şi, cufundându-se în acesta, pluralitatea sufletelor, 
spre a parcurge alte evoluţii. Primul lucru care ne întâmpină, 
deci, ca formă, fără a se diferenţia încă din valul originar unitar, e 
substanţa spirituală însăşi, care se află la începutul evoluţiei 
sale. 

Următorul element care iese în evidentă din cadrul acestui val 
originar şi în care sufletul se poate înveşmânta deja în mod 
individual e buddhi. Dacă ne imaginăm, deci, un suflet 
înveşmântat cu substanţa valului originar, această manifestare în 
exterior a sufletului nu se distinge încă din elementul tălăzuitor 
general al valului originar. Prin faptul că sufletul nu se învăluie 
doar în această primă existenţă a valului originar tălăzuitor, ci în 

elementul următor care poate ieşi din cadrul acestui val, el se 
poate învălui în buddhi. 

Cel de al treilea element care se formează şi prin care sufletele 
pot deveni tot mai individuale e ahamkara. Acestea sunt forme 
tot mai inferioare pe care le ia materia originară. Prin urmare, 
avem materia originară, prima formă luată de aceasta, buddhi, şi 
avem forma următoare, ahamkara. Forma care urmează este 
manas, o alta sunt organele de simţ, apoi elementele mai subtile 
şi, ca ultimă formă, elementele materiale, pe care le avem în 
ambianţa fizică. 

S-ar putea spune astfel, în sensul filosofiei Samkhya, că este 
vorba de o linie evolutivă. Sus de tot se află elementul 
suprasensibil al unui val originar de natură spirituală, care 
coboară apoi, prin densificări tot mai mari, până la ceea ce 
vedem de jur împrejurul nostru, în elementele grosiere din care e 
construit trupul uman. între acestea două se situează substanţele 
din care sunt alcătuite, de exemplu, organele noastre de simţ şi 
elementele mai subtile, din care e constituit corpul eteric uman, 
numit şi corpul vieţii. Vă rog să înţelegeţi bine, toate acestea 
sunt, în sensul filosofiei, învelişurile sufletului. Şi sufletul e de- 
abia ceea ce se află în ele. Dacă filosoful Samkhya studiază pe 
buddhi, ahamkara, manas, simţurile, elementele mai subtile şi pe 
cele mai grosiere, prin acestea el înţelege învelişurile din ce în ce 
mai dense prin care se exprimă sufletul. 

Trebuie să ne fie clar faptul că forma sub care ne întâmpină 
filosofia vedică şi filosofia Samkhya se datorează faptului că ele 
au fost plăsmuite în acele vremuri de demult în care mai exista o 
clarvedere veche, cel puţin până la un anumit grad. 

Vedele şi conţinutul filosofiei Samkhya au luat naştere în moduri 
diferite. Vedele au la bază în întregime o inspiraţie originară, care 
exista încă în omenirea de la începuturi ca o facultate naturală; 
ele au fost date oamenilor prin inspiraţie, fără ca omul însuşi să fi 
acţionat în vreun fel, în afara faptului că se pregătea, în întreaga 
sa entitate, să primească înăuntrul său, într-o stare de linişte şi 
detaşare, inspiraţia divină ce venea de la sine. 

Alta a fost geneza filosofiei Samkhya. în cazul ei, lucrurile s-au 
petrecut cam la fel cum se întâmplă cu învăţarea noastră 

actuală, numai că aceasta din urmă nu e pătrunsă de 
clarvedere. Pe atunci ea era pătrunsă de clarvedere. Exista o 
ştiinţă clarvăzătoare, o inspiraţie dată de sus, prin har: filosofia 
vedică. O ştiinţă care era căutată aşa cum căutăm noi azi ştiinţa, 
dar căutată de oameni cărora încă le mai era accesibilă 
clarvederea - aceasta era filosofia Samkhya. 

Din acest motiv, filosofia Samkhya lasă neatins, ca să spunem 
aşa, elementul sufletesc propriu-zis. Ea spune: Pe ceea ce poate 
fi studiat în formele suprasensibile exterioare îşi pun pecetea 
sufletele; dar de studiat noi studiem formele exterioare, formele 
care ne întâmpină, în aşa fel încât sufletele se înveşmântează în 
forme. De aceea, aici găsim un sistem dezvoltat de forme, aşa 
cum ne apar ele în lume - aşa cum, în ştiinţa noastră, găsim un 
număr de fenomene ale naturii -, doar că în filosofia Samkhya 
percepţia e dusă până pe treapta de cunoaştere suprasensibilă. 
Filosofia Samkhya e o ştiinţă care, deşi a fost cucerită prin 
clarvedere, rămâne o ştiinţă despre formele exterioare, care nu 
ajunge până la nivelul sufletesc. într-un anumit sens, sufletescul 
rămâne neatins de studiu. Cel care se dăruieşte Vedelor simte 
că viaţa sa religioasă e una cu viaţa înţelepciunii. Filosofia 
Samkhya e ştiinţă, e cunoaşterea formelor în care se exprimă 
sufletul. Alături de filosofia Samkhya, la adepţii ei poate exista 
foarte bine o dăruire religioasă a sufletului. în filosofia Samkhya 
se urmăreşte felul cum elementul sufletesc se integrează 
formelor - nu e studiat sufletescul însuşi, ci felul cum el se 
integrează formelor. 

în filosofia Samkhya se face deosebirea între gradul de 
independenţă sau de subordonare faţă de materie pe care o 
păstrează sufletul. Aici avem de-a face cu ceva sufletesc, care 
se cufundă, ce-i drept, în materie, dar care se păstrează, ca 
entitate sufletească, în forme materiale. în elementul sattva [12] 
avem de-a face cu ceva sufletesc, care se cufundă în forma 
exterioară, dar se afirmă, se revelează drept ceva sufletesc. în 
elementul tamas trăieşte ceva sufletesc care se cufundă în 
formă, dar e năpădit, ca să spunem aşa, de forma care 
proliferează, care deci nu reuşeşte să se impună faţă de formă. 
Iar în elementul rajas există ceva în cazul căruia sufletescul 
menţine echilibrul între el însuşi şi forma exterioară. Sattva, 
rajas, tamas, cele trei gune, fac parte din esenţa a ceea ce 
numim filosofia Samkhya. 

Curentul spiritual pe care îl cunoaştem sub numele de 
Yoga se îndreaptă spre sufletescul însuşi, se îndreaptă direct 
spre acest sufletesc, căutând căile şi mijloacele de a aborda 
sufletul uman în viaţa spirituală nemijlocită, astfel încât sufletul să 
se ridice de la punctul în care e situat în lume pe trepte tot mai 
înalte ale existenţei sufleteşti. Samkhya reprezintă studierea 
învelişurilor sufletului, iar Yoga îndrumarea acestuia spre trepte 
tot mai înalte de trăire sufletească. Dacă omul se dăruieşte 
disciplinei Yoga, aceasta înseamnă o trezire treptată a forţelor 
superioare ale sufletului, astfel încât sufletul se transpune în 
ceva care nu e sfera vieţii de toate zilele şi care îi poate permite 
accesul la trepte din ce în ce mai înalte ale existenţei. De aceea, 
Yoga este calea ce duce în lumile spirituale, calea ce duce la 
eliberarea sufletului de formele exterioare, calea spre o viaţă a 
sufletului care e independentă în interiorul său. Yoga este 
cealaltă faţă a filosofiei Samkhya. Ea şi-a dobândit marea sa 
importanţă atunci când acea inspiraţie care venea de sus, prin 
har, şi care încă mai influenţa Vedele n-a mai fost prezentă. 
Yoga a trebuit să fie aplicată de acele suflete care, aparţinând 
unei epoci ulterioare a omenirii, nu mai primeau nici o revelaţie 
de la sine, ci erau nevoite să facă ceva pentru a se înălţa spre 
culmile existenţei spirituale, pornind de pe treptele de jos. 

Astfel, în străvechea epocă hindusă ne întâmpină trei curente 
spirituale, în trei variante bine individualizate: Vedele, curentul 
Samkhya şi curentul Yoga. Iar noi suntem chemaţi astăzi să 
integrăm din nou aceste curente spirituale, readucându-le la 
suprafaţă într-un mod adecvat epocii noastre, din străfundurile 
sufletului şi ale lumii. 

Puteţi regăsi toate aceste trei curente şi în ştiinţa noastră 
spirituală. Recitiţi ce am încercat să descriu în cartea mea 
Stiinta ocultă * [131, în primele capitole, în legătură cu constituţia 
umană, cu somnul şi veghea, cu viaţa şi moartea şi veţi avea 
ceea ce putem numi, în sensul actual, filosofia Samkhya. Citiţi 
apoi ceea ce am spus în legătură cu evoluţia cosmică, de la 
Saturn şi până în epoca noastră, şi veţi avea atunci filosofia 
Vedelor în formă actuală. Şi mai citiţi ultimele capitole, în care e 
vorba despre evoluţia omului, şi veţi avea Yoga în forma 
adecvată epocii noastre. Epoca noastră trebuie să unească într- 
un mod organic ceea ce trimite lumină spre noi din direcţia 
hinduismului sub forma celor trei curente spirituale puternic 

diferenţiate în nuanţele lor, ca filosofie a Vedelor, filosofia 
Samkhya şi Yoga. 

* Publicată în I. română cu titlul Ştiinţa spirituală 

(nota trad.). 

De aceea şi minunatul poem Bhagavad-Gita, care reprezintă într- 
un mod profund poetic un fel de sinteză a celor trei orientări, 
trebuie să impresioneze în modul cel mai profund epoca noastră. 
Noi trebuie să căutăm un fel de legătură între propria noastră 
străduinţă spirituală şi conţinutul mai adânc al poemului 
Bhagavad-Gita. Curentele spirituale de azi se întâlnesc cu 
vechile curente spirituale nu numai în linii generale, ci şi în 
detalii. 

Vă veţi fi dat seama că deja în cartea mea Stiinta ocultă am 
făcut încercarea de a scoate lucrurile în întregime din ele însele. 
Nu m-am sprijinit nicăieri pe ceva transmis pe cale istorică. Cine 
înţelege cu adevărat cele spuse acolo, nu poate să creadă, în 
legătură cu nici o afirmaţie referitoare la Saturn, Soare şi Lună, 
că aceste lucruri au fost spuse pe baza unor elemente istorice; 
ele au fost scoase din realitatea însăşi. Dar ce ciudat: ceea ce 
poartă amprenta epocii noastre concordă, totuşi, în punctele 
esenţiale, cu ceea ce răzbate spre noi din vremurile vechi. Să vă 
dau doar o mică probă. într-un anumit pasaj al Vedelor găsim 
descrierea evoluţiei cosmice, care ar putea fi îmbrăcată cam în 
următoarele cuvinte: La începutul începuturilor întunericul era 
învăluit în întuneric, totul era un val nediferenţiat [141 . A luat 
naştere un gol uriaş, care era impregnat total de căldură. Vă rog 
să vă amintiţi acum ce a fost luat din realitatea însăşi, în legătură 
cu constituţia lui Saturn, unde se vorbeşte despre substanţa lui 
Saturn ca despre o substanţă calorică şi încercaţi să simţiţi cum 
această descriere mai nouă e în concordanţă cu ceea ce se 
spune în Vede. Următorul pasaj sună astfel: Apoi a izvorât, mai 
întâi, voinţa, care a fost prima sămânţă a gândirii, legătura dintre 
existenţă şi nonexistenţă. Şi această legătură au găsit-o în 
voinţă. Amintiţi-vă cum se vorbeşte, în formă modernă, despre 
spiritele voinţei. La tot ceea ce avem de spus în epoca actuală, 
nu s-a căutat asemănarea cu ceea ce se ştie din vechime, ci 
acordul rezultă absolut de la sine, fiindcă acolo a fost căutat 
adevărul; în zona propriei noastre orientări spirituale se caută de 
asemenea adevărul. 

în Bhagavad-Gita ne întâmpină glorificarea __ poetică a 
curentelor spirituale caracterizate mai înainte. într-un moment 
important al istoriei lumii - important pentru acea epocă ni se 
prezintă marea învăţătură pe care Krishna însuşi i-o comunică lui 
Arjuna. E un moment deosebit, deoarece e etapa în care vechile 
legături de sânge încep să slăbească în intensitate. în legătură 
cu ceea ce urmează să fie spus în aceste conferinţe despre 
Bhagavad-Gita va trebui să aveţi prezent în amintire un lucru pe 
care l-am subliniat de atâtea ori: că în vremurile străvechi 
legăturile de sânge, apartenenţa la o anumită rasă, la un anumit 
neam juca un rol deosebit de important şi că ele s-au estompat 
doar treptat. Amintiţi-vă tot ce am spus în mica mea scriere 
Sângele e o sevă cu totul deosebită [151 . 

în momentul în care aceste legături de sânge slăbesc în 
intensitate, se declanşează marea luptă, determinată tocmai de 
slăbirea acestor legături, descrisă în epopeea Mahabharata, din 
care face parte, ca un episod al ei, şi Bhagavad-Gita. Vedem aici 
cum urmaşii a doi fraţi, deci încă rude de sânge, se despart în 
ceea ce priveşte orientarea spirituală, vedem cum o ia pe căi 
diferite ceea ce înainte apărea drept concepţie unitară datorită 
înrudirii prin sânge; lupta trebuia să ia naştere la această 
răscruce, când legăturile de sânge îşi pierd importanţa, de 
asemenea, pentru cunoştinţele obţinute prin clarvedere şi când, 
o dată cu această răscruce, se iveşte structura spirituală de mai 
târziu. Krishna apare drept marele învăţător al acelora pentru 
care vechile legături de sânge nu mai au importanţă. El trebuie 
să fie învăţătorul noii epoci, care a lăsat în urmă vechile legături 
de sânge. Vom analiza mâine felul cum devine el un asemenea 
învăţător. Dar putem spune de pe acum că întreaga Bhagavad- 
Gita ne arată în ce fel Krishna preia în învăţătura sa cele trei 
curente spirituale caracterizate mai înainte. El le comunică 
discipolului său într-o unitate organică. 

Cum trebuie să se prezinte în faţa noastră un asemenea 
discipol? El îşi îndreaptă privirile, pe de o parte, spre tată şi, pe 
de altă parte, spre fratele tatălui. Copiii fraţilor nu vor mai fi de 
acum înainte aproape unul de celălalt; ei trebuie să se despartă. 
Acum însă un alt curent spiritual urmează să ia în stăpânire atât 
o linie genealogică, cât şi pe cealaltă. Şi atunci în Arjuna sufletul 
se pune în mişcare. Ce se va întâmpla dacă ceea ce era 
menţinut sub o formă unitară prin legăturile de sânge nu va mai 
exista? Cum să se situeze sufletul în viaţa spirituală, dacă 



19 

această viaţă spirituală nu se mai poate desfăşură, ca 
înainte, sub influenţa vechilor legături de sânge? Lui Arjuna i se 
pare că totul se va prăbuşi. Iar conţinutul marii învăţături a lui 
Krishna este următorul: Trebuie ca lucrurile să se schimbe, 
pentru ca prăbuşirea să nu aibă loc. 

Krishna îi arată discipolului său, care trebuie să treacă dintr-o 
epocă în alta, că sufletul, ca să devină armonios, trebuie să preia 
în sine ceva din toate cele trei curente spirituale. în învăţăturile 
lui Krishna găsim atât învăţătura monistă a Vedelor, cât şi esenţa 
doctrinei Samkhya şi pe cea a curentului Yoga. Căci, ce se află, 
propriu-zis, dincolo de tot ceea ce vom mai cunoaşte prin 
Bhagavad-Gita? Vestirea lui Krishna poate fi exprimată în 
următoarele cuvinte: Da, există un Cuvânt creator cosmic, care 
conţine Principiul creator însuşi. La fel cum sunetul vorbirii 
umane face ca aerul să se tălăzuiască, să plăsmuiască şi să se 
umple de viaţă. El se tălăzuieşte, se plăsmuieşte şi umple de 
viaţă toate lucrurile. El a creat şi a orânduit existenţa. Astfel adie 
principiul vedic prin toate lucrurile. Astfel poate fi el primit de 
către cunoaşterea umană în viaţa sufletească umană. Există un 
Cuvânt creator care pulsează şi plăsmuieşte, există o redare a 
Cuvântului creator ce pulsează şi plăsmuieşte, în scrierile vedice. 
Cuvântul e principiul creator al lumii; în Vede el se revelează. 
Aceasta e o parte a învăţăturii lui Krishna. 

Sufletul uman e în măsură să înţeleagă felul cum vieţuieşte 
Cuvântul în formele existenţei. Cunoaşterea umană descoperă 
legile existenţei pe măsură ce această cunoaştere înţelege în ce 
fel diferitele forme izolate ale existenţei exprimă în mod legic 
spiritual-sufletescul. învăţătura despre formele lumii, despre 
înfăţişările legice pe care le ia existenţa, învăţătura despre legea 
cosmică şi modul ei de a acţiona, aceasta e filosofia Samkhya, 
cealaltă faţă a învăţăturii lui Krishna. Şi exact la fel cum Krishna îi 
explică discipolului său că dincolo de întreaga existenţă se află 
Cuvântul cosmic creator, tot astfel el îi arată că facultatea de 
cunoaştere umană e în măsură să perceapă diferitele forme 
izolate, că ea poate, deci, să preia în sine legile lumii. Cuvânt 
cosmic, Lege cosmică, redate în Vede, în Samkhya, toate 
acestea le revelează Krishna discipolului său. 

El îi aminteşte, de asemenea, despre calea care-l conduce pe 
fiecare discipol pe culme, acolo unde poate să aibă parte de 
cunoaşterea Cuvântului cosmic. Prin urmare, Krishna vorbeşte şi 

despre Yoga. învăţătura lui Krishna e întreită: ea e 

învăţătura despre Cuvânt, despre Lege, despre dăruirea 
evlavioasă către spirit. 

Cuvânt, lege şi reculegere evlavioasă - acestea sunt cele trei 
direcţii pe linia cărora evoluează sufletul. Aceste trei curente vor 
acţiona întotdeauna, într-un fel sau altul, asupra sufletului uman. 
Am văzut că ştiinţa spirituală modernă trebuie să descopere, într- 
o formă nouă, aceste trei curente. Dar epocile sunt diferite şi 
întreita concepţie despre lume e transmisă sufletului uman pe 
căile cele mai diverse. Krishna vorbeşte despre Cuvântul cosmic, 
despre Cuvântul creaţiunii, despre plăsmuirea existenţei în 
diverse forme, despre reculegerea evlavioasă a sufletului, despre 
Yoga. 

Aceeaşi trinitate ne vine în întâmpinare sub o altă formă, dar într- 
un mod mult mai concret, mult mai viu, chiar sub forma unei 
fiinţe, care e concepută ca umblând pe Pământ, întruchipând 
Cuvântul divin al Creaţiunii. în Vede, el ajunge în mod abstract 
până la omenire. Logosul divin, despre care ne vorbeşte 
Evanghelia lui loan, este viu, fiind însuşi Cuvântul creator! Iar 
ceea ce ne întâmpină în filosofia Samkhya drept înţelegere 
logică a formelor existente în lume este transpus în plan istoric, 
în revelarea vechii religii ebraice, fiind ceea ce apostolul Pavel 
înţelege prin lege. Iar drept credinţă în Hristos cel înviat ne 
întâmpină la Pavel un al treilea lucru. Ceea ce la Krishna este 
Yoga, la Pavel este credinţa, care trebuie să ia locul legii, numai 
că transpusă în planul concret. 

Astfel triada formată din Veda, Samkhya şi Yoga e ca aurora a 
ceea ce a răsărit mai târziu sub forma Soarelui. Veda reapare în 
Fiinţa nemijlocită a lui Hristos însuşi, care acum intră în mod 
concret şi viu în evoluţia istorică, nu revărsându-se abstract în 
întinderile spaţiului şi timpurilor, ci ca individualitate unică, drept 
Cuvântul viu. în filosofia Samkhya, legea ne arată felul cum 
prinde formă prakriti, baza materială, până jos, la substanţa 
grosieră. Legea revelează felul cum a apărut lumea şi cum iau 
formă oamenii individuali, în cadrul acestei lumi. Aceasta se 
exprimă în vechea doctrină evreiască a legii, în tot ce e 
mozaismul. în măsura în care Pavel trimite, pe de o parte, la 
această lege a vechii lumi ebraice, el trimite la filosofia Samkhya; 
în măsura în care trimite la credinţa în Cel înviat, el indică 
Soarele a ceea ce şi-a avut aurora în Yoga. 

Aşa reînvie, într-un mod remarcabil, ceea ce ne apare, 
în primele sale elemente, drept Veda, Samkhya şi Yoga. Ceea 
ce ni se prezintă drept Veda apare într-o formă nouă, dar de data 
aceasta concretă, drept Cuvântul viu, din care toate s-au făcut şi 
care totuşi, în decursul vremurilor, a devenit carne. Samkhya 
apare drept descrierea istorică, drept descrierea logică a felului 
în care din lumea Elohimilor s-a născut lumea fenomenală, 
lumea materiei grosiere. Yoga se transformă în ceea ce, la 
Pavel, a devenit cuvântul: „Nu eu, ci Hristos în mine“ [161, adică, 
atunci când Forţa hristică impregnează sufletul şi-l primeşte în 
ea, omul urcă spre culmea Divinităţii. 

Vedem astfel că în istoria lumii există totuşi un plan unitar, 
vedem cum orientalismul a fost o pregătire, cum el ne dă în 
forme mai abstracte ceea ce în creştinismul paulin ne întâmpină 
în mod atât de remarcabil, sub forme mai concrete. Vom observa 
că tocmai prin sesizarea legăturii dintre marele poem Bhagavad- 
Gita şi epistolele lui Pavel ni se vor dezvălui cele mai adânci 
taine a ceea ce putem numi lucrarea spiritualităţii în întreaga 
operă de educare a neamului omenesc. Din cauză că în epoca 
modernă omenirea trebuie să simtă acest nou element, această 
epocă a trebuit să depăşească simpla spiritualitate greacă şi să 
manifeste înţelegere faţă de ceea ce a existat înainte de primul 
mileniu precreştin; faţă de ceea ce ne apare drept Veda, 
Samkhya şi Yoga. Aşa cum Rafael în domeniul artei, Toma 
d'Aquino în cel al filosofiei au simţit nevoia să se întoarcă la 
antichitatea greacă, vom vedea că, în prezent, trebuie să fie 
creat un echilibru conştient între ceea ce epoca modernă vrea să 
realizeze şi ceea ce se situează mai departe în trecut decât 
civilizaţia greacă, întinzându-se până în adâncurile antichităţii 
orientale. Putem lăsa aceste adâncuri ale antichităţii orientale să 
se apropie de sufletul nostru, dacă urmărim cele trei curente 
spirituale, cu minunata unitate armonioasă în care ele ne 
întâmpină în cel mai măreţ poem filosofic, cum spune Humboldt, 
în Bhagavad-Gita. 

CONFERINŢA a ll-a 

Koln, 29 decembrie 1912 

Aşa cum am amintit deja ieri, Bhagavad-Gita, sublimul cânt al 
indienilor, a fost considerat de unele personalităţi avizate cel mai 
important poem filosofic al omenirii. Cine se adânceşte în 

sublima Bhagavad-Gita, va găsi că această afirmaţie este 
pe deplin îndreptăţită. Cu ocazia acestor conferinţe ne vom mai 
opri asupra înaltelor calităţi literare ale Bhagavad-Gitei, dar vom 
aduce în faţa ochilor noştri, în primul rând, importanţa acestui 
poem prin faptul că vom arunca o privire asupra a ceea ce stă la 
baza sa, asupra gândurilor grandioase, asupra monumentalei 
cunoaşteri a lumii din care s-a născut şi pentru a cărei glorificare 
şi răspândire în lume a fost creat. 

Această privire pe care vrem s-o aruncăm asupra bazelor 
gnoseologice ale Bhagavad-Gitei e importantă datorită faptului 
că toate lucrurile esenţiale din acest cânt, tot ce se referă la 
conţinutul de gânduri, la conţinutul de cunoaştere, ne face 
accesibilă o treaptă de cunoaştere prebudistă, astfel încât putem 
spune: Prin conţinutul Bhagavad-Gitei e caracterizat orizontul 
spiritual care-l învăluia pe marele Buddha, din sânul căruia s-a 
născut el. Privim deci în interiorul unei constituţii spirituale a 
vechii culturi hinduse din perioada prebudistă, atunci când lăsăm 
să acţioneze asupra noastră conţinutul Bhagavad-Gitei. 

Am subliniat deja faptul că acest conţinut de gândire constituie 
confluenţa a trei curente spirituale şi că el nu doar contopeşte 
cele trei curente, ca ceva organic, ci le şi întreţese în mod viu, în 
aşa fel încât aceste trei curente spirituale ne apar în Bhagavad- 
Gita ca un tot unitar. Ceea ce ne întâmpină aici ca un tot unitar, 
ca o emanaţie spirituală a unei străvechi gândiri şi cunoaşteri 
hinduse, e un nivel de cunoaştere grandios, splendid, e o sumă 
imensă de cunoştinţe spirituale, o sumă de cunoştinţe spirituale 
atât de mare, încât omul modern care încă n-a ajuns la ştiinţa 
spirituală nu poate manifesta decât scepticism faţă de aceste 
profunzimi ale cunoaşterii şi ştiinţei, şi aceasta deoarece nu are 
nici o posibilitate de a-şi forma un punct de vedere în raport cu 
ele. Cu mijloacele moderne obişnuite nu se poate ajunge până la 
acele profunzimi ale cunoaşterii care ne sunt comunicate aici. 
Putem privi toate lucrurile despre care se vorbeşte în Bhagavad- 
Gita cel mult ca pe un vis frumos pe care omenirea l-a avut 
cândva. De pe poziţia simplei concepţii moderne despre lume 
putem admira, eventual, acest vis, dar nu-i vom atribui nici o 
valoare deosebită în ceea ce priveşte cunoaşterea. Dar dacă ne- 
am însuşit ceva din ştiinţa spirituală, vom sta uimiţi în faţa 
profunzimjlor din poemul Bhagavad-Gita şi vom fi nevoiţi să 
spunem: în vremurile străvechi spiritul uman a pătruns în sfera 
unor cunoştinţe la care noi vom putea ajunge de-abia treptat, cu 

ajutorul mijloacelor pe care urmează să ni le cucerim de 
acum înainte. De aici poate să rezulte o mare admiraţie fată de 
asemenea adevăruri străvechi, care au existat în acele epoci 
trecute. Noi le putem admira datorită faptului că le regăsim azi în 
însuşi conţinutul lumii, şi le vedem astfel confirmate în adevărul 
lor. Când le regăsim, când recunoaştem adevărul lor, noi 
spunem: Cât e de minunat că în acele vremuri străvechi oamenii 
se puteau avânta până la o asemenea culme spirituală! 

Noi ştim că în acele vremuri vechi omenirea era deosebit de 
favorizată, datorită faptului că în sufletele umane mai erau vii 
unele resturi ale străvechii clarvederi şi prin aceea că în lumile 
spirituale se ajungea nu numai printr-o trăire spirituală specială, 
cucerită prin exerciţiu, ci ştiinta acelor vremuri vechi mai putea fi 
pătrunsă de ideile, de cunoştinţele care rezultau din resturile 
vechii clarvederi. 

Trebuie să spunem: Noi recunoaştem astăzi din cu totul alte 
motive justeţea a ceea ce ne e transmis astfel. Dar trebuie să 
înţelegem cum se putea ajunge în acele vremuri vechi, prin 
mijloace cu totul diferite, la distincţii fine în ceea ce priveşte 
entitatea umană, că din ceea ce omul cunoştea erau scoase 
noţiuni foarte clare şi cu o aplicabilitate precisă la realitatea 
spirituală şi la cea fizico-senzorială. Aşa că, dacă schimbăm în 
anumite privinţe doar expresiile pe care le folosim azi, pentru 
punctul nostru de vedere schimbat, găsim posibilitatea de a 
înţelege şi acel punct de vedere vechi. 

în cadrul căutărilor noastre din domeniul cunoaşterii teosofice, 
ne-am străduit să descriem lucrurile aşa cum rezultă ele pentru 
cunoaşterea clarvăzătoare actuală, aşa că genul de ştiinţă 
spirituală pe care-l avem astăzi este cel pe care omul spiritual* 
poate să-l obţină cu mijloacele sale proprii, pe care le poate 
dobândi el însuşi. în primele perioade în care au fost prezentate 
în public adevărurile noastre teosofice, s-a lucrat mai puţin cu 
asemenea mijloace, luate direct din ştiinţa ocultă, şi mai mult cu 
mijloacele care apelau la denumirile şi nuanţele noţionale folosite 
de obicei în Orient, şi anume denumiri şi nuanţe care în Orient s- 
au perpetuat pe baza unor tradiţii de secole, din perioada 
Bhagavad-Gitei şi până în epoca noastră. Aşa se explică faptul 
că forma mai veche a evoluţiei teosofice, căreia noi i-am adăugat 
cercetarea ocultă actuală, a lucrat mai mult cu noţiuni păstrate 
prin tradiţie, aparţinând filosofiei Samkhya. Numai că la fel cum 

această filosofie Samkhya a fost modificată treptat chiar în 
Orient, de către o gândire orientală de altă orientare, tot astfel 
când am început seria conferinţelor noastre teosofice publice s-a 
vorbit despre esenţa omului şi despre alte taine ale cunoaşterii 
teosofice. Asemenea lucruri au fost prezentate apelându-se mai 
ales la expresiile folosite de marele reformator al cunoaşterii 
vedice şi hinduse din secolul VIII d:Hr.: Shankaracharya [171 . 

* în germană, Geistesmensch (nota trad.). 

Nu ne propunem să acordăm o importanţă prea mare celor 
spuse la începutul mişcării teosofice, noi vrem, pentru a evidenţia 
bazele gnoseologice şi învăţăturile Bhagavad-Gitei, să ne 
îndreptăm azi privirile mai mult spre ceea ce e un tezaur al 
înţelepciunii hinduse. Şi atunci ne poate ajuta, la început, ceea 
ce a fost dobândit prin însăşi această ştiinţă veche, prin filosofia 
Samkhya. 

Vom ajunge mai bine la o înţelegere a felului în care filosofia 
Samkhya privea esenţa şi natura omului, dacă ne vom aminti 
faptul că, aşa cum ştim deja, la baza întregii entităţi umane se 
află un sâmbure fiinţial spiritual, pe care l-am adus întotdeauna 
în faţa sufletelor noastre spunând: în sufletul uman există forţe 
care dormitează, care în decursul evoluţiei viitoare a omenirii vor 
ieşi tot mai mult la lumina zilei. 

Idealul cel mai înalt spre care suntem în stare să ne ridicăm 
privirile în primul rând şi pe care va reuşi să-l realizeze sufletul 
uman va fi ceea ce numim omul-spirit. Când omul se va fi înălţat, 
într-un viitor îndepărtat, la treapta de om-spirit, el va trebui să 
mai facă totuşi distincţie între ceea ce trăieşte în el ca suflet şi 
ceea ce este însuşi omul-spirit; după cum şi azi, în viaţa 
obişnuită, trebuie să facem distincţie între ceea ce e sâmburele 
nostru sufletesc cel mai lăuntric şi ceea ce învăluie acest 
sâmbure: corpul astral, corpul eteric sau al vieţii şi corpul fizic. Şi 
aşa cum privim aceste din urmă corpuri drept învelişuri şi facem 
distincţie între ele şi entitatea sufletească propriu-zisă, pe care în 
ciclul actual al omenirii o împărţim în sufletul senzaţiei, sufletul 
raţiunii sau afectiv şi sufletul conştienţei [181 , aşa cum facem 
distincţie între entitatea sufletească propriu-zisă şi sistemul 
învelişurilor, tot astfel în viitor va fi necesar să se ţină seama atât 
de entitatea sufletească propriu-zisă, care va avea apoi, pentru 

treptele de evoluţie viitoare, subîmpărţirea din zilele 
noastre (sufletul senzaţiei, sufletul raţiunii sau afectiv şi sufletul 
conştienţei), cât şi de formaţiunea învelişurilor, ce va exista pe 
acea treaptă de dezvoltare a omului pe care în vorbirea actuală o 
numim omul-spirit. Dar ceea ce va fi cândva înveliş uman, în 
care se va îmbrăca, ca să spunem aşa, sâmburele spiritual- 
sufletesc al omului, omul-spirit, va avea o anumită importanţă 
pentru om, de fapt, doar în viitor; dar în marele Cosmos ţinta 
spre care o fiinţă evoluează e întotdeauna prezentă. Am putea 
spune că substanţa omului-spirit, în care ne vom îmbrăca în 
viitor, a existat întotdeauna şi există şi azi în marele Univers. 
Putem spune: Alte entităţi posedă deja astăzi învelişuri care vor 
plăsmui cândva omul-spirit. Prin urmare, în Univers există acea 
substanţă care va alcătui cândva omul-spirit. 

Ceea ce poate fi spus astăzi în sensul învăţăturii noastre, găsim 
deja în vechea învăţătură Samkhya. Şi ceea ce e astfel prezent 
în Univers, încă nediferenţiat în mod individual, ci umplând spaţii 
şi timpuri asemănător unui talaz de apă spirituală, ceea ce a 
existat astfel şi există şi va exista mereu şi din care se nasc toate 
celelalte forme, era considerat în filosofia Samkhya forma cea 
mai înaltă a substanţei. E acea formă a substanţei despre care 
filosofia Samkhya acceptă că există de la o veşnicie la alta. Şi 
aşa cum spunem - amintiţi-vă de acel ciclu de conferinţe pe care 
l-am prezentat cândva la Munchen în legătură cu explicarea prin 
prisma ştiinţei spirituale a Creaţiunii [19] -, aşa cum, în legătură 
cu momentul de început al evoluţiei pământeşti, afirmăm că tot 
ceea ce a devenit evoluţia concretă a pământului exista în spirit, 
ca esenţă spirituală, sub formă substanţială, tot aşa vorbea 
filosofia Samkhya despre substanţa ei originară, despre valul ei 
originar din care s-au dezvoltat apoi toate celelalte forme, cele 
fizice şi cele suprafizice. Omul actual nu ia încă în considerare 
această formă supremă, dar, aşa cum am arătat, ea va intra 
cândva în vederile sale. 

Următoarea formă care s-a dezvoltat din acest val originar de 
substanţă e ceea ce recunoaştem, privind lucrurile în ordine 
descendentă, ca fiind al doilea mădular al omului, spiritul vieţii, 
cum îl numim noi, sau, cum poate el fi numit, cu o expresie 
orientală, buddhi. Ştim, de asemenea, din învăţătura noastră, că 
în condiţiile vieţii normale omul va dezvolta acest buddhi de-abia 
în viitor. Dar buddhi a existat, ca principiu spiritual al formei, în 
stare supraumană, la alte entităţi şi, prin faptul că a existat, el a 

fost diferenţiat drept primă formă din valul spiritual 
originar. în sensul filosofiei Samkhya, din prima formă a 
existenţei substanţiale, a existenţei extrasufleteşti, ia naştere 
buddhi. 

Dacă urmărim evoluţia acestui principiu al substanţei, întâlnim o 
a treia formă, ceea ce în sensul filosofiei Samkhya se numeşte 
ahamkara. în timp ce buddhi se situează la graniţa principiului 
diferenţierii, abia sugerând o anumită individualizare, forma lui 
ahamkara apare deja total diferenţiată, astfel încât, dacă vorbim 
de ahamkara trebuie să ne imaginăm că buddhi coboară, luând 
forma unor substanţe independente, fiinţiale, care există, deci, în 
lume, în mod individual. Dacă vrem să ne facem o imagine 
despre această evoluţie, ar trebui să ne reprezentăm o masă de 
apă repartizată peste tot în mod egal, ca Principiu originar al 
substanţei, din care se conturează forme izolate, care nu se 
desprind până la starea de picături pline, forme care se înalţă ca 
mici ridicături de apă din substanţa comună, rămânând însă cu 
baza în valul originar comun; atunci l-am avea pe buddhi. Iar 
dacă aceste mici ridicături de apă se pulverizează în picături, în 
mici bule independente, avem forma lui ahamkara. Printr-o 
anumită densificare a acestei ahamkara, deci a formei deja 
individualizate, a fiecărei forme sufleteşti în parte, ia naştere apoi 
ceea ce este numit manas. 

Aici trebuie să spunem că apare o anumită discrepanţă, în raport 
cu învăţătura noastră, potrivit căreia, dacă urmărim cadrul 
evoluţiei umane în ordine descendentă, după spiritul vieţii sau 
buddhi aşezăm Sinea spirituală. Pentru actualul ciclu din evoluţia 
omenirii această expresie e cu totul îndreptăţită şi vom mai 
vedea, în cursul acestor conferinţe, de ce este aşa. Noi nu 
intercalăm pe ahamkara între buddhi şi manas, ci unim, pentru 
noţiunile noastre, pe ahamkara cu manas şi le desemnăm 
împreună drept Sine spirituală. în vremurile vechi era absolut 
îndreptăţit să se facă separaţia între ele, dintr-un motiv pe care 
azi aş vrea doar să-l schiţez; îl voi expune mai târziu pe larg. 
Separaţia era îndreptăţită deoarece atunci nu putea fi formulată 
acea caracteristică importantă pe care trebuie s-o găsim noi 
astăzi, dacă vrem să vorbim cu înţeles pentru epoca actuală; o 
caracteristică a cărei origine se află, pe de o parte, sub influenţa 
principiului luciferic şi, pe de altă parte, sub influenţa principiului 
ahrimanic. Aceasta e cu totul absentă în filosofia Samkhya. Şi 
pentru constituţia de atunci a omului, care nu avea nici un prilej 

de a privi spre aceste două principii, deoarece ea nu putea 
încă simţi puterea lor, era cu totul îndreptăţit să se intercaleze 
această formă diferenţiată între buddhi şi manas. Dacă vorbim, 
aşadar, de manas, în sensul filosofiei Samkhya, nu ne referim 
exact la acelaşi lucru la care se referă Shankaracharya când 
aminteşte de manas. în acest sens putem identifica foarte bine 
pe manas şi Sinea spirituală, dar nu exact în sensul filosofiei 
Samkhya. Putem caracteriza, totuşi, cu exactitate, ce e manas 
de fapt, în sensul filosofiei Samkhya. 

Pornim, deci, de la felul cum trăieşte omul în lumea senzorială, în 
existenţa fizică. în existenţa fizică omul trăieşte mai întâi 
percepând prin simţurile sale lumea înconjurătoare, şi acţionând 
la rândul lui, prin organele sale tactile, prin mâinile şi picioarele 
sale, prin faptul că apucă şi merge, prin faptul că vorbeşte, 
asupra acestei lumi fizice înconjurătoare. Omul percepe lumea 
din jur cu simţurile sale şi acţionează asupra ei în sens fizic, prin 
organele sale tactile. Dacă judecăm aşa, suntem în consens total 
cu filosofia Samkhya. Dar în ce fel percepe omul lumea din jur 
prin simţurile sale? Ei bine, cu ajutorul ochilor noi percepem 
lumina şi întunericul, vedem formele lucrurilor, cu urechile 
percepem sunetele, cu organele olfactive mirosurile, cu organele 
gustative impresiile gustative. Fiecare simţ percepe un anumit 
domeniu al lumii exterioare: văzul percepe culorile şi lumina, 
auzul percepe sunetele ş.a.m.d. S-ar putea spune că, prin aceste 
porţi ale fiinţei noastre pe care le numim simţuri noi ne aflăm în 
legătură cu lumea din jur, că prin ele ne deschidem lumii 
înconjurătoare, că prin fiecare simţ în parte ne apropiem de un 
anumit domeniu al acestei lumi. 

Deja vorbirea noastră obişnuită dovedeşte că noi purtăm 
înăuntrul nostru un fel de principiu care unifică aceste diverse 
zone spre care înclină simţurile noastre. Vorbim, de exemplu, de 
culori calde şi reci, chiar dacă simţim că, în condiţiile noastre de 
existenţă, e vorba doar de o comparaţie, că prin simţul tactil noi 
percepem răceala şi căldura, iar prin simţul văzului culori, lumina 
şi întunericul. Vorbim, deci, de culori calde şi reci, adică aplicăm, 
în virtutea unei anumite legături interioare pe care o simţim, ceea 
ce percepe un anumit simţ unui alt simţ. Ne exprimăm astfel, 
deoarece în interiorul nostru o anumită percepţie vizuală se 
contopeşte cu ceea ce percepem prin simţul căldurii. Oamenii cu 
o sensibilitate mai fină, senzitivii, pot simţi, în cazul anumitor 
sunete, cum înăuntrul lor acţionează anumite reprezentări 

coloristice, aşa că pot vorbi de anumite sunete care trezesc în 
ei reprezentarea culorii roşii, de altele care trezesc în ei 
reprezentarea culorii albastre. Prin urmare, în interiorul nostru 
există ceva care uneşte diferitele zone senzoriale, formând 
pentru suflet, din zone izolate, un întreg. 

Dacă un om e senzitiv, el poate să meargă şi mai departe. Există 
unii oameni care, de exemplu, când intră într-un oraş, simt în aşa 
fel încât spun: Acest oraş îmi face impresia de galben, sau, dacă 
ajung într-un alt oraş: Acesta îmi face impresia unui oraş alb, sau 
a unui oraş albastru. Noi atribuim o serie de calităţi ale lucrurilor 
care acţionează asupra noastră unei reprezentări cromatice, 
sintetizăm în interiorul nostru diversele impresii senzoriale izolate 
cu ajutorul unui simţ total, care nu se îndreaptă spre un singur 
domeniu al lumii senzoriale, ci trăieşte în interiorul nostru şi ne 
umple, ca să spunem aşa, cu un sjmţ unitar, în timp ce noi îi 
integrăm impresii senzoriale izolate. îl putem numi simţul interior, 
îi putem da cu atât mai mult numele de simţ interior, cu cât tot 
ceea ce trăim în interiorul nostru, drept suferinţe şi bucurii, drept 
pasiuni şi afecte poate fi pus de noi, la rândul său, în legătură cu 
ceea ce ne dă simţul nostru interior. Anumite pasiuni le putem 
considera drept întunecate, reci, pe altele pasiuni calde, 
luminoase. 

Putem spune, de asemenea: Prin urmare, fiinţa noastră 
interioară acţionează la rândul ei asupra a ceea ce plăsmuieşte 
simţul interior. în opoziţie cu multele simţuri pe care le îndreptăm 
spre diferitele domenii calitative ale lumii exterioare, putem vorbi 
şi de un simţ care ne umple sufletul, despre care ştim că nu are 
legătură cu un anumit organ de simţ, ci solicită întreaga noastră 
entitate umană, ca instrument al său. A desemna acest simţ 
interior prin cuvântul manas este în sensul filosofiei Samkhya. 
Ceea ce dă formă acestui simţ interior din punctul de vedere al 
substanţei e ceea ce se dezvoltă deja, în sensul filosofiei 
Samkhya, din ahamkara, drept un produs târziu al formei. Aşa că 
putem spune: Mai întâi a existat valul originar, apoi budhhi, apoi 
ahamkara, apoi manas, pe care-l întâlnim în noi drept simţul 
nostru interior. Dacă vrem să studiem acest simţ interior, noi, cei 
de astăzi, trebuie să vedem cum se îmbină percepţiile diferitelor 
simţuri, constituind împreună simţul interior. 

Aşa procedăm noi, cei de astăzi, deoarece cunoaşterea noastră 
parcurge un drum greşit. Dacă studiem felul cum evoluează 

cunoaşterea noastră, trebuie să ne spunem: Ea porneşte de 
la starea de diferenţiere a simţurilor izolate şi caută să urce spre 
simţul global, comun. Evoluţia a parcurs drumul invers. Mai întâi, 
în cursul devenirii lumii, din ahamkara s-a dezvoltat manas şi 
apoi s-au diferenţiat substanţele originare, forţele care 
plăsmuiesc diferitele noastre simţuri, aici nefiind vorba însă de 
organele de simţ materiale (acestea ţin de corpul fizic), ci de 
forţele care stau la baza lor ca putere plăsmuitoare şi care sunt 
cu totul suprasensibile. Coborând, aşadar, scara formelor 
evoluţiei, ajungem, în sensul filosofiei Samkhya, de la ahamkara 
la manas, iar manasul, diferenţiat în forme izolate, dă acele forţe 
suprasensibile care constituie diferitele noastre simţuri. 

Deoarece sufletul ia parte la viaţa simţurilor, avem posibilitatea 
de a face iar o paralelă între ceea ce spune filosofia Samkhya şi 
conţinutul propriei noastre învăţături. Căci filosofia Samkhya 
spune următoarele: Prin faptul că manas s-a diferenţiat în diferite 
forţe cosmice ale simţurilor, sufletul se cufundă în aceste forme 
izolate - noi ştim că sufletul e despărţit de aceste forme; dar prin 
faptul că sufletul se cufundă în aceste forme izolate, aşa cum se 
cufundă şi în manas, sufletescul acţionează în aceste forţe ale 
simţurilor, el e împletit şi întreţesut în ele. Datorită acestui lucru 
sufletul ajunge să intre în legătură, prin entitatea sa spiritual- 
sufletească, cu o lume exterioară, spre a putea simţi plăcere, 
bucurie şi simpatie faţă de această lume. 

Din manas s-a diferenţiat, aşadar, substanţa-forţă care formează 
ochiul. Pe o treaptă anterioară, când corpul fizic al omului încă 
nu exista sub forma actuală - aşa îşi reprezintă filosofia 
Samkhya -, sufletul era cufundat numai în forţele din care e 
constituit ochiul. Ştim că ochiul uman actual a fost creat, ca 
germene, deja pe treapta saturniană, dar că el s-a dezvoltat de- 
abia după involuţia organului caloric pe care-l avem azi, 
pipernicit, sub forma glandei pineale, deci relativ târziu. Forţele 
din care s-a dezvoltat au existat deja înainte ca formă 
suprasensibilă şi sufletul trăia în ele. Aşa îşi reprezenta lucrurile 
şi filosofia Samkhya: Prin faptul că sufletul trăieşte în aceste 
principii ale diferenţierii, el e ataşat de existenţa lumii exterioare, 
el dezvoltă în sine setea după această existenţă. Prin forţele 
simţurilor, sufletul e legat de lumea exterioară, la naştere atracţia 
spre existenţă, instinctul de a exista. S-ar putea spune că sufletul 
îşi trimite „antenele", prin organele de simţ, spre existenţa 
exterioară şi că e legat de ea, în ceea ce priveşte forţele sale. 

Această legătură, concepută ca o sumă de forţe, ca sumă 
reală de forţe, o înglobăm sub numele de corp astral al omului. 
Adeptul filosofiei Samkhya vorbeşte despre conlucrarea dintre 
diferitele forţe ale simţurilor, diferenţiate din manas, pe această 
treaptă. 

Din forţele simţurilor iau naştere elementele mai subtile, din care 
e constituit corpul eteric. El e un produs relativ târziu al evoluţiei. 
Găsim acest corp eteric în om. 

Trebuie să ne reprezentăm deci că în decursul evoluţiei s-au 
succedat: valul originar, buddhi, ahamkara, manas, substanţele 
simţurilor, elementele mai subtile. Şi în lumea exterioară, în 
împărăţia naturii, există aceste elemente subtile, care constituie 
corpul eteric sau al vieţii, la plante, de exemplu. în sensul 
filosofiei Samkhya, trebuie să ne reprezentăm că, în cazul 
plantei, la baza acestei evoluţii se află în ordine descendentă o 
dezvoltare care coboară din valul originar. Numai că la plantă 
toate acestea au loc în suprasensibil şi devin reale de-abia în 
lumea fizică, prin faptul că se densifică, formând elementele mai 
subtile, care trăiesc în corpul eteric sau corpul vieţii din plantă, în 
timp ce la om, în actualul stadiu de evoluţie, formele şi principiile 
superioare, începând cu manas, se manifestă deja în nivelul fizic. 
Diferitele organe de simţ ajung să se manifeste în mod exterior, 
în cazul plantei, ca acel produs târziu al evoluţiei, care ia naştere 
când substanţa senzorială se densifică până pe treapta 
elementelor mai subtile, a elementelor eterice. Iar din 
densificarea în continuare a elementelor eterice iau naştere 
elementele mai grosiere, din care sunt constituite toate lucrurile 
care ne întâmpină în lumea fizică. Dacă mergem, deci, în ordine 
ascendentă, în sensul filosofiei Samkhya, omul este alcătuit din: 
corpul său fizic, grosier, corpul eteric, mai subtil, un corp astral - 
această expresie nu apare în filosofia Samkhya, în schimb e 
folosită expresia „corp al forţelor", din care sunt constituite 
simţurile -, un simţ interior, manas, ahamkara, principiul care stă 
la baza individualităţii umane şi care face ca omul să nu aibă 
doar un simţ interior, prin care percepe diferitele zone ale lumii 
senzoriale, ci să se simtă o entitate izolată, o individualitate. 
Acestea se întâmplă prin activitatea lui ahamkara. Vin apoi 
principiile superioare, existente în om doar sub formă 
embrionară: buddhi şi ceea ce restul filosofiei orientale numeşte 
în mod obişnuit atman, gândit sub raport cosmic, iar în filosofia 
Samkhya, val spiritual originar, aşa cum l-am caracterizat deja. 

în filosofia Samkhya avem, astfel, o descriere completă a 
structurii omului, a felului cum, în trecut, prezent şi viitor, el se 
învăluie, ca suflet, în principiul naturii exterioare formate din 
materie, prin natură înţelegându-se nu numai aspectul exterior, 
vizibil, ci toate treptele naturii, până sus, la aspectele cele mai 
invizibile. în acest fel distinge filosofia Samkhya formele pe care 
le-am pomenit mai înainte. 

Iar în prakriti, care cuprinde toate formele, de la corpul fizic 
grosier până la valul originar, în această prakriti trăieşte spiritual- 
sufletescul, pe care filosofia Samkhya şi-l reprezintă însă 
monadic, sub formă de suflete separate, astfel încât diferitele 
monade sufleteşti pot fi concepute ca entităţi fără început şi fără 
sfârşit, ca şi acest principiu material, prakriti - material nu în 
sensul materialist pe care-l avem noi în vedere. Această filosofie 
îşi reprezintă deci un pluralism al sufletelor, care s-au cufundat în 
principiul prakriti şi au coborât pe scara evoluţiei de la forma cea 
mai înaltă, nediferenţiată, a valului originar, în care s-au învăluit, 
până la încorporarea în corpul fizic grosier, spre a începe apoi să 
urce din nou, să evolueze iar, după învingerea corpului fizic 
grosier, spre trepte din ce în ce mai înalte şi să se reîntoarcă la 
valul originar, să se elibereze şi de acesta, spre a intra, ca suflet 
liber, în purusha pură. 

Dacă lăsăm să acţioneze asupra noastră un asemenea gen de 
cunoaştere, vedem că la baza acestei înţelepciuni străvechi se 
află ceea ce noi recucerim prin mijloacele pe care ni le poate 
permite starea noastră de afundare sufletească; şi, în sensul 
filosofiei Samkhya, vedem că există înţelegere şi pentru felul 
cum sufletul poate fi unit cu fiecare dintre aceste principii ale 
formei. De exemplu, sufletul poate fi unit cu buddhi în aşa fel, 
încât el să-şi păstreze independenţa deplină, astfel ca nu buddhi 
să se manifeste într-o măsură predominantă, ci sufletul. Dar se 
poate întâmpla şi invers. Sufletul îşi poate învălui independenţa 
într-un fel de somn, în neglijenţă şi lenevie, în aşa fel încât ies în 
prim-plan învelişurile sale. Aşa se poate întâmpla şi în cazul 
naturii fizice exterioare, alcătuită din materie grosieră. Nu e 
nevoie decât să contemplăm omul. Poate exista un om care-şi 
exprimă în special fiinţa spiritual-sufletească, în sensul că orice 
mişcare, orice gest, orice privire care sunt mijlocite de corpul fizic 
grosier se estompează, în faţa faptului că în ele se exprimă 
spiritual-sufletescul. Avem în faţa noastră un om, îl vedem, 
datorită faptului că percepem corpul său fizic grosier, dar în 

mişcări, în gesturi, în priviri ni se înfăţişează ceva care ne 
face să spunem: Omul e în întregime o entitate spiritual- 
sufletească şi el foloseşte principiul fizic numai pentru a lăsă să 
trăiască acest spiritual-sufletesc. El nu e copleşit de principiul 
fizic; în orice situaţie el e învingătorul principiului fizic. 

Această stare, când sufletul învinge principiul exterior al 
învelişurilor, e starea sattva. Despre sattva se poate vorbi atât în 
cazul raportului dintre suflet, pe de o parte, buddhi şi manas, pe 
de altă parte, cât şi în cazul raportului dintre suflet şi trup, care e 
constituit din elemente subtile şi elemente grosiere. Căci, dacă 
spunem: sufletul trăieşte în sattva, aceasta nu înseamnă altceva 
decât un anumit raport dintre suflet şi învelişurile sale, dintre 
principiul spiritual din acea fiinţă şi principiul natural, dintre 
principiul purusha şi principiul prakriti. 

Dar, la un alt om, putem vedea că e copleşit cu totul de corpul 
său fizic grosier - acum nu vrem să facem caracterizări morale, 
ci caracterizări pure, în sensul filosofiei Samkhya, care, aşa cum 
apar în faţa ochiului nostru spiritual, nu exprimă nici un fel de 
caracterizare morală; se poate întâmpla să ne iasă în cale un om 
care umblă prin lume, sub apăsarea greutăţii propriului său corp 
fizic, care pune pe el prea multă carne, care depinde în toate 
gesturile sale de greutatea corpului său, care nu ştie cum să facă 
dacă vrea să exprime sufletescul prin corpul său fizic exterior. 

Dacă ne mişcăm muşchii feţei după cum ne vorbeşte sufletul 
nostru, predomină principiul sattva; dacă masele de grăsime ale 
feţei noastre ne imprimă o anumită fizionomie, dacă principiul 
sufletesc e copleşit de principiul exterior - fizic - al învelişurilor, 
atunci sufletul trăieşte în raportul dintre tamas şi principiile 
naturale. Iar dacă domneşte un echilibru între cele două, dacă nu 
precumpăneşte nici sufletescul, ca în starea sattva, nici ceea ce 
ţine de învelişurile exterioare, ca în starea tamas, când 
amândouă se menţin în echilibru, se vorbeşte de starea rajas. 
Acestea sunt cele trei gune, care sunt deosebit de importante. 

Trebuie să distingem, aşadar, caracteristicile fiecăreia dintre 
formele lui prakriti, începând cu principiul cel mai de sus, al 
substanţei originare nediferenţiate, până jos, la corpul fizic 
grosier; aceasta e una dintre caracteristici, care se referă 
exclusiv la principiul învelişurilor. Trebuie să facem distincţie între 

ea şi ceea ce posedă filosofia Samkhya spre a caracteriza 
raportul dintre sufletesc şi învelişuri, indiferent de natura 
acestora. Această caracteristică e dată de cele trei stări: sattva, 
rajas, tamas. 

Ne propunem acum să pătrundem foarte exact profunzimea unei 
asemenea cunoaşteri, să vedem cât de adânc a privit în tainele 
existenţei, în acele vremuri vechi, o cunoaştere, o ştiinţă care a 
fost în măsură să dea o caracterizare atât de cuprinzătoare 
tuturor lucrurilor existente. Şi atunci de sufletul nostru se apropie 
acea admiraţie despre care am vorbit mai înainte, şi noi ne 
spunem: Unul dintre lucrurile cele mai minunate din istoria 
evoluţiei omenirii e faptul că ceea ce iese la lumina zilei din 
întunecate străfunduri spirituale, prin ştiinţa spirituală de azi, a 
existat deja în acele vremuri vechi, în care cunoaşterea era 
dobândită pe alte căi. Toate acestea au constituit o cunoaştere 
care a existat cândva. Şi noi percepem această cunoaştere, 
dacă ne îndreptăm privirile spirituale spre vremurile originare. 
Privim apoi la vremurile care au urmat, la ceea ce ni se prezintă 
în mod obişnuit drept conţinut spiritual al diferitelor perioade: 
vechea epocă greacă, epoca romană, epoca evului mediu 
creştin. Vedem ce a creat cultura mai veche, până în epoca 
modernă, până în epocile în care ştiinţa spirituală pune iar în faţa 
noastră ceva care este concrescut cu ştiinţa originară a omenirii. 
Aruncăm o privire cuprinzătoare asupra tuturor epocilor şi putem 
spune: Acestor vremuri le-a lipsit adeseori chiar şi cea mai slabă 
presimţire a cunoaşterii originare. în locul cunoaşterii acelor 
tărâmuri grandioase ale existenţei, în locul vechii cunoaşteri 
suprasensibile cuprinzătoare a apărut o simplă cunoaştere a 
existenţei materiale exterioare. Acesta a fost, de fapt, sensul 
evoluţiei din ultimele trei milenii, ca locul vechii cunoaşteri 
originare să fie luat tot mai mult de cunoaşterea exterioară a 
planului fizic material. 

Şi e interesant de văzut că numai pe tărâmul material rămâne 
ceva - nu vreau să vă lipsesc de această remarcă -, rămâne 
ceva până şi în filosofia greacă, ca un fel de ecou al vechii 
cunoaşteri Samkhya. E drept că, în ceea ce priveşte structura 
sufletească propriu-zisă, la Aristotel mai există câteva ecouri ale 
acestei cunoaşteri, dar ele nu mai sunt de aşa natură încât să le 
putem aşeza, în claritatea lor deplină, alături de vechea 
cunoaştere Samkhya. La Aristotel mai găsim încă împărţirea 
entităţii umane în corpul fizic grosier, pe care nici nu prea îl 

aminteşte, şi sufletul vegetativ, care ar coincide, în sensul 
filosofiei Samkhya, cu corpul mai subtil al elementelor şi prin care 
Aristotel crede că dă ceva sufletesc, dar el caracterizează numai 
raporturile dintre sufletesc şi trupesc, gunele, iar acestea 
reprezintă, de fapt, doar forma învelişurilor. Apoi Aristotel 
prezintă, referindu-se la acea parte care se înalţă deja până în 
sfera simţurilor şi pe care noi o numim corp astral, ceva ce el 
distinge drept principiu sufletesc. Prin urmare, nu mai face o 
distincţie clară între sufletesc şi trupesc, fiindcă pentru el 
sufletescul e cufundat deja în ceea ce ţine de forma corporală, ci 
distinge o parte numită aisthetikon, şi, în sfera sufletească, 
părţile numite orektikon, kinetikon şi dianoetikon [201 . Acestea 
sunt trepte sufleteşti, în concepţia lui Aristotel, dar el nu mai face 
o delimitare clară între sufletesc şi ceea ce ţine de învelişuri. El 
crede că face o divizare a sufletului, pe când filosofia Samkhya 
concepea sufletul în propria lui entitate, întru totul ca monadă, 
transpunând în exterior tot ce diferenţiază sufletul, în principiul 
învelişurilor, în principiul prakriti. 

Prin urmare, în domeniul sufletesc, deja nici la Aristotel nu mai 
putem vorbi de o amintire a acelei ştiinţe străvechi pe care o 
descoperim în filosofia Samkhya. Dar pe un anumit tărâm, pe 
tărâmul material, Aristotel mai ştie să spună ceva care e ca un fel 
de ecou, ajuns până la el, al principiului celor trei stări: atunci 
când vorbeşte despre lumină şi întuneric în viaţa culorilor. Atunci 
el spune: Există culori care au în ele mai mult întuneric şi culori 
care au mai multă lumină şi există culori situate la mijloc. E în 
sensul gândirii lui Aristotel să se spună: La culorile ce merg în 
direcţia albastrului şi violetului, întunericul precumpăneşte asupra 
luminii şi avem culoarea albastră sau violet datorită faptului că 
întunericul e mai puternic decât lumina; avem culoarea verde sau 
verde-gălbui deoarece cele două culori sunt în echilibru; avem 
culoarea roşu sau portocaliu când principiul luminii e mai puternic 
decât cel al întunericului. 

în filosofia Samkhya principiul celor trei stări e valabil pentru 
toate fenomenele lumii; aici avem starea sattva, când aspectele 
spirituale precumpănesc asupra celor naturale. Aristotel oferă 
aceeaşi caracterizare când se referă la culori. El nu foloseşte 
cuvântul respectiv, dar s-ar putea spune: culorile roşu şi galben- 
roşiatic reprezintă starea sattva a luminii - la Aristotel nu mai 
găsim această exprimare, dar la el mai există încă vechiul 
principiu al filosofiei Samkhya -, verdele reprezintă, în ceea ce 

priveşte lumina şi întunericul, starea rajas, iar albastrul şi 
violetul, la care predomină întunericul, starea tamas. Chiar dacă 
Aristotel nu foloseşte aceste expresii, mai transpare la el acel 
mod de a gândi care ne întâmpină şi în filosofia Samkhya, pe 
baza unei înţelegeri spirituale a stărilor existente în lume. 

Prin urmare, în teoria aristotelică a culorilor există un ecou al 
vechii filosofii Samkhya. Dar şi acest ecou s-a pierdut. O primă 
licărire a acestor trei stări: sattva, rajas, tamas, pe tărâmul 
exterior al lumii culorilor, o întâlnim de-abia în lupta aspră pe 
care a purtat-o Goethe [211 . După ce peste vechea împărţire a 
lumii culorilor făcută de Aristotel (în stările sattva, rajas şi tamas) 
s-a aşternut cu totul uitarea, aceeaşi împărţire o regăsim la 
Gcethe. Fizicienii moderni mai critică şi azi teoria goetheană a 
culorilor, totuşi ea a avut la bază principiile înţelepciunii spirituale. 
Din punctul său de vedere, fizica modernă are dreptate când îl 
critică pe Goethe în această privinţă; dar ea dovedeşte astfel 
numai că, în acest domeniu, a fost părăsită de toţi zeii cei buni; 
aşa şi trebuia să se întâmple cu fizica actuală, şi din acest motiv 
ea poate să critice teoria goetheană a culorilor. 

Dacă am vrea să facem o legătură între ştiinţa modernă reală şi 
unele principii oculte, ar trebui tocmai azi să susţinem teoria 
goetheană a culorilor. Fiindcă în ea reapare, izvorând chiar din 
cadrul culturii noastre ştiinţifice, acel principiu care a domnit 
cândva, ca principiu spiritual, în filosofia Samkhya. Veţi înţelege, 
dragii mei prieteni, din ce cauză, de exemplu, în urmă cu mulţi 
ani, mi-am asumat sarcina de a pune în valoare teoria goetheană 
a culorilor [221, ca ramură a fizicii, dar întemeiată pe principii 
oculte; fiindcă se poate spune, în mod absolut obiectiv: Goethe 
clasifică fenomenele de culoare descriindu-le conform cu cele 
trei stări: sattva, rajas şi tamas. în acest fel iese la lumina zilei, ca 
dintr-un întuneric spiritual, făcându-şi intrarea în istoria spirituală 
modernă şi cercetat prin mijloace moderne, ceea ce a fost cucerit 
odinioară pentru omenire prin cu totul alte mijloace. 

Această filosofie Samkhya e prebudistă, lucru pe care legenda 
lui Buddha ni-l aduce în faţa ochiior în mod palpabil, dacă pot 
spune aşa. învăţătura hindusă ne spune pe bună dreptate că 
întemeietorul filosofiei Samkhya e Capila. Buddha s-a născut 
însă în Capilavastu [231, localitatea în care a trăit Capila, aceasta 
însemnând că el s-a dezvoltat în cadrul doctrinei Samkhya. Chiar 
şi în ceea ce priveşte locul naşterii sale, el e transpus acolo unde 

şi-a desfăşurat activitatea cândva cel care a sintetizat 
pentru prima dată marea filosofie Samkhya. 

Nu trebuie să ne reprezentăm raportul dintre doctrina Samkhya 
şi celelalte curente spirituale despre care am vorbit nici aşa cum 
îl prezintă mulţi orientalişti occidentali, dar nici cum îl înfăţişează 
iezuitul Joseph Dahlmann [241 , ci în sensul că în distincte regiuni 
ale vechii Indii au trăit oameni care aveau concepţii distincte, 
deoarece în vremea când s-au format aceste trei curente 
spirituale nu mai exista cea dintâi stare originară a evoluţiei 
omenirii. 

în regiunile nord-estice ale Indiei natura umană tindea să-şi 
reprezinte lucrurile aşa cum apar ele în filosofia Samkhya. Mai 
spre vest, natura umană era în aşa fel constituită, încât tindea 
să-şi reprezinte lumea în sensul învăţăturii vedice. Prin urmare, 
multiplele nuanţe spirituale provin de la naturile umane înzestrate 
cu predispoziţii diferite, din diversele ţinuturi ale Indiei, şi de-abia 
mai târziu, prin faptul că vedantiştii au acţionat în continuare, au 
fost integrate unele lucruri, aşa că în Vede, în forma sub care ni 
se înfăţişează ele acum, găsim integrate multe aspecte din 
filosofia Samkhya. Iar al treilea curent spiritual, Yoga - am spus- 
o deja - a apărut din cauză că, încetul cu încetul, clarvederea 
originară s-a pierdut şi a apărut necesitatea de a se căuta căi noi 
de acces spre înalturile spirituale. Yoga se deosebeşte de 
filosofia contemplativă Samkhya prin faptul că, de fapt, aceasta 
din urmă e o adevărată ştiinţă, o ştiinţă care se ocupă de formele 
exterioare, astfel încât ea sesizează, propriu-zis, numai aceste 
forme exterioare şi, de asemenea, raportul sufletului uman cu 
aceste forme. Yoga oferă îndrumări despre felul cum sufletul 
trebuie să se dezvolte pentru a ajunge în înalturile spirituale. 

Şi dacă ne întrebăm cum trebuie să se fi comportat, într-o epocă 
relativ târzie, un suflet indian care nu voia să se dezvolte în mod 
unilateral, care nu dorea să evolueze prin simpla studiere a 
formelor exterioare, ci care voia să ridice pe culmi însăşi fiinţa sa 
sufletească, spre a dezvolta din nou ceea ce la origini era dat, în 
Veda, ca printr-o iluminare venită prin har divin, găsim răspunsul 
în ceea ce Krishna îi spune discipolului său, Arjuna, prin sublimul 
poem Bhagavad-Gita. 

Un asemenea suflet ar fi trebuit să se dezvolte într-un 
fel care poate fi exprimat în cuvintele următoare: Da, tu vezi 
lumea în forme exterioare şi, dacă te pătrunzi de cunoaşterea 
Samkhya, observi cum se dezvoltă formele individuale, coborând 
mereu mai jos, din valul originar. Dar tu vezi, de asemenea, cum 
formele se schimbă unele după altele. Privirea ta urmăreşte 
apariţia şi dispariţia formelor, naşteri şi morţi ale formelor. Dar, 
dacă reflectezi temeinic la faptul că se schimbă o formă după 
alta, că se naşte şi piere o formă după alta, atunci reflecţia ta te 
trimite la ceea ce se exprimă în toate aceste forme, la principiul 
spiritual care trăieşte în aceste forme, care se transformă mereu 
în cadrul acestor forme, care se uneşte cu formele, când 
preponderent în direcţia stării sattva, când în direcţia celorlalte 
gune, dar care se şi eliberează iar din aceste forme. O 
asemenea cugetare temeinică îţi îndreaptă atenţia spre ceva 
care e permanent, nepieritor în raport cu formele. Nepieritor e şi 
principiul materiei, dar nu sunt nepieritoare formele pe care le 
vezi; acestea se nasc şi mor, trec prin naştere şi moarte. 
Nepieritor este însă elementul spiritual-sufletesc. Spre el să-ţi 
îndrepţi privirea! Dar, pentru ca să poţi vieţui tu însuţi acest 
spiritual-sufletesc, pentru ca să poţi simţi şi trăi acest spiritual- 
sufletesc în tine şi în jurul tău şi unit cu tine, să dezvolţi forţele ce 
dormitează în sufletul tău, să te dăruieşti disciplinei Yoga, care 
începe cu ridicarea plină de veneraţie a privirilor spre elementul 
spiritual-sufletesc al existenţei şi care, prin aplicarea anumitor 
exerciţii, duce la dezvoltarea forţelor dormitânde, astfel încât 
discipolul urcă prin Yoga din treaptă în treaptă. O venerare 
meditativă a spiritual-sufletescului, aceasta e cealaltă cale care 
duce înainte sufletul, care-l conduce spre ceea ce trăieşte, ca 
realitate spirituală unitară, dincolo de formele schimbătoare şi 
care a fost vestită odinioară în Veda, printr-o iluminare dată de 
harul divin, pe care sufletul o va regăsi prin Yoga, drept ceea ce 
trebuie căutat dincolo de toate schimbările formelor. 

Du-te, deci - aşa ar fi putut să-i spună discipolului său unul dintre 
cei mai mari maeştrii -, traversează cunoaşterea filosofiei 
Samkhya, ştiinţa formelor, a gunelor, studiază stările sattva, rajas 
şi tamas, traversează cu mintea toate formele, de la 
materialitatea cea mai înaltă până la cea mai grosieră şi spune 
că aici trebuie să existe ceva permanent, unitar; atunci pătrunzi 
prin gândire până la ceea ce e veşnic. Dar tu poţi porni şi în 
sufletul tău de la meditaţie; în acest caz, prin Yoga, înaintezi 
treaptă cu treaptă, te îndrepţi astfel spre spiritualul care se află la 

baza tuturor formelor. De ceea ce e veşnic te poţi apropia din 
două direcţii: prin contemplarea lumii şi prin Yoga - amândouă te 
duc spre acela pe care marii maeştrii ai Vedelor l-au numit 
atman-brahman cel unitar, care trăieşte atât în exterior, cât şi în 
interiorul sufletului, care stă la baza lumii, ca realitate unitară. 
Spre el înaintezi, dacă mergi, pe de o parte, pe calea filosofiei 
Samkhya, prin gândire, sau, pe de altă parte, prin Yoga, pe calea 
meditaţiei. 

în acest fel ne îndreptăm privirea spre vremurile vechi, când cu 
natura umană mai era unită, prin sânge, o forţă clarvăzătoare, 
aşa cum am descris în cartea mea Sângele e o sevă cu totul 
deosebită. Dar omenirea a înaintat din ce în ce mai mult în 
evoluţia ei de la acel principiu vechi al clarvederii bazate pe 
forţele sângelui spre un principiu spiritual-sufletesc. 

Pentru ca să nu se piardă legătura cu spiritual-sufletescul, la 
care în vremurile vechi, bazate pe înrudirea de sânge a 
neamurilor şi popoarelor, omul ajungea în mod naiv, a fost 
necesar să apară metode noi, îndrumări noi, când s-a făcut 
trecerea de la înrudirea de sânge la perioada în care n-a mai 
dominat acest principiu. Spre această perioadă de trecere la 
noile metode ne conduce Sublima cântare Bhagavad-Gita. Ea ne 
povesteşte că urmaşii fraţilor de neam regesc din seminţiile kuru 
şi pandu se află în luptă. Ne înălţăm privirile, pe de o parte, spre 
vremurile care apuseseră deja atunci când începe naraţiunea 
Bhagavad-Gitei, spre vremuri în care încă mai exista vechea 
cunoaştere indiană şi vechiul comportament indian al oamenilor, 
corelat cu această cunoaştere. Vedem, ca să spun aşa, una 
dintre cele două linii genealogice, venind din vremurile vechi şi 
ajungând până în vremurile noi, personificată în regele orb 
Dritarashtra, din neamul kuru. Şi îl vedem stând de vorbă cu cel 
care-i conduce carul. El se află de partea uneia dintre taberele 
combatante, de cealaltă parte sunt cei înrudiţi cu el prin legături 
de sânge, care însă se află în luptă, deoarece tocmai acum sunt 
în perioada de trecere de la vremurile vechi la cele noi, ei, fiii 
neamului pandu. Şi conducătorul carului îi povesteşte regelui 
său, care, în mod semnificativ, ne este prezentat ca fiind orb, din 
cauză că în cadrul acestui neam nu trebuie să se perpetueze 
realitatea spirituală, ci realitatea fizică, deci, conducătorul carului 
îi povesteşte regelui său orb ce se petrece dincolo, la fiii 
neamului pandu, asupra cărora urmează să treacă ceea ce 
trebuie să ajungă în posteritate ca realitate predominant spiritual- 

sufletească. El spune că în tabăra cealaltă reprezentantul 
luptătorilor, Arjuna, primeşte învăţătură de la marele Krishna, 
învăţătorul omenirii, el spune cum Krishna îl învaţă pe Arjuna 
toate lucrurile pe care le-am amintit şi la care omul poate să 
ajungă dacă pune în practică Samkhya şi Yoga, dacă dezvoltă 
gândirea şi meditaţia evlavioasă, spre a regăsi lucrurile pe care 
marii învăţători de odinioară ai omenirii le-au exprimat în Vede. în 
cuvinte atât filosofice, cât şi poetice, ni se relatează în mod 
grandios despre învăţătura dată de Krishna, marele învăţător al 
omenirii vremurilor noi, care a depăşit vechile relaţii bazate pe 
înrudirea de sânge. 

Vedem cum din vremurile vechi mai străbate spre noi şi altceva, 
în studiul pe care se întemeiază lucrarea Sângele e o sevă cu 
totul deosebită şi în multe alte scrieri am arătat că evoluţia 
omenirii a pornit de la epoca înrudirii de sânge, că a înaintat spre 
diferenţierile de mai târziu şi că prin aceasta s-au schimbat şi 
aspiraţiile sufletului. în Sublima cântare, în Bhagavad-Gita, 
suntem puşi în contact direct cu această trecere, suntem conduşi 
în aşa fel încât, prin învăţătura dată de Krishna lui Arjuna, ni se 
indică pe ce cale poate să ajungă la realitatea veşnică omul care 
nu mai posedă vechea clarvedere bazată pe înrudirea de sânge, 
în această învăţătură ne întâmpină ceea ce am considerat 
adeseori drept moment evolutiv important al omenirii. Astfel, 
Sublima cântare devine pentru noi o ilustrare a ceea ce am aflat 
studiind problema din interior. 

La Bhagavad-Gita, ne atrage în mod cu totul deosebit felul 
convingător în care se vorbeşte despre evoluţia omului, modul 
atât de expresiv în care e descris drumul omului spre ceea ce e 
nepieritor, în opoziţie cu cele pieritoare. La început, în faţa 
noastră stă Arjuna încărcat de chinuri sufleteşti - o aflăm din 
relatarea celui care conduce carul regelui, fiindcă ceea ce auzim 
aici provine de la conducătorul carului lui Dritarashtra, regele orb. 
El este nevoit să lupte împotriva seminţiei kuru, rudele sale de 
sânge, şi îşi spune: lată, eu trebuie să lupt împotriva celor de un 
sânge cu mine, împotriva celor ce sunt fiii fraţilor tatălui meu. 
Sunt printre noi mulţi eroi care trebuie să-şi folosească armele 
împotriva rudelor lor, iar în tabăra cealaltă se află eroi la fel de 
curajoşi, care trebuie să lupte împotriva noastră. El simte grele 
chinuri sufleteşti: Oare pot eu, oare am eu dreptul să înving în 
această luptă? E îngăduit ca fraţii să se ridice împotriva fraţilor? 
în acest moment, în faţa lui apare Krishna, marele învăţător, şi-i 

spune: îndreaptă-ţi mai întâi privirea, prin gândire, spre 
viaţa umană şi vezi situaţia în care te afli acum tu însuţi. în 
trupurile celor împotriva cărora vrei să lupţi, din seminţia kuru, 
adică în nişte forme pieritoare, trăiesc fiinţe sufleteşti care sunt 
nepieritoare, care doar se exprimă în aceste forme; în cei care 
sunt de partea ta trăiesc suflete veşnice care doar se exprimă în 
formele lumii exterioare. Va trebui să luptati, deoarece aşa o cere 
legea voastră, aşa o cere legea lucrării, legea evoluţiei exterioare 
a omenirii. Va trebui să luptaţi, o cere acest moment, care 
reprezintă trecerea de la o perioadă la alta. Dar îţi e oare 
îngăduit să fii mâhnit din cauză că nişte forme schimbătoare 
luptă împotriva altor forme schimbătoare? Indiferent care dintre 
aceste forme le vor da morţii pe celelalte - ce e moartea, ce e 
viaţa? Schimbarea formei e moarte, e viaţă. Sufletele care vor 
ieşi învingătoare sunt la fel ca sufletele care vor trece acum în 
moarte. Ce e această biruinţă şi ce e această moarte, în raport 
cu învăţătura spre care te duce contemplarea prin gândire a 
filosofiei Samkhya, în raport cu sufletele veşnice care-şi stau azi 
împotrivă, dar care rămân neatinse de orice luptă? într-un mod 
grandios, din situaţia însăşi, ni se dovedeşte că Arjuna nu trebuie 
să îndure chinuri sufleteşti, ci trebuie să răspundă doar datoriei, 
care-l cheamă acum la luptă, deoarece se impune să-şi întoarcă 
privirile de la lucrurile pieritoare, care sunt încleştate în luptă, 
spre cele veşnice, spre ceea ce va trăi, indiferent că va ieşi 
învingător sau va fi învins. Aşa e atacată, într-un mod unic în 
felul său, în Sublima cântare Bhagavad-Gita, marea problemă 
referitoare la un important eveniment din evoluţia omenirii, la 
ceea ce e pieritor şi la ceea ce e veşnic. Iar noi ne aflăm pe 
calea dreaptă nu atunci când sesizăm gândurile abstracte, ci 
când lăsăm să acţioneze asupra noastră conţinutul ei de simţire. 
Suntem pe calea dreaptă când interpretăm învăţătura dată de 
Krishna în sensul că el vrea să înalţe sufletul lui Arjuna de pe 
treapta pe care se află acum şi unde este împotmolit în plasa 
lucrurilor pieritoare spre o treaptă mai înaltă, pe care să se simtă 
mai presus de tot ceea ce e pieritor, chiar şi atunci când cele 
pieritoare se zbat în chinuri, când e vorba de a birui sau de a fi 
biruit, de a aduce moartea sau de a îndura moartea. 

Vedem adeverindu-se ceea ce cineva a spus cândva, referindu- 
ne la această filosofie orientală, aşa cum o găsim în Sublima 
cântare, Bhagavad-Gita: în acele vremuri vechi, această filosofie 
orientală era atât de mult şi religie, încât cel care-i aparţinea, 
chiar dacă era cel mai mare înţelept, nu era lipsit nici de 

ardoarea religioasă cea mai profundă, iar omul cel mai 
simplu, care trăia numai în religia sa bazată pe simţire, nu era 
lipsit, totuşi, de un anumit cuantum de înţelepciune. Simţim 
aceasta, când vedem că marele învăţător Krishna nu intervine 
doar în ideile discipolului său, ci acţionează în mod nemijlocit 
asupra inimii acestuia, astfel că discipolul stă în faţa noastră 
privind ceea ce e pieritor şi chinurile a ceea ce e pieritor şi 
înălţându-şi sufletul, într-o situaţie atât de plină de semnificaţii, 
pe o culme care-i permite să se ridice mai presus de tot ce e 
efemer, mai presus de toate chinurile, de durerea şi întreaga 
suferinţă a oricărei efemerităţi. 

CONFERINŢA a lll-a 

Koln, 30 decembrie 1912 

întreaga importanţă a unei creaţii poetice cu conţinut filosofic de 
felul celei care ne este dată în Bhagavad-Gita va putea fi 
apreciată numai de acela pentru care lucruri ca cele înfăţişate 
aici sau în alte lucrări similare din literatura universală nu sunt o 
simplă teorie, ci un destin; concepţiile despre lume pot fi un 
destin pentru omenire. 

în expunerile din ultimele zile am întâlnit două nuanţe ale unei 
concepţii despre lume (în afara celei de a treia, de curentul Veda, 
şi anume filosofia Samkhya şi Yoga) care, dacă le analizăm 
corect, ne pot arăta în sensul cel mai adecvat al cuvântului în ce 
fel concepţiile despre lume pot fi un destin pentru sufletul uman. 
De noţiunea de filosofie Samkhya putem lega ceea ce omul 
poate dobândi, drept cunoştinţe, drept cunoaştere sub formă de 
idei, drept perspectivă generală asupra fenomenelor lumii, în 
care se exprimă viaţa sufletească. Şi, în prezent, o asemenea 
cunoaştere şi concepţie care se exprimă prin idei formulate 
ştiinţific - deşi din punct de vedere spiritual se situează pe o 
treaptă mult inferioară filosofiei Samkhya - ne îndeamnă să 
spunem că omul poate avea faţă de destin aceleaşi simţăminte 
pe care le trezea şi însuşirea filosofiei Samkhya. Efectul 
unilateralităţii omului de ştiinţă actual ca şi a adeptului filosofiei 
Samkhya rezultă dacă urmărim starea sufletească a unui astfel 
de om. Ce se întâmplă cu un suflet care adoptă o concepţie 
bazată pe o perspectivă particulară, deci unilaterală? Un 
asemenea suflet se poate cufunda până în detaliile formelor pe 
care le au fenomenele lumii, el poate avea un interes sporit 

pentru toate forţele care se exprimă în lume, pentru toate 
formele care se transformă în lume. Dacă un suflet s-ar dărui 
lumii numai în acest mod, dacă într-o incarnare ar reuşi, prin 
facultăţile şi karma lui, să se transpună în fenomenele lumii în 
aşa fel încât să posede doar o cunoaştere raţională - indiferent 
că ea e străluminată sau nu de o forţă clarvăzătoare -, o 
asemenea orientare sufletească ar duce, în orice caz, la o 
anumită sărăcire a întregii vieţi sufleteşti. Şi, în funcţie de 
calităţile sufletului, vom constata că acesta va deveni mai mult 
sau mai puţin nemulţumit faţă de fenomenele lumii sau lipsit de 
interes faţă de o asemenea cunoaştere, care înaintează de la un 
fenomen la altul. Tot ce pot simţi atâtea suflete în epoca noastră 
faţă de o cunoaştere care poartă amprenta unei simple erudiţii, 
răceala, pustiul care năpădesc sufletul, nemulţumirea, toate 
acestea pot apărea în faţa sufletului nostru, dacă luăm în 
considerare o orientare sufletească de felul celei caracterizate. 
Un asemenea suflet se va simţi pustiit, nesigur în privinia propriei 
sale existenţe. Ce câştig aş avea, dacă aş cuceri întreaga lume 
dar n-aş şti nimic în legătură cu sufletul meu, dacă n-aş putea 
simţi, dacă n-aş putea vieţui nimic, dacă aici, înăuntru, totul ar 
rămâne goli, aşa ar putea spune un asemenea suflet. A fi 
burduşit până la refuz cu toate cunoştinţele despre lume şi a fi 
gol înăuntrul tău - acesta poate fi un destin amar, poate fi un fel 
de a te risipi în fenomenele lumii, ca o pierdere a tot ceea ce 
poate deveni valoros în interiorul propriului suflet. 

Starea pe care am descris-o acum poate fi întâlnită la mulţi 
oameni care au o erudiţie oarecare şi o filosofie abstractă. Ei ne 
apar fie ca suflete ele însele nemulţumite de golul lor interior, 
lipsite de interes pentru multele lor cunoştinţe, fie ca persoane 
având o filosofie abstractă, capabile de a da informaţii despre 
esenţa dumnezeirii, a cosmologiei, a sufletului uman, dar care ne 
trezesc totuşi sentimentul că aceste cunoştinţe se află în cap; 
inima nu participă, simţirea e goală! Când întâlnim un asemenea 
suflet parcă vine spre noi o adiere rece. Filosofia Samkhya poate 
deveni astfel un destin, o împrejurare a destinului care-l face pe 
om să fie o fiinţă pierdută pentru sine, o fiinţă care nu-şi dă sieşi 
nimic şi de la a cărei individualitate lumea nu poate câştiga nimic. 

Să analizăm celălalt caz: un suflet care încearcă să evolueze în 
mod unilateral prin Yoga, un suflet pierdut pentru lume, care 
refuză să cunoască ceva despre lumea exterioară. El spune: La 
ce-mi foloseşte să aflu cum s-a născut lumea. Eu vreau să caut 

totul prin mine însumi; vreau să progresez eu însumi, prin 
dezvoltarea forţelor mele. Poate că el se va simţi bine înăuntrul 

său, ne va întâmpina adeseori ca o fiinţă mulţumită de sine, 

împlinită în sine. Aşa o fi. Dar cu timpul situaţia se va schimba, 
deoarece un asemenea suflet e predispus însingurării. Dacă 
acest suflet, retras într-o viaţă de eremit, caută culmile vieţii 

sufleteşti şi iese apoi afară, în lume, luând contact cu 

fenomenele lumii, dar îşi va spune, poate: ce mă interesează pe 
mine toate aceste fenomene ale lumii, şi dacă se simte, totuşi, 
însingurat, din cauză că stă ca un străin în faţa splendorii 
manifestărilor ei şi nu le înţelege, atunci unilateralitatea căutării 
sale devine un destin fatal. în ce stare ni se prezintă un 
asemenea suflet! Cât de bine putem recunoaşte acele fiinţe 
umane care-şi folosesc forţele pentru evoluţia propriei lor fiinţe, 
care trec cu răceală şi indiferenţă pe lângă semenii lor, ca şi cum 
n-ar vrea să aibă nimic comun cu ei! Un asemenea suflet se 
poate simţi el însuşi pierdut în lume, iar celorlalte suflete poate 
să le apară ca fiind egoist până la exces. 

Numai dacă luăm seama la asemenea contexte ale vieţii putem 
simţi că modul nostru de a privi lumea influenţează destinul. în 
substratul unor manifestări atât de grandioase, al unor concepţii 
despre lume atât de măreţe ca cele pe care le găsim în 
Bhagavad-Gita şi în epistolele lui Pavel întâlnim acest element 
creator de destin. Am putea spune: Atât dincolo de Bhagavad- 
Gita, cât şi dincolo de epistolele lui Pavel, dacă privim în 
substratul lor, găsim ceea ce devine pentru noi în mod nemijlocit 
un element al destinului. Cum ne poate apărea destinul din 
epistolele lui Pavel? 

în aceste epistole întâlnim deseori afirmaţia că mântuirea 
sufletului se află în justeţea credinţei, în ceea ce poate dobândi 
sufletul dacă-şi află legătura cu Impulsul hristic, dacă poate să 
preia în sine marea putere ce se revarsă din învierea lui Hristos, 
corect înţeleasă, în opoziţie cu lipsa de valoare a faptelor 
săvârşite în lumea exterioară. Când, în epistolele lui Pavel, 
întâlnim această remarcă, simţim, pe de o parte, că sufletul 
uman e îndemnat să se retragă în el însuşi, că el poate fi 
înstrăinat de activitatea în lumea exterioară şi că se poate lăsa 
cu totul în voia harului divin şi a dreptei credinţe. Apoi urmează 
activitatea în lumea exterioară. Ea există, şi noi n-o putem 
desfiinţa, prin faptul că o decretăm nonexistentă. în lume ne 
izbim mereu de ea. Iar destinul vine spre noi în întreaga sa 

măreţie. Numai dacă înţelegem lucrurile astfel, în 
faţa ochilor noştri va sta măreţia unor asemenea manifestări ale 
omenirii. 

Ei bine, aceste două manifestări ale omenirii, Bhagavad-Gita şi 
epistolele lui Pavel, sunt deosebite una de alta din punct de 
vedere exterior. Şi deosebirea exterioară dintre ele acţionează 
asupra sufletului prin fiecare parte a acestor lucrări. 

Stăm în faţa Bhagavad-Gitei, admirând-o, nu numai din motivele 
amintite până acum, ci şi pentru că ea ne pare atât de măreaţă şi 
grandioasă din punct de vedere poetic, pentru că din fiecare vers 
al ei străbate spre noi un mod superior de a privi lucrurile al 
sufletului uman, pentru că în tot ceea ce e rostit prin gura lui 
Krishna sau a discipolului său Arjuna simţim că ne ridicăm 
deasupra trăirilor umane de toate zilele, deasupra a tot ce are 
de-a face cu pasionalitatea, cu afectele şi determină sufletul să 
fie neliniştit. Suntem transpuşi într-o sferă a liniştii sufleteşti, a 
limpezimii interioare, a detaşării, a lipsei de pasiuni şi afecte, într- 
o atmosferă a înţelepciunii, chiar dacă lăsăm să acţioneze 

asupra noastră numai o parte a învăţăturilor Bhagavad-Gitei. Prin 
lectura Bhagavad-Gitei simţim că întreaga noastră condiţie de 
om e înălţată pe o treaptă superioară. Simţim că trebuie să ne 
eliberăm de multe aspecte prea omeneşti, dacă vrem să 

acţioneze asupra noastră în mod corect sublimul divin din 

Bhagavad-Gita. 

Altfel apar toate acestea în epistolele lui Pavel. Aici sublimul 
limbajului poetic e absent, e absentă chiar şi lipsa de 

pasionalitate din Bhagavad-Gita. Citim epistolele lui Pavel, le 
lăsăm să acţioneze asupra noastră şi simţim adeseori cum din 
ele vine spre noi, prin gura lui Pavel, o fiinţă indignată de lucrurile 
care se întâmplă. Uneori tonul e bubuitor, am putea spune. în 
epistolele lui Pavel multe aspecte sunt condamnate, afurisite, 
sunt blamate atâtea şi atâtea lucruri. Şi tot ceea ce spune în 
legătură cu marile concepte ale creştinismului,^ cu legea, cu 
deosebirea dintre mozaism şi creştinism, cu învierea, toate 
acestea sunt prezentate pe un ton care se vrea filosofic, care 
doreşte să fie definiţie filosofică şi care totuşi nu e deloc aşa 
ceva, deoarece în fiecare frază se face simţită o notă a 
personalităţii lui Pavel. Nici un moment nu putem uita că 
vorbeşte un om care fie e agitat, fie îşi spune părerea despre ce 
au făcut alţii, aprinzându-se de o dreaptă mânie, că vorbeşte un 

om care comentează conceptele de bază ale 
creştinismului în aşa fel încât simţim că el e personal angajat în 
tot ce spune, stă sub impresia faptului, că e un propagandist al 
acestor idei. 

Citind Bhagavad-Gita, nu întâlnim o atitudine atât de personală 
ca în epistolele lui Pavel, adresată comunităţilor creştine: Cum 
am luptat noi înşine pentru lisus Hristos! Amintiţi-vă că n-am 
căzut povară nimănui, că am lucrat zi şi noapte, ca să nu 
devenim povara nimănui. Cât de personale sunt toate acestea! 
Epistolele lui Pavel sunt străbătute de o adiere a personalităţii. 
Iar în sublima Bhagavad-Gita găsim o sferă minunat de pură, o 
sferă etică, învecinată cu supraomenescul şi chiar atingând 
uneori supraomenescul. 

Din punct de vedere exterior există, aşadar, deosebiri foarte mari 
între Bhagavad-Gita şi epistolele lui Pavel, aşa încât putem 
spune: Am da dovadă de prejudecata cea mai oarbă, dacă nu 
ne-am mărturisi nouă înşine faptul că prin marele poem - în care 
hinduşilor le-a fost oferită odinioară sinteza unor concepţii despre 
lume creatoare de destin - le-a fost dat ceva sublim şi pur, ceva 
impersonal, detaşat, lipsit de patimi şi afecte, pe când ceea ce ne 
apare drept documentul originar al creştinismului, epistolele lui 
Pavel, are un caracter absolut personal, adeseori pătimaş, lipsit 
de orice detaşare sufletească. Omul nu ajunge la cunoaştere prin 
faptul că se închide în faţa adevărului şi că nu-şi mărturiseşte 
asemenea lucruri, ci înţelegându-le şi luându-le în sensul lor 
corect. De aceea vom lua această opoziţie, acest contrast, ca pe 
o realitate definitivă, existentă înainte de a face consideraţiile ce 
urmează. 

Am arătat deja ieri că în Bhagavad-Gita ni se relatează 
importanta convorbire prin care Arjuna primeşte învăţătură de la 
Krishna. Cine e Krishna? Aceasta e întrebarea care trebuie să ne 
intereseze înainte de toate. Nu putem înţelege cine e Krishna, 
dacă nu ne familiarizăm cu un lucru la care m-am referit pe 
alocuri, şi anume cu faptul că în vremurile vechi modul de a da 
nume şi de a desemna lucrurile era cu totul altul decât în 
prezent. Astăzi, e absolut indiferent cum se numeşte un om, 
fiindcă nu vom şti prea mult despre el dacă aflăm că poartă un 
anume nume civil, că se numeşte Muller sau Schulze. Nu aflăm 
prea mult despre un om dacă ştim că el e consilier de curte ori 
consilier secret sau altceva de acest fel şi nici dacă ştim care 

este rangul său social. Nu cunoaştem prea multe despre 
un om nici dacă ştim că trebuie să i ne adresăm cu formula 
„înălţimea voastră" sau „sfinţia voastră", într-un cuvânt toate 
aceste denumiri nu spun prea multe despre om. Şi vă puteţi 
convinge uşor că şi alte denumiri pe care le alegem în zilele 
noastre nu spun deosebit de mult. Altfel era în vremurile vechi. 
Indiferent că ne referim la denumirile folosite în filosofia Samkhya 
sau la propriile noastre denumiri antroposofice, putem să facem 
următoarele reflecţii: 

în sensul filosofiei Samkhya, omul este constituit din corpul fizic 
grosier, din corpul elementelor sau eteric, mai subtil, din corpul 
care conţine forţele legice ale simţurilor, din cel care e numit 
manas, din ahamkara ş.a.m.d. De celelalte mădulare nu e nevoie 
să ne ocupăm, fiindcă, în general, ele încă nu s-au dezvoltat. Dar 
chiar dacă-i luăm pe oameni aşa cum ne întâmpină ei într-o 
incarnare sau alta, putem spune: Oamenii sunt diferiţi unii de 
alţii. La unul iese puternic în evidenţă numai ceea ce se exprimă 
în corpul eteric, la altul ceea ce lâncezeşte în legitatea simţurilor, 
la un al treilea iese mai mult în prim-plan simţul interior, la un al 
patrulea ahamkara. Sau, dacă ne exprimăm în limbajul nostru 
antroposofic, întâlnim oameni la care sunt active în mod deosebit 
forţele din sufletul senzaţiei; la alţii acţionează mai ales forţele 
din sufletul raţiunii sau cel afectiv; la alţii apar în prim-plan forţele 
din sufletul conştienţei, iar la alţii mai intervine şi altceva, datorită 
faptului că sunt inspiraţi din manas ş.a.m.d. Sunt deosebiri date 
de felul în care trăieşte omul în lume, în toate privinţele. Prin 
aceste deosebiri am conturat însăşi fiinţa omului. 

în epoca noastră, din motive uşor de înţeles, nu putem alege 
pentru oameni denumiri conform cu entitatea care e exprimată în 
acest sens. Fiindcă, dacă ar trebui să spunem, de exemplu, în 
condiţiile unei mentalităţi larg răspândite a omenirii, că suprema 
culme pe care o poate atinge omul în actualul ciclu de evoluţie a 
umanităţii e o primă presimţire a lui ahamkara, fiecare ar fi 
convins că el este cel care exprimă cel mai clar, în entitatea sa, 
principiul ahamkara şi s-ar simţi jignit dacă i s-ar spune că nu e 
aşa, că la el predomină încă un mădular sufletesc aflat pe o 
treaptă mai joasă. în vremurile vechi era altfel [251 . Atunci, în 
esenţă, omul era desemnat - mai ales dacă se punea problema 
să fie scos în evidenţă faţă de restul oamenilor, acordându-i-se, 
poate, chiar rolul de conducător -, fără îndoială, avându-se în 
vedere entitatea analizată. 

Să presupunem că în vremurile vechi ar fi apărut un 
om care ar fi exprimat în sensul cel mai cuprinzător, cu adevărat 
în sensul cel mai cuprinzător, manasul, un om care l-ar fi trăit 
înăuntrul lui pe ahamkara, dar ar fi fost nevoit să-l lase pe 
acesta, ca element individual, să treacă în ultimul plan şi ar fi pus 
pe primul plan, pentru a acţiona înspre exterior, simţul interior, 
manasul. Conform cu legile unor cicluri mai vechi ale omenirii, un 
asemenea om - şi, fireşte, numai puţini oameni ar fi putut 
reprezenta o asemenea entitate - ar fi trebuit să fie un mare 
legislator, un conducător al unor mari mase de oameni. Şi n-ar fi 
fost suficient să aibă un nume ca alţi oameni, ci, conform cu cea 
mai evidentă caracteristică a sa, ar fi fost desemnat ca purtător al 
manasului, în timp ce un altul ar fi fost numit numai ca purtător al 
simţurilor. S-ar fi spus: Acesta e un purtător al manasului, el e un 
Mânu. Când ne ies în întâmpinare denumirile din acele vremuri 
vechi, în ele trebuie să vedem ce-l caracterizează pe om potrivit 
cu componenta cea mai evoluată dintre structurile sale umane, 
care apare în evidenţă la el, în incarnarea respectivă. 

Să presupunem că la un anumit om se exprimă în mod deosebit 
faptul că simte înăuntrul său inspiraţia divină, că el refuză, în 
cazul cunoştinţelor şi faptelor sale, să decidă conform cu ceea 
ce-i oferă lumea exterioară prin simţurile sale şi cu ceea ce-i 
spune raţiunea sa, legată de funcţionarea creierului său, că el şi- 
ar aţinti auzul la Cuvântul divin, care i se dăruie prin inspiraţie, că 
a devenit vestitorul substanţei divine, care a vorbit din interiorul 
său. Un asemenea om ar fi fost desemnat drept fiu al lui 
Dumnezeu. încă în Evanghelia lui loan asemenea oameni sunt 
prezentaţi drept fii ai lui Dumnezeu, chiar la începutul primului 
capitol [261 . 

Dar important era că se lăsa deoparte tot restul, când era amintit 
acest aspect deosebit. Totul era lipsit de importanţă. Să 
presupunem, deci, că am fi în prezenţa a doi oameni. Unul ar fi 
un om obişnuit, care ar accepta ca lumea să acţioneze asupra lui 
prin simţurile sale şi care ar reflecta asupra ei cu raţiunea sa, 
legată de funcţionarea creierului; celălalt ar fi un om în care ar 
radia cuvântul înţelepciunii divine. Atunci oamenii s-ar exprima în 
sensul vechiului mod de a privi lucrurile şi ar spune: Acesta e un 
om; e născut dintr-un tată şi dintr-o mamă, el a fost creat după 
legea cărnii. La celălalt om, care este vestitorul substanţei divine, 
n-ar intra în discuţie ceea ce se revarsă într-o biografie obişnuită, 
cum e cazul cu primul om, care priveşte lumea cu ajutorul 

simţurilor şi al raţiunii dependente de creier. A scrie 
o asemenea biografie, în cazul lui, ar fi o prostie. Că el are un 
trup din carne este doar un fapt ocazional, dar nu esenţial, care 
ar trebui avut în vedere; trupul ar fi, ca să spunem aşa, numai 
instrumentul prin care el se arată celorlalţi oameni. Şi, de aceea, 
se spune: Fiul lui Dumnezeu nu s-a născut după legea cărnii, el 
s-a născut în mod feciorelnic, direct din spirit. Aceasta înseamnă: 
ceea ce era esenţial la el, ceea ce făcea ca el să fie valoros 
pentru omenire provenea din spirit. în vremurile vechi era scos în 
evidenţă numai acest aspect. Anumiţi discipoli ai iniţiaţilor ar fi 
păcătuit cum nu se poate mai grav faţă de o personalitate în 
legătură cu care s-ar fi ştiut că este importantă prin anumite 
componente superioare ale naturii umane, dacă ar fi scris o 
biografie care ar fi avut în vedere numai condiţia cotidiană 
obişnuită. Cine şi-a păstrat măcar ceva din modul de a privi 
lucrurile al acelor vremuri vechi găseşte cum nu se poate mai 
absurde multe dintre biografiile lui Goethe care apar în prezent. 

Să ne imaginăm că omenirea vremurilor vechi a trăit cu 
asemenea sentimente; atunci putem înţelege cât de mult putea fi 
ea pătrunsă de faptul că un asemenea Mânu, în care trăieşte, în 
principal, manasul, se arată foarte rar, că el trebuie să aştepte 
perioade de timp foarte lungi până să poată apărea. 

Dacă privim la ceea ce, în actualul ciclu din evoluţia omenirii, 
poate trăi în om drept cea mai profundă entitate, la ceea ce 
fiecare om poate presimţi din forţele sale tainice, care pot să-l 
ducă pe culmi sufleteşti, dacă privim la toate acestea şi ne 
formăm reprezentarea că ceea ce la restul oamenilor există doar 
în germene poate deveni în cazuri extrem de rare componenta 
principală a unei entităţi umane, a unei entităţi care apare apoi 
din timp în timp, spre a fi un conducător pentru ceilalţi oameni, 
care e mai mare decât toti mânu, care, potrivit entităţii sale, 
există în fiecare om, dar apare ca personalitate exterioară reală o 
singură dată într-o eră cosmică, dacă ne formăm o asemenea 
reprezentare ne apropiem de fiinţa lui Krishna. 

El este omul în general; el este, aş spune, omenirea ca atare, 
concepută ca entitate izolată. Dar el nu e o abstracţie. Când 
oamenii vorbesc azi despre omenire în general, ei o fac ca nişte 
adepţi ai abstractismului. în epoca noastră, când suntem cu totul 
prizonierii lumii senzoriale, abstractismul a devenit soarta 
generală a omenirii. Când vorbim despre om în general, avem o 

noţiune confuză, complet lipsită de viaţă. Cei ce vorbesc 
despre Krishna ca despre omul în general nu spun: E acea idee 
abstractă pe care o avem în vedere când vorbim despre asta, ci 
apreciază: Da, ce-i drept, această entitate trăieşte structural în 
orice om, dar ea apare o dată la fiecare eră cosmică ca om 
individual şi grăieşte prin gură de om. Numai că la ea esenţială 
nu este fiinţa din carne exterioară, nici corpul mai subtil al 
elementelor, nici forţele organelor de simţ nici ahamkara şi nici 
manasul, ci ceea ce, în buddhi şi în manas, are legătură 
nemijlocită cu marile substanţe generale ale lumii, cu divinul care 
trăieşte şi este activ prin lume. 

Pentru a conduce omenirea, la anumite intervale de timp apar 
entităţi ca cea care s-a întruchipat în marele învăţător al lui 
Arjuna, în Krishna. Krishna ne transmite cea mai înaltă 
înţelepciune umană, omenescul cel mai înalt din fiinţa sa proprie, 
în aşa fel încât atinge o coardă care există în fiecare natură 
umană, deoarece tot ceea ce există în cuvintele lui Krishna se 
află structural în orice suflet uman. Astfel, înălţându-şi privirile 
spre Krishna, omul le înalţă totodată spre propria lui Sine 
supremă, dar şi spre un altul, în care venerează ceea ce este el 
însuşi ca structură, deşi e altceva decât el, care se raportează la 
el precum se raportează un zeu la om. în acest fel trebuie să ne 
reprezentăm raportul dintre Krishna şi discipolul său Arjuna. în 
acest fel am indicat şi tonalitatea adâncă ce vine spre noi din 
Bhagavad-Gita, acea tonalitate care sună ca şi cum ar avea 
legătură cu orice suflet, ca şi cum ar putea să se reverse în orice 
suflet, care e uman, uman în mod intim, în aşa fel încât orice 
suflet să simtă că trebuie să-şi facă un reproş dacă nu încearcă 
dorul de a asculta marea învăţătură a lui Krishna. 

Pe de altă parte, totul ne pare atât de detaşat, de nepătimaş, de 
lipsit de afecte, atât de sublim şi înţelept, deoarece aici vorbeşte 
supremul divin care există în orice natură umană şi care apare 
totuşi o dată în evoluţia omenirii incarnat ca entitate divin-umană. 

Cât sunt de înălţătoare aceste învăţături! Ele sunt cu adevărat 
atât de sublime, încât Bhagavad-Gita poartă pe bună dreptate 
numele de Sublima cântare. La început, în cuvinte înălţătoare şi 
din interiorul unei situaţii sublime întâlnim marea învăţătură la 
care ne-am referit deja în conferinţa de ieri: faptul că tot ce există 
în lume e supus schimbării - chiar şi atunci când se schimbă el 
însuşi, în aşa fel încât naşterea şi moartea, apariţia şi dispariţia, 

a învinge sau a fi învins apar sub formă exterioară că în 
toate acestea se exprimă o realitate nepieritoare, veşnică, 
permanentă, care există prin sine, şi că cel ce vrea să privească 
lumea în mod corect trebuie să răzbată de la cele pieritoare spre 
acest ceva nepieritor. Aceste reflecţii le găsim deja în filosofia 
Samkhya, deci prin meditaţie raţională asupra a ceea ce e veşnic 
în orice lucru pieritor, asupra faptului că în faţa lui Dumnezeu 
sufletul învins şi sufletul învingător sunt la fel, după ce poarta 
morţii s-a închis în urma amândurora. 

Krishna îi spune în continuare discipolului său Arjuna că sufletul 
poate fi ajutat şi pe altă cale să se îndepărteze de realitatea 
cotidiană: prin Yoga. Când sufletul devine meditativ-evlavios, 
avem cealaltă latură a evoluţiei sufleteşti. Una din laturi e aceea 
când trecem de la un fenomen la altul şi ne folosim facultatea de 
a avea idei, străluminată sau nestrăluminată de clarvedere. 
Cealaltă latură e aceea când ne întoarcem întreaga atenţie de la 
lumea exterioară, când ne închidem toate porţile spre realităţile 
de care ne putem aminti, ca fiind date nouă în viaţa obişnuită, 
când ne retragem înăuntrul nostru şi scoatem la suprafaţă, prin 
exerciţii corespunzătoare, propriul nostru suflet, când ne 
îndreptăm sufletul spre ceea ce poate fi presimţit drept realitate 
supremă şi încercăm să ne înălţăm până la ea prin forţa 
meditaţiei. Când se procedează astfel, omul urcă, prin Yoga, tot 
mai sus, pe treptele superioare, pe care se poate ajunge dacă ne 
folosim mai întâi de instrumentele trupeşti, pe acele trepte 
superioare pe care ne aflăm când ne-am eliberat de toate 
instrumentele trupeşti, când trăim în afara trupului nostru, în 
componentele superioare ale fiinţei umane. în acest fel ne 
transpunem tot mai sus, într-o cu totul altă formă de viaţă. 
Manifestările şi activităţile vieţii devin spirituale. Ne apropiem tot 
mai mult de propria noastră existenţă divină şi aducem propriul 
nostru suflet la dimensiunile existenţei cosmice, îl înălţăm pe om 
până la Dumnezeu, renunţând la limitarea la o existenţă proprie 
şi contopindu-ne cu Universul, prin Yoga. 

Sunt indicate apoi mijloacele prin care discipolul marelui Krishna 
poate să ajungă, într-un fel sau altul, pe aceste culmi spirituale. 
Se fac mai întâi aprecieri asupra a ceea ce au de făcut oamenii 
în lumea obişnuită. Bhagavad-Gita ne explică acest lucru, într-o 
situaţie deosebită. Arjuna trebuie să lupte împotriva celor care-i 
sunt rude prin sânge. Acesta e destinul lui exterior, aceasta e 
activitatea lui, karma lui, sunt faptele pe care le are de săvârşit în 

mod direct în această situaţie. Prin aceste fapte trăieşte el, în 
primul rând, ca om exterior. Dar marele Krishna îl învaţă că omul 
devine înţelept de-abia când se uneşte cu Divinul nepieritor, 
când săvârşeşte faptele, deoarece aceste fapte se dovedesc 
necesare în evoluţia exterioară a naturii şi a omenirii, dar că 
înţeleptul trebuie să se detaşeze de ele. El săvârşeşte faptele; 
totuşi în el există un fel de spectator al acestor fapte, cineva care 
nu participă la ele, cineva care spune: Eu săvârşesc această 
lucrare, dar aş putea spune la fel de bine că îi dau ocazia să aibă 
loc. 

Un om devine un înţelept dacă se raportează la ceea ce face el 
însuşi ca şi cum ar face-o un altul şi dacă nu e atins de plăcerea 
pe care i-o procură fapta sau de suferinţa pe care i-o produce 
aceasta. E ca şi cum marele Krishna i-ar spune discipolului său 
Arjuna: Indiferent că te afli în rândul fiilor din neamul pandu sau 
că te afli dincolo, printre fiii din neamul kuru, orice ai face tu, ca 
înţelept, trebuie să te detaşezi de apartenenţa la neamul pandu 
sau la neamul kuru. Dacă nu te atinge acest lucru, dacă ai putea 
săvârşi fapte de pandu ca şi cum ai fi un pandu sau fapte de kuru 
ca şi cum ai fi un kuru, dacă te situezi deasupra tuturor acestor 
lucruri, dacă nu eşti atins de propriile tale fapte, dacă trăieşti în 
propriile tale fapte aşa cum face flacăra, care arde liniştită într-un 
loc ferit de vânt şi nu e atinsă de nimic din cele exterioare, dacă 
sufletul e aşa de puţin atins de propriile sale fapte, dacă 
vieţuieşte împăcat înăuntrul său, alături de faptele sale, atunci el 
devine un înţelept, se eliberează de faptele sale, nu întreabă ce 
fel de succes pot avea acestea. Finalitatea faptelor noastre 
prezintă interes numai pentru sufletul nostru limitat. Dacă 
săvârşim faptele deoarece ele sunt cerute de viaţa omenirii şi a 
lumii, atunci noi facem aceasta, indiferent că ne vor conduce la 
supliciu sau la victorie, la suferinţă sau la plăcere. 

Ţelul spre care marele Krishna îl îndrumă pe discipolul său 
Arjuna este această ridicare de la nivelul faptelor, această putere 
de a sta vertical, indiferent ce ar face mâinile noastre, indiferent 
ce ar face - ca să vorbim în sensul situaţiei descrise în 
Bhagavad Gita - sabia noastră, indiferent ce vorbim, această 
verticalitate a şinei interioare în faţa a tot ceea ce rostim, a tot 
ceea ce facem cu mâinile noastre. 

în acest fel, marele Krishna îi prezintă lui Arjuna un ideal al 
omenirii care arată astfel încât omul spune: Eu îmi săvârşesc 

faptele. Dar, indiferent că le săvârşesc eu însumi sau un 
altul, eu îmi observ faptele. Eu văd la fel de obiectiv ceea ce face 
mâna mea, ceea ce e rostit de gura mea, cum privesc o stâncă 
ce se desprinde din munte şi se rostogoleşte, prăvălindu-se în 
abis. Aşa stau eu în faţa faptelor mele. Şi dacă ajung în situaţia 
de a şti, de a cunoaşte un anumit lucru, dacă-mi formez o 
anumită concepţie despre lume eu stau în faţa ei şi ca cineva 
care nu e una cu această concepţie şi pot spune: în mine 
trăieşte, ce-i drept, ceva care e una cu fiinţa mea, care gândeşte, 
dar eu asist cum şi un altul gândeşte. Şi atunci devin liber chiar şi 
de cunoaşterea mea. Eu pot deveni liber de faptele mele, liber de 
cunoaşterea mea, de cunoştinţele mele. Aici ne este proiectat un 
înalt ideal al omului devenit înţelept. 

în sfârşit, dacă ne înălţăm în spiritual: Pot să-mi iasă în 
întâmpinare demoni sau spirite sfinte, toate sunt în afara mea, eu 
stau aici, liber de tot ceea ce se întâmplă chiar şi în lumile 
spirituale, de jur împrejurul meu. Eu privesc, merg pe drumul 
meu şi fac lucrurile în care sunt angajat, dar sunt la fel de mult şi 
neangajat, fiindcă am devenit spectator. Aceasta e învăţătura lui 
Krishna. 

Şi dacă am văzut că învăţătura lui Krishna se întemeiază pe 
filosofia Samkhya, întrezărim că marele Krishna îi spune 
discipolului său: Sufletul care trăieşte în tine e unit cu corpul fizic 
grosier, e unit cu simţurile, cu manas, ahamkara, buddhi. Dar tu 
nu eşti nimic din toate acestea. Dacă le priveşti ca pe ceva 
exterior, ca pe nişte învelişuri, care se aştern peste tine de jur 
împrejurul tău, şi dacă eşti conştient de tine însuţi, de faptul că 
tu, ca fiinţă sufletească, eşti independent de toate, atunci ai 
înţeles ceva din ceea ce Krishna vrea să te înveţe. Dacă eşti 
conştient de faptul că relaţiile tale cu lumea exterioară, cu lumea, 
în general, ţi-au fost date de gune, de tamas, rajas, sattva, atunci 
observă că în viaţa obişnuită omul e legat prin sattva cu 
înţelepciunea şi cu bunătatea, că prin rajas omul e unit cu 
pasiunile, cu afectele, cu setea de existenţă, că în viaţa obişnuită 
omul e unit prin tamas cu lenea, somnolenţa, delăsarea. 

De ce umblă un om prin lume, entuziasmându-se de înţelepciune 
şi bunătate? Fiindcă are o legătură cu baza existenţei, natura, 
care e indicată de starea sattva. De ce trece un om prin viaţa 
obişnuită simţind bucurie şi poftă faţă de viaţa exterioară, simţind 
plăcere în faţa manifestărilor exterioare ale vieţii? Fiindcă are o 

legătură cu viaţa care e caracterizată prin rajas. De ce 
umblă oamenii în viaţa obişnuită somnolenţi, leneşi şi lăsători? 
De ce se simt striviţi de corporalitatea lor? De ce nu găsesc 
puterea de a face un efort şi de a-şi birui în fiecare moment 
corporalitatea? Pentru că au o legătură cu lumea formelor 
exterioare, care în filosofia Samkhya e redată: prin noţiunea de 
tamas. 

Dar sufletul înţeleptului vrea să se elibereze de tamas, el trebuie 
să se elibereze de legătura sa cu lumea exterioară, care se 
manifestă prin somnolenţă, lene şi delăsare. Când din suflet a 
dispărut tot ce e delăsare, somnolenţă, tot ce e lene, atunci 
acesta nu mai are cu lumea exterioară decât o relaţie de rajas şi 
de sattva. Iar când omul şi-a învins pasiunile şi afectele, setea de 
existenţă, păstrându-şi entuziasmul faţă de bunătate, 
compasiune şi cunoaştere, atunci, de aici înainte, el mai are cu 
lumea exterioară doar o relaţie pe care filosofia Samkhya o 
numeşte sattva. Dar dacă omul s-a eliberat şi de orice ataşament 
faţă de bunătate şi cunoaştere, dacă e plin de bunătate şi 
înţelept, dar nu depinde în interiorul lui de felul cum se manifestă 
în exterior, nici chiar în raport cu bunătatea şi cunoaşterea sa, 
dacă pentru el bunătatea e o îndatorire de la sine înţeleasă, iar 
înţelepciunea e ceva revărsat peste întreaga sa fiinţă, atunci un 
asemenea om a eliminat din sine şi relaţia sattva. Dar dacă a 
eliminat astfel din fiinţa sa cele trei gune, atunci el s-a detaşat de 
toate legăturile cu toate formele exterioare, a triumfat în sufletul 
lui, a înţeles ceva din ceea ce marele Krishna vrea să facă din el. 

Şi ce înţelege omul, dacă năzuieşte în acest fel să devină ceea 
ce marele Krishna pune în faţa lui drept ideal? Oare înţelege mai 
exact formele exterioare ale lumii? Nu, pe acestea le-a cunoscut 
deja mai înainte, dar s-a ridicat deasupra lor. înţelege mai exact 
raportul dintre suflet şi aceste forme exterioare? Nu, pe acesta I- 
a perceput mai demult, dar s-a ridicat deasupra lui. El nu înţelege 
ceea ce-i poate ieşi în întâmpinare în lumea exterioară, în 
diversitatea formelor ei, şi nici raportul său cu aceste forme, după 
ce a eliminat cele trei gune; căci toate acestea ţin de treptele 
anterioare. Cât timp rămâi în tamas, rajas şi sattva, stabileşti 
anumite raporturi cu baza naturală a existenţei, te adaptezi 
anumitor relaţii sociale, dobândeşti cunoaştere, îţi dezvolţi 
însuşirea bunătăţii şi a compasiunii. Dar dacă ai depăşit toate 
acestea, înseamnă că ai eliminat pe treptele anterioare aceste 
relaţii. Oare ce cunoşti atunci, ce-ţi apare în faţa ochilor? Cunoşti 




54 

tot ceea ce nu se află în acestea. Ce se înţelege prin 
ceea ce se deosebeşte de toate lucrurile pe care ţi le-ai însuşit 
până acum în cadrul gunelor? Nu e altceva decât ceea ce, la 
sfârşit, recunoşti a fi entitatea ta proprie, căci tot restul, tot ce 
poate fi lume exterioară, ai eliminat pe treptele precedente. 

în sensul consideraţiilor de până acum, ce reprezintă aceasta? E 
Krishna însuşi. Fiindcă el însuşi e expresia supremei realităţi a 
fiinţei sale. Cu alte cuvinte, când încercăm să ajungem până la 
realitatea supremă stăm faţă în faţă cu Krishna, discipolul stă în 
faţa marelui învăţător, Arjuna stă în faţa lui Krishna, care trăieşte 
în toate câte sunt şi care poate să spună cu adevărat despre 
sine [271 : Eu nu sunt un singur munte, când mă aflu între munţi, 
eu sunt cel mai gigantic dintre ei; când apar pe pământ, nu sunt 
un singur om, ci sunt cea mai înaltă formă a fiinţei umane, care 
se întrupează o singură dată într-o eră cosmică, drept 
conducător al oamenilor ş.a.m.d., ceea ce e unitar în toate 
formele, sunt eu, Krishna. 

Aşa apare învăţătorul însuşi, ca entitate vie în faţa discipolului 
său. Dar în Bhagavad-Gita ni se dezvăluie că e vorba de ceva 
grandios, cea mai înaltă trăire la care omul poate ajunge. Să poţi 
sta faţă în faţă cu Krishna, cum stă Arjuna, s-ar putea întâmpla 
printr-o iniţiere treptată: atunci evenimentul ar avea loc în 
străfundurile unei discipline Yoga. Dar se poate spune şi că o 
asemenea trăire se revarsă din însăşi evoluţia omenirii, că ea e 
dată omului printr-un fel de har divin. Aşa ni se arată în 
Bhagavad-Gita. Ca şi cum el, Arjuna, ar fi fost ridicat dintr-o 
singură mişcare, astfel încât îl cere în faţa sa pe Krishna însuşi, 
Bhagavad-Gita ne conduce în punctul în care Krishna stă în faţa 
lui. Nu stă în faţa lui ca un om din carne şi sânge. Un om obişnuit 
ar oferi ce e neesenţial în Krishna. Fiindcă esenţial e ceea ce 
există în toţi oamenii. Dar, întrucât celelalte regnuri din lume 
reprezintă o fragmentare şi o risipire a omului, tot ce se află în 
restul lumii există în Krishna. Restul luinii dispare şi Krishna e 
prezent drept Unul. Macrocosmosul faţă în faţă cu 
microcosmosul, omul ca esenţă cosmică faţă în faţă cu micul om 
cotidian, aşa stă Krishna în faţa omului individual. 

Când o asemenea trăire coboară prin har divin asupra omului, 
puterea de înţelegere umană nu e suficientă, la început, 
deoarece dacă pătrundem esenţa fiinţei sale - lucru posibil 
numai prin cea mai înaltă forţă clarvăzătoare -, Krishna apare cu 

totul altfel decât ceea ce e obişnuit omul să vadă în viaţa 
cotidiană. Ca şi cum facultatea de contemplare umană ar fi 
ridicată deasupra a tot ce există, Krishna, în natura lui supremă, 
ni se înfăţişează în Bhagavad-Gita drept omul cel mare, lângă 
care toate celelalte entităţi ale lumii sunt mici, el, cel în faţa 
căruia a stat Arjuna. Acum Arjuna îşi pierde orice putere de a 
înţelege. El nu mai face altceva decât priveşte şi poate exprima 
în cuvinte bâiguite ceea ce contemplă. E lesne de înţeles de ce: 
fiindcă prin mijloacele de care dispunea până acum el nu 
învăţase să contemple toate acestea şi să le numească în 
cuvinte. Descrierea pe care o face Arjuna în acest moment, în 
care Krishna stă în faţa sa, e una dintre cele mai măreţe care au 
fost date vreodată omenirii, din punct de vedere artistic şi 
filosofic; sunt cuvinte pe care le rosteşte pentru prima oară, pe 
care le rosteşte fără a fi obişnuit cu ele, deoarece nu a mai avut 
o asemenea trăire. El exprimă cu ajutorul cuvintelor care vin din 
străfundurile sufletului său ceea ce percepe privindu-l pe marele 
Krishna: „Pe zeii toţi îi văd în trupul tău [281, o, zeule; la fel şi 
cetele tuturor fiinţelor, pe Brahman, domnul, în tronul său din 
floare de lotus, pe rishii toţi şi şarpele ceresc. Te văd cu multe 
braţe, trupuri, guri, ochi, pretutindeni, luând forme multiple, nu 
văd în tine nici capăt, nici mijloc şi nici început, o, domn al 
Universului. Tu, cel care-mi apari în toate formele, care-mi apari 
cu diademă, cu măciucă şi sabie, un munte în flăcări, radiind în 
toate părţile, aşa te văd. Privirea mea e orbită, ca un foc 
strălucind în lumina Soarelui şi nemăsurat de mare. Nepieritorul, 
supremul obiect al cunoaşterii, bunul cel mai de preţ, aşa-mi 
apari în întinsul Univers. Păzitor al dreptăţii veşnice, acesta eşti 
tu. Tu stai în faţa sufletului meu ca Spirit originar, veşnic. Nu îmi 
arăţi nici început, nici mijloc, nici sfârşit. Eşti nesfârşit, nesfârşit 
ca putere, nesfârşit ca întinderi ale spaţiului. Ca Luna, ba chiar 
ca Soarele însuşi, aşa sunt de mari ochii tăi şi în gura ta 
străluceşte ca un foc de jertfă. Privesc cum jarul tău încălzeşte 
Universul, tot ce pot eu bănui că se află între solul pământesc şi 
întinderile cereşti; puterea ta dă conţinut tuturor acestor lucruri. 
Stau aici numai cu tine şi orice lume cerească, oriunde se află 
cele trei lumi, e de asemenea în tine, când minunata ta făptură 
dătătoare de fiori se arată privirilor mele. Văd cum cete întregi de 
zei păşesc în faţa ta şi-ţi înalţă cântări de laudă şi stau aici plin 
de teamă, împreunându-mi mâinile. Slavă! strigă în faţa ta ceata 
tuturor văzătorilor şi ceata tuturor preafericiţilor. Ei te preamăresc 
cu întreaga lor cântare de laudă. Te preamăresc rudraşii, 
adityaşii, vasuşii, sadhyaşii, zeii Universului, ashvinşii, marutsii şi 

manii, gandharvaşii, jakshaşii, asuraşii şi toţi preafericiţii. Ei 
îşi înalţă privirile spre tine, plini de uimire: un trup atât de uriaş cu 
multe guri, cu multe guri pline de dinţi. în faţa tuturor acestora 
lumea se cutremură şi mă cutremur şi eu. Cel ce zguduie 
cerurile, cel ce radiază, cel cu multe braţe, cu o gură ce pare că 
sunt nişte ochi de flăcări imense, aşa te văd. Şi sufletul meu 
tremură. Nu găsesc nicăieri ceva solid şi sigur, nicăieri odihnă, o, 
mare Krishna, care-mi eşti Vishnu însuşi. Privesc parcă în 
interiorul tău ameninţător, văd că e asemenea focului, cum 
lucrează, cum face să se nască în permanenţă existenţa, 
sfârşitul tuturor vremurilor. Te văd astfel, încât nu pot avea 
cunoştinţă de nimic. O, fii îndurător cu mine, domn al zeilor, a 
lumilor casă primitoare." El se întoarce, arătând spre fiii din 
neamul kuru: „Iar aceşti fii toţi, ai neamului kuru, împreună cu 
cetele eroilor regeşti, împreună Bishma şi Drona, împreună cu ai 
noştri, cu cei mai buni luptători, zac cu toţii rugându-se în faţa ţa, 
uimindu-se de splendoarea ta. Pe tine, originea existenţei, aş 
vrea să te cunosc. Nu pot înţelege ce îmi apare, ce mi se 
revelează." 

Aşa vorbeşte Arjuna, când e singur cu propria lui fiinţă, când 
această fiinţă îi apare în mod obiectiv. Ne aflăm în faţa unei mari 
taine, misterioasă nu din cauza conţinutului său teoretic, ci din 
cauza sentimentului copleşitor pe care vrea să-l trezească în noi, 
dacă suntem în stare s-o înţelegem aşa cum se cuvine. E ceva 
misterios, atât de misterios încât trebuie să se adreseze tuturor 
sentimentelor umane altfel decât le-a vorbit vreodată cineva. 

Când Krishna însuşi face să răsune în urechea lui Arjuna ceea 
ce vrea să rostească, spune aşa: „Eu sunt timpul care nimiceşte 
întreaga lume. Am apărut ca să-i răpesc pe oameni de aici. Şi 
chiar dacă tu ai să le aduci moartea în luptă, şi fără tine tot sunt 
sortiţi morţii luptătorii care stau acolo în rânduri. De aceea, ridică- 
te fără teamă. Ai să dobândeşti glorie, ai să-l învingi pe duşman. 
Jubilează, deci, din cauza biruinţei care-ţi face semn şi a puterii. 
Nu tu îi vei fi ucis, când vor cădea în bătălie, ei au fost deja ucişi 
de mine, înainte ca tu să le fi putut aduce moartea. Tu să fii doar 
unealtă, tu să fii doar luptător cu braţele! Pe Drona, pe 
Jayadratha, pe Bishma, pe Karna şi pe ceilalţi eroi din luptă, pe 
care eu i-am nimicit deja, ucide-i acum, pentru ca lucrarea mea 
să se reverse în aparenţă spre exterior, când ei vor cădea morţi 
în maya, ucişi de mine. Ucide-i tu. Iar ceea ce eu am făcut, va fi 
săvârşit în aparenţă de tine. Nu tremura! Tu nu poţi face nimic ce 

nu am făcut eu înainte. Luptă! Ei vor cădea de sabia ta, ei, pe 
care i-am ucis eu.“ 

Ştim că tot ceea ce se întâmpla dincolo, ca învăţătură dată 
pentru fiii pandu, îi e povestit lui Arjuna de către Krishna şi se 
află în relatarea făcută lui Dritarashtra de către conducătorul 
carului său. Nu este o relatare directă făcută de poet în sensul: 
Aşa i-a vorbit Krishma lui Arjuna, ci poetul spune cum 
conducătorul carului lui Dritarashtra, Sanjaya, îi povesteşte 
eroului său orb, regele din neamul kuru. După ce Sanjaya a 
povestit toate acestea, el spune în continuare: „Şi când Arjuna 
auzi acest cuvânt al lui Krishna, împreunându-şi mâinile, 
tremurând, vorbind plin de adoraţie, Arjuna i se adresă din nou 
lui Krishna, doar bâiguind, plecându-se adânc, plin de teamă, şi 
zise: Cu drept se bucură lumea de gloria ta şi ţi se supune cu 
veneraţie. Rakshaşii - sunt spirite - fug îngroziţi în toate părţile. 
Cetele sfinte se înclină toate în faţa ta. De ce să nu se încline în 
faţa celui dintâi Creator, care e mai vrednic de cinstire chiar 
decât Brahma?" 

Cu adevărat, ne aflăm în faţa unui mister cosmic. Ce spune 
Arjuna când îşi vede propria fiinţă? El se adresează acestei fiinţe 
proprii, observând că-i pare mai înaltă decât Brahma însuşi. Ne 
aflăm în faţa unui mister. Căci, dacă omul se adresează în acest 
fel propriei sale fiinţe, un asemenea lucru trebuie înţeles în 
sensul că nu se apelează la nici unul dintre sentimentele, dintre 
ideile şi gândurile care pot fi întâlnite în viaţa obişnuită. Deoarece 
nu există nimic care să-l pună pe om într-un pericol mai mare, 
decât dacă aduce în întâmpinarea acestor cuvinte ale lui Arjuna 
un sentiment de felul celor pe care le-ar putea avea în alte 
împrejurări ale vieţii. Un asemenea lucru n-ar fi ceva unic în felul 
său, el n-ar simţi aceasta drept suprem mister cosmic, nebunia, 
megalomania ar fi un fleac pe lângă boala în care ar cădea, dacă 
ar aduce sentimente obişnuite în întâmpinarea lui Krishna, adică 
a propriei sale fiinţe superioare. „Tu, domn al zeilor, tu eşti fără 
sfârşit, tu eşti veşnicul, tu eşti supremul, tu eşti existenţa şi 
nonexistenţa în acelaşi timp, tu eşti cel mai mare dintre zei, tu 
eşti cel mai bătrân dintre spirite, eşti cea mai mare dintre 
comorile întregului Univers, eşti cel ce ştie şi eşti realitatea cea 
mai înaltă care poate fi conştientă, tu cuprinzi în braţe întreg 
Universul, tu ai în tine toate formele ce pot exista, tu eşti vânt, 
eşti foc, eşti moartea, tu eşti marea veşnic tălăzuită a 
Cosmosului, tu eşti Luna, eşti cel mai înalt dintre zei, numele 

însuşi, eşti strămoşul celor mai înalţi dintre zei. Veneraţie ţi se 
cuvine, veneraţie de o mie de ori. Şi mai mult decât în toate 
cazurile, această veneraţie îţi revine ţie. Veneraţia trebuie să-ţi 
vină din toate părţile. Tu eşti tot ceea ce un om ar putea fi 
vreodată. Tu eşti puternic, cum nu poate fi vreodată decât suma 
tuturor puterilor, tu desăvârşeşti totul şi eşti tu însuţi, în acelaşi 
timp, Universul. Dacă eu, nerăbdător, socotindu-te prietenul meu, 
eu Krishna, eu Jadara, te-am numit prieten, necunoscând 
minunata ta putere, dacă fără să mă gândesc şi cu încredere te- 
am numit aşa şi dacă, în slăbiciunea mea, nu te-am cinstit cum 
se cuvine, umblând sau stând, în lucrurile divine supreme şi în 
cele cotidiene, indiferent că erai singur sau împreună cu alte 
fiinţe, dacă în toate aceste situaţii nu te-am cinstit aşa cum se 
cuvine, cer iertare necuprinsului tău. Tu, tată al lumii, tu, care pui 
lumea în mişcare şi te mişti în ea, tu, care eşti învăţătorul care 
eşti mai mult decât orice alt învăţător, cu care nimeni nu se poate 
compara, care eşti mai presus de toţi, cu care nimic nu se poate 
asemăna în toate trei lumile, aruncându-mă la picioarele tale, 
caut îndurarea ta, stăpâne, care te revelezi în toate lumile. 
Lucruri nemaivăzute vreodată le văd în tine; trebuie să mă 
cutremur plin de veneraţie. Arată-mi înfăţişarea ta, o, Doamne! 
O, fii îndurător, tu, stăpân al zeilor, tu, lăcaş de obârşie a tuturor 
lumilor." 

Cu adevărat ne aflăm în faţa unui mister, când o fiinţă umană 
vorbeşte astfel către o altă fiinţă umană. Şi iar îi vorbeşte Krishna 
discipolului său: „M-am revelat ţie cu îndurare. în faţa ta se află 
fiinţa mea supremă, proiectată prin atotputernicia mea, 
strălucind, de necuprins, genuin. Cum mă vezi tu nu m-a mai 
văzut nimeni vreodată. Cum mă vezi tu acum, cu forţele care-ţi 
sunt date prin harul meu, nu m-a revelat niciodată ceea ce stă 
scris în Vede. Astfel n-au ajuns niciodată până la mine jertfele ce 
mi-au fost aduse, nu a ajuns până la mine nici un dar făcut zeilor, 
nici un studiu, nici o ceremonie. O pocăinţă oarecare nu poate 
duce la cunoaşterea mea, aşa cum sunt acum, aşa cum mă vezi 
tu în formă umană, tu, mare erou. Dar tu nu vei avea parte de 
teamă şi nici de rătăcire a sufletului, când vei vedea făptura mea 
îngrozitoare. Eliberat de frică, plin de sens înalt, trebuie să mă 
vezi aşa cum mă fac cunoscut ţie, în înfăţişarea mea de acum." 

Şi Sanjaya îi povesteşte mai departe lui Dritarashtra cel orb: 
„După ce i-a vorbit astfel lui Arjuna, pieri din faţa lui cel de 
necuprins, cel fără început şi sfârşit, cel mai presus de toate 

forţele, şi Krishna se arătă iar sub forma lui umană, ca şi cum 
ar fi vrut să-l liniştească, prin înfăţişarea lui prietenoasă, pe cel 
ce se înfricoşase atât. 

Arjuna zise: lată, am din nou în faţa mea forma ta umană, îmi 
revin cunoaşterea şi cugetul şi devin iar cel care am fost. 

Şi Krishna grăi: înfăţişarea mea care e aşa de greu de privit, sub 
care m-ai văzut acum, zeii cei fără sfârşit duc dorul s-o 
privească. Această înfăţişare n-o revelează Vedele, la ea nu se 
ajunge nici prin pocăinţă, nici prin danii, nici prin jertfe, nici prin 
vreo ceremonie. Prin toate acestea eu nu pot fi perceput sub 
forma pe care ai văzut-o tu acum. Numai cel ce ştie să se plece, 
liber de toate Vedele, liber de toată pocăinţa, liber de toate 
daniile şi jertfele, liber de toate ceremoniile şi, cu totul singur, 
venerându-mă, mă poate vedea sub o asemenea formă, numai 
el mă poate cunoaşte astfel, şi poate deveni una cu mine. Cel ce 
face aşa cum îi insuflu eu, cel ce mă cinsteşte şi iubeşte, cel ce 
nu ia seama la lume şi e plin de iubire faţă de toate fiinţele, acela 
vine la mine, o, tu, fiu al meu din neamul pandu.“ 

Ne aflăm în faţa unui mister cosmic despre care ne povesteşte 
Bhagavad-Gita, acela că, într-un ceas important din viaţa lumii - 
când vechea clarverdere legată de forţele sângelui a dispărut -, 
i-a fost vestit omenirii că sufletul uman trebuie să caute alte căi 
spre ceea ce e infinit, nepieritor. 

Acest mister ne e prezentat în aşa fel, încât putem percepe în 
ceea ce ni se înfăţişează toate pericolele care-l pândesc pe om 
atunci când el dă naştere din sine însuşi, prin contemplare, 
propriei sale fiinţe. Dacă înţelegem acest cel mai profund mister 
al omului şi al lumii, care ne vorbeşte printr-o cunoaştere de sine 
adevărată despre propria noastră entitate, atunci am scos în 
evidenţă cea mai mare enigmă a lumilor. Dar ne este îngăduit s- 
o descoperim numai dacă o putem venera cu smerenie. Şi nici o 
putere de înţelegere nu e suficientă pentru a ne apropia de 
misterul lumilor. Pentru aceasta e necesar sentimentul drept. Nu 
are voie să pătrundă în misterul lumilor, care ne vorbeşte din 
Bhagavad-Gita, cel ce nu se poate apropia de el venerându-l. 
Abia atunci l-am cuprins în întregime, când îl putem simţi în acest 
fel. 

în conferinţele care vor urma vom arăta cum poate fi văzut 
acest mister, pe o anumită treaptă a evoluţiei omenirii, în 
Bhagavad-Gita, pe baza celor amintite până acum şi cum, tocmai 
prin ceea ce ni se dezvăluie acolo, avem posibilitatea de a 
înţelege cealaltă formă sub care ne întâmpină el în epistolele lui 
Pavel. 

CONFERINŢA a IV-a 
Koln, 31 decembrie 1912 

Am arătat deja ieri, la începutul conferinţei, cât de diferite sunt 
impresiile pe care le poate avea sufletul nostru, dacă lasă să 
acţioneze asupra sa, pe de o parte, caracterul echilibrat, detaşat, 
lipsit de patimi şi afecte, cu adevărat înţelept, al Bhagavad-Gitei 
şi, pe de altă parte, cele spuse în epistolele lui Pavel, care în 
multe privinţe lasă impresia că sunt pătrunse de pasiuni 
personale, de intenţii şi păreri personale, de o anumită tendinţă 
agitatorică, propagandistică, sau chiar pline de mânie. Şi, dacă 
lăsăm să acţioneze asupra noastră felul cum e exprimat 
conţinutul spiritual, avem în Bhagavad-Gita, sub o formă minunat 
împlinită din punct de vedere artistic, ceva atât de desăvârşit, 
încât aproape că nu ne putem imagina o perfecţiune mai înaltă în 
exprimarea a ceea ce e revelat aici atât de poetic şi, totuşi, atât 
de profund filosofic. Dimpotrivă, în epistolele lui Pavel întâlnim 
adeseori o stângăcie a exprimării atât de mare, încât ne vine 
uneori extraordinar de greu, din cauza acestei stângăcii, care 
seamănă uneori cu neajutorarea, să descoperim sensul mai 
adânc al acestor scrieri. 

Este totuşi adevărat că în epistolele lui Pavel aspectele esenţiale 
ale creştinismului sunt prezentate într-un mod concludent pentru 
dezvoltarea creştinismului, la fel cum în Bhagavad-Gita ne 
întâmpină acordul armonios al celor trei concepţii orientale 
despre lume. 

în epistolele lui Pavel găsim adevăruri de o importanţă 
fundamentală referitoare la înviere, la semnificaţia a ceea ce 
numim credinţă, spre deosebire de lege, la lucrarea harului divin, 
la existenţa lui Hristos în suflet sau în conştienţa umană şi multe 
altele. Toate acestea le găsim prezentate în aşa fel, încât ori de 

câte ori se face o descriere a creştinismului trebuie să se 
pornească de la epistolele lui Pavel. 

în ceea ce priveşte creştinismul, în epistolele lui Pavel totul este 
asemănător cu cele spuse în Bhagavad-Gita în ceea ce priveşte 
marile adevăruri referitoare la eliberarea de lucrarea exterioară, 
la desprinderea de viaţa activă nemijlocită, spre a se trece la 
contemplarea lucrurilor, la cufundarea meditativă a sufletului, la 
ridicarea sufletului în înalturi spirituale, la purificarea sufletului, pe 
scurt, dacă ne exprimăm în sensul Bhagavad-Gitei, la unirea cu 
Krishna. 

Tot ce am spus face extraordinar de dificilă încercarea de a 
compara cele două revelaţii spirituale şi cel care o face numai 
sub aspect exterior va trebui să acorde neîndoios o preţuire mult 
mai înaltă Bhagavad-Gitei, cu puritatea, detaşarea şi 
înţelepciunea ei, decât epistolelor pauline. Dar, de fapt, dacă 
cineva realizează o asemenea comparaţie exterioară, ce face el? 
El procedează la fel ca cel care are în faţa sa o plantă ajunsă la 
deplină maturitate, cu o floare frumoasă, splendidă, şi alături de 
ea germenele unei alte plante, şi spune: Dacă am în faţa mea 
planta cu floarea deplin dezvoltată, splendidă, cred că ea e ceva 
cu mult mai frumos decât germenele cel neînsemnat, care nu-mi 
spune nimic. Totuşi, s-ar putea întâmpla ca germenele plantei, 
care stă alături de planta cealaltă, cu floarea ei minunată, să 
crească în viitor şi să dea la iveală o plantă şi mai frumoasă, cu o 
floare şi mai splendidă. N-am făcut, aşadar, o judecată corectă 
comparând planta deplin formată şi germenele nedezvoltat care 
stau alături. La fel e şi dacă se compară Bhagavad-Gita cu 
epistolele lui Pavel. 

în Bhagavad-Gita avem fructul cel mai copt, forma cea mai 
minunată în care s-a cristalizat o îndelungată etapă din evoluţia 
omenirii, care a progresat timp de milenii şi, în cele din urmă, şi-a 
găsit o expresie matură, înţeleaptă şi artistică în minunata 
epopee. Iar în epistolele lui Pavel avem germenele a ceva cu 
totul nou, care trebuie să crească, să evolueze, şi care va 
acţiona asupra noastră în deplina lui putere numai dacă-l privim 
ca pe un germene şi dacă avem în vedere, în mod profetic, ceea 
ce el urmează să devină, după ce vor fi trecut milenii şi milenii de 
dezvoltare a sa în viitor şi când ceea ce se găseşte acum în 
epistolele lui Pavel în stare embrionară va deveni mai matur. 

Numai dacă ţinem seama de acest lucru putem compara în 
mod corect cele două texte. Dar atunci ne este clar şi faptul că 
ceea ce urmează să fie cândva măreţ a trebuit să ţâşnească mai 
întâi din sufletul uman în mod haotic, sub o formă neevoluată, din 
străfundurile creştinismului, în epistolele lui Pavel. Aşa că într-un 
fel va trebui să prezinte lucrurile cel ce are în vedere importanţa 
pentru întreaga evoluţie a omenirii a Bhagavad-Gitei, pe de o 
parte, şi a epistolelor lui Pavel, pe de altă parte, şi altfel cel ce 
are sarcina de a judeca lucrări terminate, în privinţa frumuseţii, a 
înţelepciunii şi perfecţiunii interioare a formei. 

Dacă vrem să facem totuşi o comparaţie între cele două 
concepţii despre lume care ni se înfăţişează în Bhagavad-Gita şi 
în epistolele lui Pavel, trebuie să ne întrebăm mai întâi: Despre 
ce e vorba aici? E vorba despre faptul că, în toate concepţiile 
despre lume asupra cărora putem dobândi o perspectivă istorică 
generală avem de-a face cu formarea şi devenirea eului în cadrul 
evoluţiei omenirii. Dacă urmărim acest eu în evoluţia omenirii, 
vom putea spune: în erele precreştine el nu era liber, parcă îşi 
avea încă rădăcinile înfipte în adâncuri sufleteşti ascunse, nu 
ajunsese încă să poată evolua prin voinţă proprie. 

Evoluţia controlată de omul însuşi a devenit posibilă numai 
datorită faptului că în acest eu a fost sădit ceea ce noi 
desemnăm prin Impuls hristic. Ceea ce este prezent în eul uman 
de la Misteriul de pe Golgota încoace şi se exprimă în cuvintele 
lui Pavel: „Nu eu, ci Hristos în mine“ n-a putut exista înainte în 
acest eu. Dar în epocile în care ne apropiem deja de Impulsul 
hristic, în mileniul care a precedat Misteriul de pe Golgota, s-a 
pregătit încetul cu încetul ceea ce avea să se întâmple apoi, prin 
faptul că Impulsul hristic a fost integrat sufletului uman. Acest 
lucru s-a pregătit în felul care ne e descris drept faptă a lui 
Krishna. 

Ceea ce, după Misteriul de pe Golgota, trebuia să caute omul în 
sine însuşi ca Impuls hristic şi pe care era necesar să-l găsească 
în sensul cuvintelor lui Pavel: „Nu eu, ci Hristos în mine", înainte 
era căutat în exterior, ca şi cum ar fi pătruns în el din cuprinsurile 
cosmice, sub formă de revelaţie. Şi, cu cât ne întoarcem mai 
departe în timp, cu atât mai strălucitoare, mai puternică era 
revelaţia exterioară. Putem spune deci: în epocile anterioare 
Misteriului de pe Golgota a avut loc un fel de revelaţie făcută 
omenirii, la fel ca atunci când razele Soarelui cad din exterior 

asupra unui obiect. Precum cade lumina din exterior 
asupra unui obiect, aşa cădea lumina Soarelui spiritual, din 
exterior, asupra sufletului uman şi îl învăluia cu razele lui. 

După Misteriul de pe Golgota putem compara ceea ce 
acţionează în suflet ca Impuls hristic, ca lumină solară spirituală, 
spunând: E ca şi cum am avea în faţa noastră un corp luminos, 
care radiază lumina dinăuntru în afară. Dacă privim lucrurile în 
acest fel, atunci Misteriul de pe Golgota devine pentru noi o 
răscruce importantă în evoluţia omenirii, o graniţă. Putem schiţa 
în mod simbolic această situaţie (vezi figura 1). 

Dacă cercul din stânga reprezintă pentru noi sufletul uman, vom 
putea spune: Lumina spirituală radiază din toate părţile, din 
exterior, spre acest suflet uman. Apoi vine Misteriul Golgotei şi 
după ce el a avut loc sufletul conţine în sine Impulsul hristic; el 
radiază din sine ceea ce e conţinut în Impulsul hristic (cercul din 
dreapta). 

Fig. 1 



înainte de Impulsul hristic, sufletul ne apare ca o picătură de apă 
care e luminată din toate direcţiile şi străluceşte în această 
lumină. După Misteriul de pe Golgota, când a ajuns în situaţia de 
a primi Impulsul hristic, sufletul este ca o flacără ce luminează 
lăuntric şi radiază lumina spre exterior. 

Dacă studiem toate aceste lucruri în lumina celor pe care le-am 
aflat din filosofia Samkhya, putem spune: Dacă ne îndreptăm 
ochiul spiritual spre un asemenea suflet, care, înainte de 
Misteriul de pe Golgota, e scăldat din toate părţile în lumina 

spiritului, atunci această întreagă condiţie a spiritului, 
care-şi proiectează razele din toate direcţiile asupra sufletului, 
care deci străluceşte spre noi în spiritualitatea sa, ne apare, 
conform cu termenul folosit în filosofia Samkhya, în starea sattva. 
După ce Misteriul de pe Golgota a avut loc, sufletul ne apare 
însă, dacă îl privim din exterior, cu ochiul spiritual, ca şi cum în 
interiorul lui mai adânc ar fi ascunsă lumina spirituală, iar ceea ce 
e de natură sufletească ar ascunde această lumină spirituală. 
După Misteriul de pe Golgota, lumina spirituală care e conţinută 
în Impulsul hristic ne apare ca învăluită în substanţă sufletească. 

Este valabilă oare această situaţie până în epoca noastră, ba 
chiar în mod cu totul deosebit în epoca noastră, în tot ceea ce 
omul vieţuieşte din punct de vedere exterior? încercaţi să 
înţelegeţi ce trebuie să-l preocupe pe omul de astăzi - cunoştinţe 
exterioare, activităţi exterioare - şi încercaţi să opuneţi tuturor 
acestora felul în care Impulsul hristic vieţuieşte în om, ascuns în 
cel mai lăuntric străfund al sufletului, ca flăcăruia ce luminează 
încă foarte slab, învăluită în restul conţinutului sufletesc. Spre 
deosebire de starea precreştină, care e starea sattva, în relaţia 
spirit-suflet, aceasta e starea tamas. 

Ce realizează, aşadar, în evoluţia omenirii, Misteriul de pe 
Golgota, privit în acest sens? El transformă, în ceea ce priveşte 
revelarea spiritului, starea sattva în starea tamas. Prin aceasta, 
omenirea evoluează, dar s-ar putea spune că ea trece printr-o 
cădere nu din cauza Misteriului de pe Golgota, ci din propria sa 
vină. Misteriul de pe Golgota face ca flacăra să crească tot mai 
mult. Dar dacă flacăra apare acum în suflet doar ca o flăcăruie, 
după ce mai înainte o lumină puternică îşi proiectase razele 
asupra sufletului din toate direcţiile, aceasta se întâmplă din 
cauza naturii umane, care înaintează, afundându-se însă tot mai 
mult în întuneric. Prin urmare, nu Misteriul de pe Golgota e de 
vină dacă sufletul uman se află faţă de spirit în starea tamas. El 
face ca, într-un viitor îndepărtat, din starea tamas să se nască iar 
o stare sattva, care va fi aprinsă de astă dată dinăuntru în afară. 

între starea sattva şi starea tamas se află, în sensul filosofiei 
Samkhya, starea rajas, care e caracterizată, în raport cu evoluţia 
omenirii, prin perioada în care are loc Misteriul de pe Golgota. în 
ceea ce priveşte revelarea spiritului, omenirea parcurge drumul 
de la lumină la întuneric, de la starea sattva la starea tamas, 
tocmai în mileniile din preajma Misteriului de pe Golgota. Dacă 

vrem să sesizăm cu precizie mai mare această evoluţie, 
putem spune, notând perioada de evoluţie a omenirii prin linia a- 
b: în perioada care se întinde cam până prin secolele VIII sau VII 
înainte de Misteriul de pe Golgota, totul în cultura şi în civilizaţia 
umană se afla în starea sattva. 



secolul VII secolele XV-XVI 

MKI» 4. .&*!*/// ////////////« (»<'> 

caldeano-egipteană greco-latină epoca noastră 



Fig.2 



A venit apoi epoca în care a avut loc Misteriul de pe Golgota şi a 
început acea epocă - prin secolele XV-XVI după Misteriul de pe 
Golgota - în care se distinge în mod foarte clar perioada stării 
tamas. Dar e o perioadă de trecere. Dacă vrem să revenim la 
denumirile noastre obişnuite, avem prima perioadă, care, ţinând 
seama de anumite revelaţii spirituale, aparţinea încă de starea 
sattva, şi care coincidea cu epoca numită de noi caldeano- 
egipteană. Perioada aflată în starea rajas este epoca greco- 
latină, iar cea aflată în starea tamas este epoca noastră. Ştim, de 
asemenea, că dintre epocile erei postatlanteene această 
perioadă caldeano-egipteană, pe care am caracterizat-o, este a 
treia, a patra e cea greco-latină, iar epoca noastră este a cincea. 
Am putea spune că, potrivit cu planul evoluţiei omenirii, în 
trecerea de la a treia la a patra epocă postatlanteană trebuia să 
aibă loc dispariţia revelaţiei exterioare, pregătirea omenirii pentru 
apariţia Impulsului hristic. Cum s-a petrecut însă acest lucru, în 
realitate? 

Ei bine, dacă vrem să ne explicăm faptul că în cea de a treia 
epocă a omenirii, caldeano-egipteană, relaţiile omului cu spiritul 
erau altele, în comparaţie cu epocile următoare, va trebui să 
spunem: în cea de a treia epocă, în toate aceste ţări, atât în 
Egipt, cât şi în Caldeea, dar şi în India, în toate aceste zone ale 
evoluţiei omenirii mai existau unele resturi ale vechii forţe de 
clarvedere; adică omul nu vedea lumea înconjurătoare doar cu 
ajutorul simţurilor sale şi al intelectului, care e legat de creier, ci 

şi cu organele corpului său eteric, cel puţin în anumite stări 
intermediare între somn şi veghe. 

Dacă vrem să ne reprezentăm un om al acelei epoci, nu putem 
s-o facem altfel decât spunând: Pentru acei oameni, actul prin 
care percepeau natura şi lumea, aşa cum le cunoaştem noi, prin 
mijlocirea simţurilor şi a intelectului legat de creier, era doar una 
dintre stările în care ei trăiau. Dar, când se aflau în aceste stări, 
ei încă nu-şi formau nici un fel de cunoştinţe, ci doar priveau 
lucrurile şi le lăsau să acţioneze unele lângă altele în spaţiu şi 
unele după altele în timp. Dacă voiau să ajungă la cunoaşterea 
unui lucru oarecare, era necesar ca aceşti oameni să treacă într- 
o stare care nu era creată, ca la noi, în mod artificial, ci în mod 
natural, spontan, o stare în care forţele mai adânci ale corpului 
lor eteric intrau în activitate, spre a furniza cunoaşterea. Dintr-o 
asemenea cunoaştere a izvorât tot ceea ce ne-a apărut drept 
ştiinţa minunată a filosofiei Samkhya; dintr-o asemenea 
contemplare a izvorât, de asemenea - dar într-o epocă mai 
veche -, tot ceea ce ni s-a transmis prin intermediul Vedelor. 

Prin urmare, omul ajungea pe atunci la cunoaştere 
transpunându-se într-o altă stare sau simţindu-se transpus într-o 
asemenea stare. S-ar putea spune că omul avea conştienţa sa 
cotidiană, când vedea cu ochii săi, auzea cu urechile sale, 
urmărea lucrurile cu mintea sa. Dar el îşi folosea acest văz, acest 
auz, această minte numai spre a îndeplini activităţile practice 
exterioare. Nici nu i-ar fi dat prin gând să-şi utilizeze aceste 
facultăţi în ştiinţă, în cunoaştere. în aceste domenii folosea ceea 
ce i se arăta în starea cealaltă, când punea în activitate forţele 
mai adânci ale fiinţei sale. 

Prin urmare, ni-l putem reprezenta pe omul acelor vremuri vechi 
în sensul că el îşi avea corpul său de toate zilele, ca să spunem 
aşa, şi, în interiorul acestuia, corpul spiritual mai subtil, corpul 
său de duminică, dacă-mi îngăduiţi să folosesc această 
comparaţie. Cu ajutorul corpului de toate zilele îşi vedea de 
treburile cotidiene, iar cu ajutorul corpului de duminică, urzit 
numai din corpul eteric, cunoştea, îşi elabora ştiinţa. Am fi 
îndreptăţiţi să spunem că pentru un om al acelor vremuri ar fi fost 
îndreptăţită o comparaţie pe care am putea s-o exprimăm astfel: 
Acest om e uimit că în epoca actuală noi ne făurim ştiinţa cu 
ajutorul corpului nostru de toate zilele şi că nu îmbrăcăm deloc 
corpul nostru duminical, când vrem să ştim ceva despre lume. Ei 

bine, ce simţea oare un asemenea om, când trăia toate 
aceste stări? Când, prin forţele sale mai adânci, căuta 
cunoaşterea, când elabora, de exemplu, fiind în starea de 
cunoaştere, filosofia Samkhya, el nu simţea cum simte omul 
actual, care, dacă vrea să ajungă la unele cunoştinţe ştiinţifice, 
trebuie să facă un efort cu intelectul său şi să gândească 
folosindu-şi capul. Când dobândea cunoştinţe, un asemenea om 
simţea că se află în corpul său eteric, care, în orice caz, era cel 
mai puţin exprimat în acea parte a fiinţei care azi e capul fizic, 
fiind mai conturat în celelalte părţi ale organismului. Omul 
gândea mult mai mult cu celelalte mădulare ale corpului său 
eteric. Corpul eteric al capului e mădularul cel mai rău. Omul 
simţea că gândeşte cu corpul său eteric, el simţea că atunci când 
gândeşte se află în afara corpului său fizic. Dar mai simţea şi 
altceva, în asemenea momente de elaborare a cunoştinţelor 
sale, de elaborare a cunoaşterii: simţea că e una cu întreg 
Pământul. Avea sentimentul, când îşi lepăda corpul de toate 
zilele şi îl îmbrăca pe cel de duminică, că unele forţe îi străbat 
întreaga fiinţă, că alte forţe îi străbat picioarele, până în vârfurile 
degetelor, îngemănându-l astfel cu pământul, că forţele care-i 
domină mâinile şi braţele se contopesc cu trupul său. Omul 
începea să se creadă un mădular al pământului. Pe de o parte, 
el simţea că gândeşte şi ştie cu ajutorul corpului său eteric, pe de 
altă parte simţea că nu mai e omul izolat din viaţa de toate zilele, 
ci un mădular al pământului. Simţea cum fiinţa sa se uneşte cu 
pământul. Aşadar, întregul mod de a avea trăiri interioare se 
modifica, când omul se îmbrăca în corpul de duminică şi începea 
activitatea de cunoaştere. 

Oare ce trebuia să se întâmple pentru ca această eră veche, a 
treia, să ia sfârşit şi să înceapă o eră nouă, a patra? Dacă vrem 
să înţelegem aceasta, trebuie să ne transpunem cu simţirea în 
vechiul mod de a exprima lucrurile. 

Omul care, în acea epocă veche, avea trăirea despre care am 
vorbit mai înainte, spunea: în mine a început să se mişte şarpele. 
Fiinţa lui se prelungise până în pământ. El nu-şi mai simţea 
corpul fizic drept mădular activ. Era ca şi cum ar fi înfipt în 
pământ capătul unei cozi de şarpe, iar capul ar fi fost ceea ce 
ieşea afară din pământ. Această fiinţă sub formă de şarpe o 
resimţea omul ca fiind ceea ce gândeşte în el. Fiinţa sa ar putea 
fi desenată prelungind corpul său eteric spre interiorul 
pământului, drept corp al şarpelui, şi arătând că, atunci când 

trăia ca om fizic, el se afla în afara pământului, iar în timp ce 
desfăşura o activitate de ştiinţă şi cunoaştere ajungea să se 
extindă cu fiinţa sa până în interiorul pământului şi gândea prin 
corpul său eteric. Şarpele lucrează în mine, îşi zicea el. Aşadar, 
în vremurile vechi, cunoaşterea se putea rezuma astfel: Pun în 
activitate şarpele din mine; îmi simt fiinţa de şarpe. 




Fig.3 

Ce trebuia să se întâmple, ca să apară epoca cea nouă, să 
înceapă cunoaşterea cea nouă? A trebuit să înceteze 
posibilitatea desfăşurării unor asemenea momente, în care omul 
îşi simţea prelungită fiinţa până în interiorul pământului, prin 
picioare, până în vârfurile degetelor. Pe lângă aceasta, 
sentimentul trebuia să moară în corpul eteric şi să treacă asupra 
capului fizic. Dacă vă reprezentaţi în mod corect această trecere 
de la vechea la noua cunoaştere, veţi aprecia că exprimăm bine 
această stare, spunând: Picioarele omului sunt rănite, dar el 
însuşi zdrobeşte capul şarpelui cu propriul său trup, adică 
şarpele, cu capul lui, încetează să fie organul gândirii. Corpul 
fizic, şi anume creierul fizic, ucide şarpele şi şarpele se răzbună 
prin faptul că-i sustrage omului sentimentul de a fi una cu 
pământul: îl muşcă de călcâi. 

în asemenea perioade de trecere de la o formă de trăire 
a omului la alta, vechiul care continuă să existe se află în luptă 
cu ceea ce ţine de noua epocă; deoarece lucrurile continuă să 
mai existe unele lângă altele. Tatăl încă mai trăieşte, deşi fiul a 
ajuns deja la o anumită vârstă. Totuşi, fiul e ceea ce îşi are 
originea în tatăl lui. Elementele epocii a patra; greco-romane, 
erau deja prezente, dar în oameni şi la diferite popoare se 
perpetuau caracteristicile epocii a treia, caldeano-egipteană. 
Bineînţeles că, în cadrul evoluţiei, lucrurile se întrepătrund. Dar 
ceea ce trăieşte alături, noul care vrea să răzbată şi vechiul bine 
înrădăcinat, nu se înţeleg prea bine. Vechiul nu poate să 
înţeleagă noul. Noul trebuie să se împotrivească vechiului, 
trebuie să se afirme în opoziţie cu vechiul. Cu alte cuvinte, noul e 
deja prezent, dar strămoşii cu însuşirile lor îşi prelungesc, din 
vechea epocă, existenţa în urmaşii lor, strămoşii care nu au trăit 
noul. Aşa poate fi caracterizată trecerea de la a treia la a patra 
epocă a omenirii. 

Trebuia să existe, deci, un erou, un conducător al omenirii, care 
să întruchipeze acest proces de ucidere a şarpelui, această 
rănire cauzată de şarpe şi care, totodată, să se ridice împotriva a 
ceea ce, de fapt, e înrudit cu el, dar se proiectează, cu însuşirile 
sale, din epoca veche în cea nouă. Omenirea trebuie să 
înainteze în aşa fel, încât ceea ce vor vieţui generaţii întregi să 
fie simţit mai întâi, în puternica sa măreţie, de un singur om. 

Cine a fost eroul care a zdrobit capul şarpelui, care s-a ridicat 
împotriva a ceea ce fusese important în a treia epocă din viaţa 
lumii? Cine a fost acela care a condus omenirea din vechea 
epocă sattva în noua epocă tamas? Acest erou a fost Krishna. Şi 
cum ne-ar putea fi înfăţişat mai bine faptul că acest erou a fost 
Krishna decât prin legenda orientală [291 , în care acesta e 
prezentat ca un fiu al zeilor, ca fiu al lui Mahadeva şi al lui 
Devaki, care îşi face intrarea în lume însoţit de nenumărate 
minuni, adică aducând lumii ceva nou; cel care - dacă îmi 
continui comparaţia - îi face pe oameni să caute cunoaşterea în 
corpul cel de toate zilele şi care ucide corpul de duminică, adică 
şarpele; care trebuie să se apere de ceea ce, prin înrudirile sale, 
se prelungeşte în noua epocă. 

Un asemenea om e ceva nou, minunat. De aceea, legenda 
povesteşte că deja la naştere copilul Krishna a fost înconjurat de 
minuni şi că fratele mamei lui, Kansa, a încercat să ia viaţa 

copilului Krishna. Avem aici vechiul care se prelungeşte în 
noua epocă, reprezentat prin unchiul copilului Krishna, şi el 
trebuie să se apere, să se ridice împotriva lui, el, care urmează 
să aducă noul, să aducă ceea ce ucide epoca a treia, ceea ce 
ucide vechile raporturi din evoluţia exterioară a omenirii. El 
trebuie să se apere de Kansa, păstrătorul vechii epoci sattva. Şi 
printre importantele minuni de care Krishna e înconjurat, legenda 
povesteşte că puternicul şarpe Kali s-a încolăcit în jurul lui şi că 
el a reuşit să-i zdrobească capul, călcându-l cu piciorul, dar că 
acesta l-a rănit la călcâi. Putem spune că legenda redă în mod 
nemijlocit o stare de lucruri ocultă. Asta fac legendele. Numai că 
nu avem voie să acceptăm o explicaţie exterioară a lor, ci trebuie 
să abordăm legendele în punctul potrivit, în contextul de 
cunoaştere cel mai adecvat, spre a le înţelege în acest context. 

Krishna este eroul epocii a treia a evoluţiei omenirii, pe cale de a 
apune. Legenda ne povesteşte în continuare: Krishna a apărut la 
sfârşitul celei de a treia ere cosmice. Toate se potrivese, dacă le 
înţelegem. Krishna este, deci, cel care ucide vechea cunoaştere, 
care face ca totul să se întunece. El face aceasta în apariţiile 
sale exterioare. El face să se întunece tot ceea ce înainte îl 
învăluia pe om ca o cunoaştere sattva. Dar cum apare el în 
Bhagavad-Gita? Dându-i omului individual, ca un fel de 
compensaţie pentru ceea ce-i luase, îndrumări despre felul cum 
se poate înălţa din nou, prin Yoga, spre facultatea care, pentru 
condiţia de om obişnuit, se pierduse. 

Astfel, Krishna este pentru lume distrugătorul vechii cunoaşteri 
sattva şi, totodată, aşa cum ne apare la sfârşitul Bhagavad-Gitei, 
maestrul curentului Yoga, care trebuie să-l conducă din nou pe 
om spre cunoaşterea pe care a părăsit-o, spre cunoaşterea din 
vremurile vechi, care poate fi dobândită numai dacă omul învinge 
ceea ce a îmbrăcat acum în mod exterior, ca haină de toate 
zilele, dacă se întoarce la vechea stare spirituală. Aceasta a fost 
dubla faptă săvârşită de Krishna. El a acţionat, pe de o parte, ca 
erou al istoriei lumii, prin faptul că a zdrobit capul şarpelui vechii 
cunoaşteri şi că a obligat omenirea să intre în corpul fizic, 
deoarece numai acolo putea fi cucerit eul, ca eu liber, 
independent, pe când în trecut tot ceea ce-l făcea pe om să fie 
un eu radia din afară înăuntru. Acesta a fost Krishna, ca erou al 
istoriei lumii. Iar pentru omul individual el a fost acela care, în 
momentele de reculegere meditativă, de cufundare evlavioasă, 
de regăsire lăuntrică, îi reda omului ceea ce pierduse odinioară. 

Acesta e lucrul care ne-a întâmpinat într-un mod atât de 
grandios în acea scenă a Bhagavad-Gitei pe care ieri, la sfârşitul 
conferinţei, am lăsat-o să acţioneze asupra sufletelor noastre şi 
care-i apare lui Arjuna drept propria sa fiinţă, dar văzută în plan 
exterior, văzută în aşa fel, încât e răspândită, fără început şi fără 
sfârşit, peste toate spaţiile. 

Şi dacă analizăm mai exact această situaţie, ajungem la un pasaj 
din Bhagavad-Gita care, chiar dacă suntem deja uimiţi de marele 
şi grandiosul conţinut al eposului, face ca această admiraţie să 
crească la nesfârşit. Ajungem la un pasaj care, în orice caz, 
trebuie să-i pară absolut inexplicabil omului obişnuit, în care 
Krishna îi revelează lui Arjuna natura copacului ashvattha [301, a 
smochinului, spunând că acesta îşi are rădăcinile îndreptate în 
sus şi crengile îndreptate în jos, că frunzele acestui pom sunt 
filele cărţii Veda, care împreună constituie cunoaşterea vedică. E 
un pasaj demn de luare-aminte. Oare ce înseamnă această 
trimitere la marele pom al vieţii, ale cărui rădăcini sunt îndreptate 
în sus, ale cărui crengi sunt îndreptate în jos şi ale cărui frunze 
ne dau conţinutul Vedei? 

Ei bine, trebuie să ne transpunem în vechea cunoaştere şi să ne 
lămurim asupra felului cum acţiona aceasta. Omul actual nu are 
cunoştinţă decât despre cunoaşterea lui actuală, care-i e 
mijlocită de organul fizic. Cum am spus mai înainte, vechea 
cunoaştere era dobândită în corpul încă eteric. Nu vreau să spun 
că întregul om era constituit eteric, dar cunoaşterea era 
dobândită în corpul eteric, care se afla în corpul fizic. Vechea 
cunoaştere era dobândită prin organizarea, prin structura 
corpului eteric. 

Imaginaţi-vă acest lucru: dacă dumneavoastră cunoaşteţi, fiind în 
corpul eteric, prin şarpe, atunci în lume există ceva care pentru 
omul actual nu este cunoscut. Omul de azi, percepe multe lucruri 
în lumea înconjurătoare, când se comportă conform cu natura. 
Dar imaginaţi-vă omul contemplând lumea; un lucru nu percepe 
cel care contemplă, şi anume creierul. Propriul creier nu şi-l 
poate vedea nici un om. Nimeni nu poate să-şi vadă propria 
măduvă a spinării. Această imposibilitate încetează să existe de 
îndată ce facem observaţia fiind în corpul eteric. Atunci apare un 
nou obiect, pe care de obicei nu-l vedem: ne percepem propriul 
nostru sistem nervos. Dar, în orice caz, nu-l percepem precum 
anatomul din zilele noastre. Sistemul nervos nu arată aşa cum îl 

vede acesta, ci în aşa fel încât putem spune: Da, acesta eşti 
tu, în natura ta eterică! Acum omul îşi îndreaptă privirile în sus şi 
vede că nervii, care se duc spre toate organele, se întâlnesc în 
creier. De aici se naşte sentimentul: Acesta e un pom care-şi are 
rădăcinile îndreptate în sus, în direcţie ascendentă, şi care-şi 
extinde ramurile în jos, spre toate părţile organismului uman. 

Dar el nu e resimţit drept ceva atât de mic cum suntem noi în 
interiorul limitelor date de pielea noastră, ci drept marele pom 
cosmic: rădăcinile se întind larg spre întinderile spaţiului şi 
crengile se îndreaptă în jos. Prin urmare, omul se simte el însuşi 
un şarpe şi îşi vede obiectivizat, ca să spunem aşa, sistemul său 
nervos, despre care are sentimentul că e asemenea unui pom 
care-şi trimite rădăcinile spre întinderile spaţiului şi ale cărui 
ramuri sunt îndreptate în jos. Amintiţi-vă ce am spus în alte 
conferinţe mai vechi: că, dintr-un anumit punct de vedere, omul e 
o plantă inversată [311 . Trebuie să apelăm la toate acestea, dacă 
vrem să înţelegem acest pasaj remarcabil din Bhagavad-Gita. Şi 
atunci suntem uimiţi, fără îndoială, de acea veche înţelepciune, 
care azi trebuie readusă la viaţă, prin mijloace noi, din 
străfundurile ocultismului. 

în faţa noastră stă minunata imagine din Bhagavad-Gita: pomul 
cu rădăcinile îndreptate în sus, cu ramurile orientate în jos, cu 
frunzele care reprezintă cunoştinţele şi cu omul însuşi, drept 
şarpe, lângă pom. Poate că aţi văzut deja această imagine a 
pomului vieţii cu şarpele. Când studiem aceste lucruri vechi, 
fiecare amănunt e important. Vedem pomul, cu rădăcinile 
îndreptate în sus, cu ramurile în jos. Avem sentimentul că el e 
orientat invers decât pomul din grădina raiului. Acest lucru îşi are 
sensul său profund, căci pomul din grădina raiului se află în 
punctul de început al celeilalte evoluţii, al evoluţiei care, trecând 
prin antichitatea evreiască, ajunge la creştinism. Şi aici se face o 
trimitere la întreaga natură a acelei vechi ştiinţe. Krishna îi spune 
lui Arjuna: „Renunţarea e forţa care face ca acest pom cosmic să 
devină vizibil pentru om“ [321 ; ni se atrage atenţia prin aceasta 
asupra faptului că ne putem reîntoarce la acea cunoaştere 
veche, dacă renunţăm la tot ce a cucerit omul în etapele 
ulterioare ale evoluţiei, aşa cum am arătat ieri. 

Acesta e un fel de aconto glorios, măreţ, pe care Krishna îl dă 
singurului său discipol individual, Arjuna, pe când omenirii întregi 

trebuie să i-l sustragă, pentru uzul cotidian al culturii. 
Aceasta este esenţa lui Krishna. 

Ce trebuie să devină, aşadar, ceea ce Krishna îi dă discipolului 
său unic, individual? Trebuie să devină înţelepciune sattva. Şi cu 
cât îi dă mai mult această înţelepciune sattva, cu atât el este mai 
înţelept, mai limpezit, mai detaşat, mai lipsit de afecte. Dar va fi o 
veche înţelepciune revelată, ceva care se apropie de om din 
exterior, într-un mod atât de minunat, în cuvintele pe care 
Sublimul, deci Krishna însuşi, le rosteşte şi cu care răspunde 
apoi unicul său discipol individual. în acest fel Krishna devine 
maestrul disciplinei Yoga, care-l conduce pe om înapoi, spre 
înţelepciunea originară a omenirii, şi care vrea să învingă chiar 
ceea ce, în epoca sattva, învăluia spiritul în elementul sufletesc, 
făcându-l invizibil, care vrea să aducă în faţa ochilor lui Arjuna 
spiritul în străvechea sa puritate, cea dinainte de a fi coborât în 
materie. Astfel că, în acea convorbire dintre Krishna şi Arjuna pe 
care am prezentat-o ieri, Krishna stă în faţa noastră numai în 
spirit. 

Cu aceasta am adus în faţa sufletelor noastre sfârşitul acelei 
epoci, care a fost ultima din vremurile vechii spiritualităţi, din 
vremurile acelei spiritualităţi pe care o putem urmări în aşa fel, 
încât vedem în punctul de plecare lumina spirituală nedivizată şi 
apoi coborârea în materie, pentru ca omul să-şi găsească eul, 
să-şi găsească independenţa. Iar când lumina spirituală 
coborâse atât de mult, încât se apropiase a patra epocă 
postatlanteană, între spirit şi sufletescul exterior a existat un fel 
de raport de interacţiune, un raport rajas. în această epocă a 
avut loc Misteriul de pe Golgota. Oare în această epocă se 
puteau face descrieri pornindu-se de la raportul sattva? Nu, căci 
în acest caz nu s-ar fi descris ceea ce aparţinea tocmai acelei 
epoci. Cel care făcea descrieri corecte din interiorul epocii rajas - 
ca să folosim acest termen al filosofiei Samkhya - trebuia să le 
facă din cadrul raportului rajas. El trebuia să descrie nu din 
starea de limpezime, ci din sufletul său personal, din indignarea 
cauzată de un anume lucru. Şi aşa a descris Pavel, din interiorul 
raportului rajas. încercaţi să simţiţi pulsând unele cuvinte din 
Epistola către tesaloniceni, din Epistola către corinteni, din 
Epistola către romani. Veţi simţi cum ceea ce pulsează din 
epistolele lui Pavel drept mânie, adeseori ca o caracteristică a 
personalităţii, izvorăşte din starea de rajas a omului. Acesta e 
stilul şi caracterul epistolelor pauline. Era necesar ca ele să 

apară sub această formă, în timp ce Bhagavad-Gita trebuia 
să apară limpezită şi liberă de orice element al personalităţii, dat 
fiind faptul că e floarea cea mai aleasă a erei ce se încheie, dar 
care şi dă omului individual ceva care să înlocuiască ce a 
dispărut şi îl conduce înapoi, spre înalturile vieţii spirituale. 
Krishna trebuia să-i dea propriului său discipol cea mai aleasă 
floare a spiritului, deoarece el a avut misiunea de a ucide pentru 
omenire vechea cunoaştere, misiunea de a zdrobi capul şarpelui. 

Acest raport sattva dispăruse de la sine. El nu mai exista, iar cel 
care, în epoca rajas, ar fi relatat despre raportul sattva ar fi vorbit 
numai despre lucruri din vechime. Acela care se situa în punctul 
de plecare al noii epoci trebuia să vorbească de pe poziţia a 
ceea ce dădea acum tonul. în natura umană îşi făcuse intrarea 
personalitatea, pentru că ea găsise posibilitatea de a căuta 
cunoaşterea cu ajutorul organelor şi instrumentelor corpului fizic. 
E tocmai ceea ce apare din epistolele lui Pavel; este elementul 
personal din epistolele pauline. Aşa se face că o personalitate 
tună şi fulgeră, în cuvinte pline de mânie, împotriva întunericului 
lumii materiale care pătrunde în om. Fiindcă din epistolele lui 
Pavel răzbat adeseori cuvinte pline de mânie. 

Dar tot din acest motiv în epistolele lui Pavel nu se prezintă 
faptele în liniile riguros rotunjite, în limpezimea plină de 
înţelepciune, clar conturată, ale Bhagavad-Gitei. Se poate vorbi 
într-un mod plin de înţelepciune, ca în Bhagavad-Gita, dacă se 
caracterizează felul cum omul se eliberează de lucrarea în lumea 
exterioară, cum el se înalţă triumfător în spirit, unde se uneşte cu 
Krishna. Aşa a putut fi descrisă, într-un mod plin de înţelepciune, 
calea Yoga, care duce spre cele mai înalte culmi sufleteşti. 

Ceea ce a apărut nou în lume, biruinţa spiritului asupra a ceea 
ce, înăuntru, e numai viaţă sufletească, nu putea fi descris decât 
din interiorul raportului rajas. Iar acela care descrie acest impuls 
nou pentru prima oară în istoria omenirii o face cu întregul său 
entuziasm, în aşa fel încât noi ştim: Când s-a aflat faţă în faţă cu 
Impulsul hristic, a participat el însuşi sufleteşte, s-a cutremurat el 
însuşi şi sufletul lui s-a umplut de bucurie. Impulsul hristic s-a 
apropiat de el, şi el a avut în faţa sa pentru prima oară ceea ce, 
de atunci înainte, avea să acţioneze de-a lungul mileniilor, în aşa 
fel încât toate forţele sufletului său au trebuit să participe 
personal la această trăire. Aşa se face că el nu descrie lucrurile 
cu ajutorul unor noţiuni filosofice, conturate cu înţelepciune, cum 

se întâmplă în Bhagavad-Gita, ci prezintă învierea lui Hristos 
ca pe un eveniment la care participă în mod direct, personal. 

Nu trebuia oare să fie o trăire personală? Nu trebuia creştinismul 
să străbată şi să pătrundă ceea ce e mai personal în om? Cel 
care a descris pentru prima dată Evenimentul hristic nu putea s-o 
facă decât într-un mod personal. 

Vedem cum în Bhagavad-Gita accentul principal e pus pe felul 
cum prin Yoga omul se înalţă pe culmi spirituale; celelalte 
aspecte sunt atinse doar în treacăt. De ce? Deoarece, 
prezentându-şi învăţătura, Krishna are de-a face cu un discipol 
individual, cu acest elev care e de faţă, nu cu ceea ce restul 
oamenilor din lumea de afară simt drept legătură a lor cu 
spiritualul. Krishna descrie ce trebuie să devină discipolul, ceva 
tot mai înalt, tot mai spiritual. E o descriere care duce la stări 
sufleteşti tot mai mature şi, de aceea, la imagini de o frumuseţe 
tot mai impresionantă. Şi, din acelaşi motiv, de-abia la sfârşit ni 
se înfăţişează opoziţia dintre demonic şi spiritual, şi doar în 
contact cu contrarul acestei înălţări spre frumuseţea vieţii 
sufleteşti e adeverit un lucru: de-abia la sfârşit găsim contrastul 
dintre oamenii demonici şi cei spirituali. Demonici sunt toţi aceia 
din care vorbeşte doar realitatea materială, toti cei ce trăiesc în 
materie şi care cred că o dată cu moartea totul s-a sfârşit. Dar 
acest element e prezent aici doar spre a explica, nu e ceva cu 
care marele învăţător are de-a face în mod real; el are de-a face, 
înainte de toate, cu spiritualizarea sufletului uman. Şi Yoga 
preferă să vorbească numai în treacăt despre ceea ce e opusul 
doctrinei Yoga! 

Pavel are de-a face cu întreaga omenire, cu acea omenire care 
se află la începutul erei întunericului. El trebuie să-şi îndrepte 
privirea spre tot ce face ca în viaţa umană să apară această eră 
a întunericului, trebuie să pună în contrast această viaţă 
întunecată generală cu ceea ce urmează să se trezească la viaţă 
în sufletul uman de-abia în viitor; asemenea unei plăntuţe mici, 
drept Impuls hristic. Vedem şi acest aspect ieşind la lumina zilei 
în epistolele lui Pavel, unde se atrage atenţia asupra tuturor 
păcatelor ce pot exista, asupra tuturor materialismelor posibile, 
împotriva cărora trebuie să se lupte prin ceea ce Pavel are de 
oferit. El are de oferit ceea ce se aprinde mai întâi în sufletul 
uman ca o flăcăruie şi care poate să crească în putere numai 
dacă în spatele cuvântului său se află entuziasmul care se 

exprimă biruitor în cuvinte, ca revelare a unei simţiri bazate 
pe personalitate. 

Descrierile din Bhagavad-Gita şi cele din epistolele lui Pavel sunt 
foarte diferite. în Bhagavad-Gita întâlnim limpezime, descriere 
impersonală; Pavel trebuie însă să integreze cuvântului său 
sentimente şi gânduri personale. De aici rezultă, pe de o parte, 
tonul şi stilul Bhagavad-Gitei, pe de altă parte, tonul şi stilul 
epistolelor lui Pavel. în ambele lucrări, stilul, tonul ne ies în 
întâmpinare în fiecare rând. Ceva poate să ajungă la perfecţiune 
artistică de-abia când a atins maturitatea; dar apare cu un 
caracter haotic când se află la începutul evoluţiei. 

De ce este aşa? Găsim răspunsul la această întrebare dacă 
privim grandiosul început al Bhagavad-Gitei. L-am caracterizat 
deja; am văzut cum armatele celor două neamuri înrudite se află 
faţă în faţă, luptând, dar că învingătorii şi cei învinşi trebuie să fie 
rude de sânge. Este vorba de epoca trecerii de la rudenia de 
sânge, de care e legată facultatea clarvederii, la diferenţierea şi 
amestecul sângelui, care caracterizează epoca nouă, adică 
epoca noastră. Avem de-a face cu o transformare a corporalităţii 
exterioare a omului şi cu schimbarea şi transformarea, 
condiţionată de aceasta, a cunoaşterii. în evoluţia omenirii apare 
un alt mod de amestec al sângelui, sângele capătă o altă 
importanţă. Dacă vrem să studiem - amintesc iarăşi de mica 
mea scriere Sângele e o sevă cu totul deosebită - trecerea de 
la vechea eră la cea nouă, trebuie să spunem: Facultatea de 
clarvedere din epoca veche era legată de faptul că sângele 
rămânea în cadrul neamului, dacă pot să spun aşa, pe când în 
era nouă are loc amestecul neamurilor, amestecul sângelui, 
fenomen care a distrus vechea clarvedere şi a făcut să apară 
noua cunoaştere, care e legată de corpul fizic. 

La începutul Bhagavad-Gitei ni se atrage atenţia asupra unei 
realităţi exterioare, legată de forma corpului uman. Asemenea 
transformări ale formelor exterioare analizează cu predilecţie 
filosofia Samkhya; ea lasă în ultimul plan viaţa sufletească - am 
caracterizat deja acest lucru -, sufletele stau pur şi simplu în 
pluralitatea lor, în spatele formelor. în filosofia Samkhya am găsit 
un fel de pluralism. Şi am putut s-o comparăm cu filosofia lui 
Leibniz, din epoca modernă. Dacă ne transpunem, deci, în 
sufletul unui adept al filosofiei Samkhya, ne putem imagina că el 
spune: Aici se află sufletul meu, el se exprimă, în relaţiile sale cu 

formele exterioare ale corpului fizic, fie în raportul sattva, fie în 
raportul rajas, fie în raportul tamas. Dar un asemenea filosof 
studiază aceste forme. Ele se schimbă şi una dintre cele mai 
importante schimbări e cea care se exprimă în celălalt mod de a 
folosi corpul eteric sau în acea trecere, pe care am caracterizat- 
o, survenită în ceea ce priveşte înrudirea de sânge. Aici avem o 
transformare a formei exterioare, sufletul nu e deloc atins de 
ceea ce studiază filosofia Samkhya. Schimbarea formelor 
exterioare e absolut suficientă, dacă vrem să vedem ce este luat 
în considerare când e vorba de trecerea de la vechea eră sattva 
la noua eră rajas, la ale cărei hotare stă Krishna. Aici se are în 
vedere schimbarea formelor exterioare. 

S-a luat în considerare schimbarea formelor exterioare ori de 
câte ori s-au schimbat vremurile. Schimbarea formelor 
exterioare, când s-a făcut trecerea de la epoca persană la cea 
egipteană, s-a desfăşurat altfel decât la trecerea de la epoca 
egipteană la cea greco-latină; dar a fost tot o schimbare a 
formelor exterioare. în alt mod s-a făcut trecerea de la epoca 
veche hindusă la cea persană, dar a fost şi aceasta o schimbare 
a formelor exterioare. O simplă schimbare a formelor exterioare 
a fost chiar şi atunci când s-a făcut trecerea de la vechea 
Atlantidă la vremurile postatlanteene. Toate au fost schimbări ale 
formei exterioare. Şi am putea să le urmărim, luându-ne exclusiv 
după comunicările filosofiei Samkhya, spunând, pur şi simplu: în 
aceste forme se manifestă sufletul, dar de acest suflet nu se 
apropie nimic, purusha rămâne neatins. Avem, deci, un fel 
special de schimbare, care poate fi caracterizat de filosofia 
Samkhya, prin conceptele sale. Dar în spatele acestor schimbări 
stă purusha, sufletescul individual al fiecărui om. în legătură cu 
aceasta, în filosofia Samkhya se spune doar că, faţă de formele 
exterioare, el se află, ca sufletesc individual, în raportul celor trei 
gune: sattva, rajas, tamas. Dar acest sufletesc nu e atins de 
formele exterioare. Purusha stă în spatele lor şi ni se atrage 
atenţia asupra sufletescului; când învăţătura lui Krishna ne apare 
în faţa sufletului, în ceea ce el ne învaţă ca maestru al Yogăi, 
avem o trimitere permanentă la sufletesc. Desigur, aici nu ne 
apare natura elementului sufletesc, ca fapt de cunoaştere, 
îndrumarea sufletului, felul cum el trebuie să evolueze, e ţelul 
suprem, pe când schimbarea formelor exterioare - deci nu 
schimbarea sufletului însuşi - e doar un ecou. Şi acest ecou 
poate fi descoperit. 

Dacă, prin Yoga, omul urmează să se înalţe de pe 
treptele sufleteşti obişnuite pe treptele superioare ale sufletului, 
el trebuie să se elibereze de activitatea în planul exterior, să se 
emancipeze tot mai mult de ceea ce face şi cunoaşte în mod 
exterior, trebuie să devină propriul său spectator. Şi atunci 
sufletul lui e liber lăuntric, el se ridică triumfător deasupra lumii 
exterioare. Aşa stau lucrurile în cazul omului obişnuit. Dar în 
ceea ce-l priveşte pe cel ce trece prin iniţiere şi devine 
clarvăzător situaţia se schimbă; lui nu i se opune materia 
exterioară. Aceasta e maya. Ea constituie o realitate numai 
pentru acela care se serveşte de propriile sale instrumente 
interioare. Ce apare în locul materiei? Acest lucru ni se 
revelează, dacă ne reamintim vechea iniţiere. Pe când în viaţa 
cotidiană în faţa omului se află materia, prakriti, un suflet care 
evoluează prin Yoga în direcţia iniţierii are în faţa sa lumea 
asuraşilor, lumea demonilor, împotriva cărora trebuie să lupte. 
Materia e cea care opune rezistenţă; asuraşii, puterile 
întunericului, devin duşmani. Dar, de fapt, toate acestea sunt 
doar un ecou, ceva din sufletesc îşi aruncă o privire înăuntru, am 
putea spune că începem să simţim sufletescul. Acest sufletesc 
devine conştient de sine însuşi, în mod spiritual, de-abia atunci 
când intră în luptă împotriva demonilor, a asuraşilor. 

în limbajul nostru, am desemna această luptă drept ceva care 
devine vizibil sub formă de spirit când materia apare în 
spiritualitatea ei. Ne întâmpină, în mic, ceea ce cunoaştem drept 
luptă a sufletului împotriva lui Ahriman, atunci când sufletul 
ajunge la iniţiere. Dar, concepând aceasta ca pe o luptă ne 
situăm cu totul în domeniul sufletescului, ceea ce înainte 
reprezenta doar spiritele materiei creşte la dimensiuni uriaşe, 
puternicul duşman stă faţă în fată cu sufletul. Aici o entitate 
sufletească se află în faţa altei entităţi sufleteşti, în faţa sufletului 
individual stă, în necuprinsul Univers, împărăţia lui Ahriman. în 
Yoga omul luptă cu treapta cea mai de jos a împărăţiei lui 
Ahriman. Dar acum se află în faţa noastră el însuşi, când îl privim 
în cugetul nostru, în lupta sufletului cu puterile lui Ahriman, cu 
împărăţia lui Ahriman. Filosofia Samkhya cunoaşte raportul 
dintre suflet şi materia exterioară, când această materie 
exterioară deţine supremaţia, sub numele de raport tamas. 
Iniţiatul, cel care ajunge pe calea Yoga la iniţiere, nu se află doar 
în acest raport tamas, ci e angajat într-o luptă cu anumite puteri 
demonice, în care materia se metamorfozează pentru privirile lui. 
în sensul concepţiei noastre, vedem sufletul atunci când raportul 

lui nu se opune doar la ceea ce, în materie, e spiritual, ci 
când stă faţă în faţă cu ceva pur spiritual, cu lumea ahrimanică. 

în cadrul raportului rajas, spune filosofia Samkhya, materia şi 
spiritul sunt în echilibru; există o permanentă pendulare, materia 
şi spiritul sunt, alternativ, când sus, când jos. Dacă acest raport 
ar conduce la iniţiere, atunci el ar duce, în sensul vechii căi 
Yoga, direct la biruirea stării rajas, la starea sattva. Pentru noi nu 
se ajunge încă la aceasta, ci aici începe cealaltă luptă, cu lumea 
luciferică. Şi acum ni se opune purusha, care în filosofia 
Samkhya era amintită doar în treacăt. Noi nu numai că o 
amintim, ci ea se situează chiar în mijlocul câmpului de luptă 
dintre Ahriman şi Lucifer. O realitate sufletească stă faţă în faţă 
cu altă realitate sufletească. Filosofiei Samkhya purusha îi apare 
dintr-o perspectivă străveche. Dacă ne ocupăm de aspectele mai 
profunde, de ceea ce influenţează fiinţa sufletului, încă 
nediferenţiat din punct de vedere al ahrimanicului şi lucifericului, 
avem raporturile dintre sufletesc şi lumea material-substanţială 
doar ca sattva, rajas şi tamas. Dar dacă studiem lucrurile în 
sensul concepţiei noastre despre lume, avem sufletul angajat 
într-o activitate dinamică, luptând şi căutând, între Ahriman şi 
Lucifer, un lucru care a putut fi privit în întreaga sa măreţie de- 
abia de către creştinism. Pentru vechea învăţătură Samkhya, 
purusha rămâne neatinsă. Aici e descris raportul care ia naştere 
când purusha se îmbracă în prakriti. Noi pătrundem în era 
creştină şi în ceea ce stă la baza creştinismului esoteric şi în 
purusha însăşi şi caracterizăm toate acestea având în vedere 
triada: sufletesc, ahrimanic, luciferic. Avem în vedere însuşi 
raportul interior al sufletului, conform cu luptele şi căutările sale. 
Ceea ce trebuia să sosească era latent în acea trecere care a 
existat în timpul epocii a patra, în trecerea pe care o desemnăm 
drept Misteriul de pe Golgota. 

Ce s-a întâmplat atunci? Ceea ce s-a întâmplat când a avut loc 
trecerea de la epoca a treia la epoca a patra trebuie caracterizat 
drept simplă schimbare a formelor. Dar acum se petrece ceva 
care poate fi explicat numai prin trecerea de la prakriti la 
purusha, ceva ce trebuie caracterizat în felul următor: Simţim că 
purusha se emancipează total de prakriti, simţim acest lucru în 
interioritatea noastră. Omul nu e dezlegat numai de legăturile de 
sânge, ci şi de prakriti, de tot ce e lume exterioară şi el trebuie 
să-i pună capăt în interior. Acum intervine Impulsul hristic. Dar 
acesta e, totodată, cea mai mare tranziţie care a putut să apară 




vreodată în întreaga evoluţie pământească. Şi atunci se 
naşte întrebarea: Care sunt stările, în raportul sufletului faţă de 
lumea materiei, în sattva, rajas şi tamas? Acum sufletul nu mai 
trebuie să depăşească doar raporturile tamas şi rajas, spre a se 
ridica, prin Yoga, deasupra lor, ci el trebuie să lupte împotriva lui 
Ahriman şi Lucifer, e lăsat în seama propriilor sale puteri. Apare 
necesitatea de a pune faţă în faţă ceea ce, pe de o parte, e 
descris, pentru vremurile vechi, în Sublima cântare Bhagavad- 
Gita şi, pe de altă parte, ceea ce e necesar pentru vremurile noi. 

Această opoziţie ne este prezentată în Sublima cântare, în 
Bhagavad-Gita. Aici ne este prezentat sufletul uman. El locuieşte 
în corporalitatea sa, în învelişurile sale. Aceste învelişuri pot fi 
caracterizate. Ele sunt supuse unor permanente schimbări ale 
formei. Aşa cum se manifestă sufletul, el e împletit printre iţele 
existenţei obişnuite din interiorul lui prakriti; aşa trăieşte el în 
prakriti. Prin Yoga sufletul se eliberează de învelişurile în care e 
îmbrăcat, învinge tot ce se află, ca înveliş, în jurul lui şi ajunge în 
sfera spirituală, eliberându-se cu totul. 

Noi îi opunem acestei situaţii ceea ce a adus cu sine de-abia 
creştinismul, Misteriul de pe Golgota. Aici nu e suficient doar ca 
sufletul să se elibereze. Căci, dacă sufletul s-ar elibera prin 
Yoga, el ar ajunge să-l vadă pe Krishna. Atunci Krishna ar sta în 
faţa lui în toată copleşitoarea lui măreţie, dar aşa cum era înainte 
ca Ahriman şi Lucifer să fi primit puterea lor deplină. O 
dumnezeire plină de bunătate mai învăluie încă în neguri faptul 
că alături de acel Krishna care devine vizibil în modul sublim pe 
care l-am descris ieri, la stânga şi la dreapta lui, se află Ahriman 
şi Lucifer. Aşa ceva era posibil pentru o clarvedere veche, pentru 
că omul nu coborâse încă în materie. Azi nu mai poate fi aşa. 
Dacă sufletul ar parcurge numai calea Yoga, ar ajunge să-i aibă 
în faţa lui pe Ahriman şi pe Lucifer şi ar trebui să înceapă lupta 
cu ei. Şi ar putea să se aşeze alături de Krishna numai dacă l-ar 
avea pe aliatul care luptă împotriva lui Ahriman şi Lucifer, nu 
doar împotriva lui tamas şi rajas. Acest aliat e Hristos. Vedem 
deci că atunci când a apărut eroul Krishna corporalitatea s-a 
desprins de corporalitate sau, cum am mai putea spune, 
corporalitatea s-a întunecat în corporalitate. Dar noi observăm, 
pe de altă parte, ceva mai impresionant: cum sufletul e lăsat în 
seama propriilor lui puteri şi cum el e expus luptei, un lucru care 
e vizibil numai pe tărâmul acestuia, în epoca în care a avut loc 
Misteriul de pe Golgota. 

îmi pot imagina că cineva ar putea să întrebe: Dar ce poate 
fi mai grandios decât să ne fie arătat de Krishna idealul cel mai 
înalt al omenescului, desăvârşirea şi împlinirea omului? Poate să 
existe ceva şi mai înalt decât aceasta. E ceea ce trebuie să vină 
spre noi şi să ne pătrundă, atunci când trebuie să ne cucerim 
acest omenesc împotriva puterilor din spirit, nu numai împotriva 
lui tamas şi rajas. Acesta e Hristos. Prin urmare, e vorba de 
propria neputinţă a cuiva, dacă el nu vede că există ceva şi mai 
înalt, dacă vrea să vadă supremul ideal doar în cele înfăţişate de 
Krishna. 

Preponderenţa Impulsului hristic faţă de Impulsul lui Krishna se 
mai exprimă şi în faptul că, la impulsul lui Krishna, entitatea care 
a fost incarnată în Krishna pătrunde în întreaga fiinţă umană a lui 
Krishna. Krishna se naşte ca fiu al lui Visudeva şi el creşte, dar 
în întreaga sa fiinţă umană e incarnat acel impuls uman suprem 
pe care-l recunoaştem drept Krishna. Impulsul care trebuie să 
vină alături de noi, când se pune problema să-i înfruntăm pe 
Lucifer şi pe Ahriman - această înfruntare e de-abia la 
începuturile ei, deoarece toate lucrurile care sunt înfăţişate în 
dramele-mister vor fi accesibile sufleteşte pentru oamenii 
viitorului -, este un impuls pentru care omul e prea mic, un 
impuls care nu poate locui în mod nemijlocit nici măcar într-un 
trup în care poate vieţui Zarathustra, ci care poate sălăşlui în el 
numai în momentul în care acest trup a atins culmea evoluţiei, 
atunci când a ajuns la vârsta de treizeci de ani. lată de ce 
Impulsul hristic nu umple o viaţă întreagă, ci doar anii cei mai 
maturi ai unei vieţi umane. Şi de aceea Impulsul hristic a fost 
prezent în trupul lui lisus numai timp de trei ani. Tocmai în 
aceasta constă superioritatea Impulsului hristic, în faptul că el nu 
poate trăi în mod nemijlocit în acest trup uman, aşa cum a fost 
cazul cu entitatea lui Krishna, începând cu naşterea sa. Despre 
felul în care se evidenţiază din alt punct de vedere superioritatea 
Impulsului hristic în raport cu Impulsul lui Krishna vom mai vorbi. 
Dar din cele spuse până acum veţi putea observa, veţi putea 
simţi că, într-adevăr, aşa trebuie să fie, cum ne prezintă lucrurile 
raportul dintre marea Bhagavad-Gita şi epistolele lui Pavel: că 
întreaga descriere din Bhagavad-Gita, fiindcă e rodul ajuns la 
maturitate al multor epoci anterioare, poate fi ceva desăvârşit în 
sine, şi că epistolele lui Pavel, fiind primii germeni ai epocii 
cosmice următoare, în orice caz, ai unei epoci mai evoluate, mai 
cuprinzătoare, trebuiau să fie mai nedesăvârsite. Astfel că cel ce 
descrie evoluţia lumii trebuie să recunoască imperfecţiunile 

epistolelor lui Pavel în comparaţie cu Bhagavad-Gita, 
imperfecţiuni foarte importante, care nu pot fi escamotate, dar el 
trebuie să înţeleagă, de asemenea, de ce a fost necesar ca 
aceste imperfecţiuni să existe. 

CONFERINŢA a V-a 

Koln, 1 ianuarie 1913 

în cadrul acestui ciclu de conferinţe am făcut să treacă prin faţa 
sufletelor noastre - prin caracterizări foarte succinte, aşa cum a 
fost posibil, avându-se în vedere numărul mic de conferinţe - 
două documente importante ale omenirii şi am văzut ce impulsuri 
au fost necesare pentru ca acestea să poată apărea; este vorba 
de sublima Bhagavad-Gita şi de epistolele lui Pavel. Este 
important, pentru înţelegerea noastră, să evidenţiem o deosebire 
fundamentală care există între întregul spirit al Bhagavad-Gitei şi 
spiritul epistolelor lui Pavel. 

Am spus deja că în Bhagavad-Gita ne întâmpină învăţăturile pe 
care Krishna le dă discipolului său Arjuna. Asemenea învăţături 
sunt date unui om individual pentru că, de fapt, e vorba de nişte 
învăţături intime. Această afirmaţie pare a fi contrazisă de faptul 
că azi oricine are acces la aceste învăţături, deoarece pot fi 
găsite în Bhagavad-Gita. Dar ele nu erau accesibile oricui în 
vremea în care a fost creată Bhagavad-Gita. Atunci, asemenea 
învăţături nu ajungeau Ja cunoştinţa tuturor, fiindcă erau obiectul 
unor comunicări orale. în acele vremuri vechi, învăţătorii spirituali 
apreciau maturitatea discipolilor, în funcţie de care transmiteau 
învăţături corespunzătoare. O asemenea maturitate era verificată 
întotdeauna. 

în epoca noastră nu se mai poate proceda în acelaşi mod cu nici 
una dintre învăţăturile şi îndrumările spirituale, care, oricum, într- 
un fel sau altul, au găsit calea de acces spre publicul larg. Noi 
trăim într-o epocă în care, dintr-un anumit punct de vedere, viaţa 
spirituală a devenit publică. Aceasta nu înseamnă că nu mai 
există ştiinţă ocultă, dar ea nu poate fi ştiinţă ocultă prin faptul că 
nu e tipărită sau răspândită. Există şi în epoca noastră suficientă 
ştiinţă ocultă. De exemplu, teoria ştiinţei a lui Fichte [331, cu toate 
că oricine o poate avea sub formă de carte tipărită, e o adevărată 
doctrină ocultă. în definitiv, şi filosofia lui Hegel eşte o ştiinţă 

ocultă, deoarece foarte puţini oameni o cunosc şi ea are 
toate şansele de a rămâne o doctrină ocultă. Şi în multe alte 
privinţe aşa stau lucrurile în epoca actuală. Teoria fichteană a 
ştiinţei sau filosofia lui Hegel pot rămâne doctrine oculte, 
deoarece au fost scrise în aşa fel, încât majoritatea oamenilor nu 
le înţeleg şi adorm de îndată ce au citit primele pagini. Aşa ceva 
rămâne de la sine o doctrină ocultă. Şi la fel se întâmplă cu 
foarte multe lucruri din epoca noastră pe care oamenii cred că le 
cunosc. Dar, de fapt, ei nu le cunosc; prin aceasta ele rămân 
doctrină ocultă. Rămân doctrină ocultă şi lucruri de felul celor 
cuprinse în Bhagavad-Gita, chiar dacă pot deveni accesibile, pe 
calea tiparului, în cercurile cele mai largi. Căci unul dintre 
oamenii cărora le cade azi în mână Bhagavad-Gita va vedea în 
ea revelaţii grandioase despre evoluţia propriei sale fiinţe 
interioare, pe când altul nu o va privi decât ca pe o creaţie 
literară interesantă; pentru el toate ideile şi sentimentele 
exprimate în Bhagavad-Gita sunt simple banalităţi. Fiindcă nu 
putem crede că cineva a prelucrat cu adevărat în interiorul lui 
ceea ce e cuprins în Bhagavad-Gita numai pentru că se pricepe 
să interpreteze în spiritul ei cele cuprinse în această scriere, de 
care el poate că e foarte departe. în acest fel, în multe privinţe, o 
realitate e prin ea însăşi, prin înălţimea ei spirituală, un mijloc de 
protecţie împotriva banalizării. 

Totuşi, acest adevăr rămâne valabil: omul individual trebuie să 
aplice învăţăturile prelucrate poetic în Bhagavad-Gita, să le 
trăiască el însuşi, dacă vrea ca sufletul său să evolueze prin ele 
şi să se poată, în cele din urmă, întâlni cu maestrul Yogăi, cu 
Krishna. Aşadar, este vorba despre ceva care e oferit de marele 
învăţător omului individual. Altfel stau lucrurile, dacă studiem din 
acelaşi punct de vedere epistolele lui Pavel. Constatăm că aici 
totul reprezintă o problemă a întregii comunităţi, care, în fond, se 
adresează unei pluralităţi de fiinţe umane. Fiindcă, dacă sesizăm 
înţelesul cel mai lăuntric al învăţăturii lui Krishna, trebuie să 
spunem: Ceea ce vieţuim prin învăţătura lui Krishna vieţuieşte 
fiecare pentru el însuşi, într-o severă izolare a sufletului său 
individual, iar întâlnirea cu Krishna o poate avea fiecare numai în 
calitate de pelerin singuratic pe căile sufletului, când regăsim 
drumul ce duce spre revelaţiile originare şi spre trăirile originare 
ale omenirii. Ceea ce poate oferi Krishna trebuie să fie dat 
fiecăruia în parte. 

Altfel au stat lucrurile în ceea ce priveşte revelaţia pe care 
Impulsul lui Hristos a dat-o omenirii. Impulsul lui Hristos e gândit 
de la bun început drept un impuls care se adresează omenirii 
întregi, iar Misteriul de pe Golgota n-a fost săvârşit doar pentru 
un singur suflet, ci, dacă avem în vedere întreaga omenire, de la 
origini şi până la sfârşitul evoluţiei pământeşti, ceea ce a avut loc 
pe Golgota s-a petrecut pentru toţi oamenii. E o chestiune a 
comunităţii, posibilă în cea mai mare măsură, lată de ce stilul 
epistolelor lui Pavel trebuie să facă abstracţie de toate cele 
spuse până aici, iată de ce el trebuie să fie cu totul altul, în 
comparaţie cu stilul sublimei Bhagavad-Gita. 

Să ne reprezentăm raportul lui Krishna cu Arjuna. El îi dă 
îndrumări clare, ca maestru al doctrinei Yoga, despre felul cum 
poate să se înalţe treaptă cu treaptă în sufletul său, spre a-l 
putea vedea. Şi să alăturăm acestei situaţii un pasaj deosebit de 
important din epistolele lui Pavel, în care o anumită comunitate i 
se adresează apostolului cu întrebarea dacă anumite lucruri sunt 
adevărate, dacă anumite concepţii pot fi considerate corecte, în 
raport cu ceea ce spusese el însuşi. în învăţătura pe care o dă 
Pavel, ca răspuns, găsim un pasaj care poate fi comparat, în 
ceea ce priveşte măreţia sa, ba chiar şi din punct de vedere 
stilistic-artistic, cu ce întâlnim în sublima Bhagavad-Gita. Dar aici 
totul are alt ton, ne dăm seama că toate sunt spuse pe baza unei 
cu totul altfel de simţiri. E pasajul în care Pavel le spune 
corintenilor cum trebuie îmbinate diferitele daruri umane în cadrul 
unui grup de oameni [341 . 

Krishna îi spune lui Arjuna: Tu trebuie să fii aşa şi trebuie să faci 
cutare lucru, şi atunci vei înainta în sufletul tău treaptă cu treaptă. 
Corintenilor, Pavel le spune: Unul dintre voi are un dar, altul are 
un alt dar, un al treilea are şi el darul lui, şi dacă toate aceste 
daruri se îmbină în mod armonios, atunci şi din punct de vedere 
spiritual se naşte un întreg care poate fi pătruns în mod spiritual, 
în totalitate, de Hristos. Prin urmare, în virtutea situaţiei de fapt, 
Pavel se adresează unor oameni care conlucrează, adică unei 
colectivităţi umane. Cu o ocazie importantă, el se adresează unei 
colectivităţi umane, şi anume atunci când ia în considerare darul 
de a vorbi în limbi. 

Ce înseamnă această vorbire în limbi pe care o întâlnim în 
epistolele lui Pavel? Nu e altceva decât o rămăşiţă din vechile 
daruri spirituale de odinioară, care apar din nou în prezent, 



85 

reînnoite, dar în deplină conştienţă umană. Unde, 
referindu-ne la metodele noastre de iniţiere, vorbim despre 
inspiraţie, lucrurile stau în felul următor: un om care, în epoca 
noastră, ajunge până la inspiraţie, îmbină cu această inspiraţie o 
conştienţă clară, la fel cum îmbină o conştienţă clară cu 
activitatea sa intelectuală cotidiană şi cu percepţiile senzoriale de 
toate zilele. în vremurile vechi lucrurile se puneau altfel. Omul 
vorbea ca şi cum ar fi fost instrumentul unor entităţi spirituale 
superioare, care se foloseau de organele sale pentru a exprima 
prin intermediul limbii sale unele adevăruri superioare. în acest 
caz, un individ uman putea să spună lucruri pe care el însuşi nu 
le înţelegea. Apăreau mesaje din lumea spirituală pe care 
transmiţătorul lor nu trebuia să le înţeleagă în mod nemijlocit, şi 
tocmai în Corint se întâmplaseră asemenea lucruri. Acolo un 
anumit număr de oameni aveau darul vorbirii în limbi. Ei puteau 
să comunice anumite lucruri din lumile spirituale. 

Dacă omul are un asemenea dar, el poate să facă o revelaţie, 
dar aceasta vine din lumea spirituală. Se poate întâmpla însă ca 
doi oameni să facă revelaţii diferite despre acelaşi lucru, 
deoarece sferele spirituale sunt multiple. Un om poate să-şi 
găsească inspiraţia într-o anumită sferă spirituală, iar altul într-o 
altă sferă spirituală, şi atunci e posibil ca revelaţiile să nu fie 
concordante. Concordanţa poate apărea doar când un om e în 
stare să pătrundă în lumile respective rămânând deplin conştient. 
Din acest motiv, Pavel face următorul îndemn: Există oameni 
care pot să vorbească în limbi, şi există alţii care ştiu să 
găsească tâlcul tălmăcirii limbilor. Ei trebuie să conlucreze 
precum mâna dreaptă şi mâna stângă şi noi nu trebuie să 
ascultăm doar pe cei ce vorbesc în limbi, ci şi pe cei care, poate, 
nu au acest dar, în schimb ştiu să recunoască, să interpreteze 
ceea ce e în stare un om să aducă jos, pe Pământ, dintr-o sferă 
sau alta a lumii spirituale. Aşa că şi în acest caz Pavel îndeamnă 
la o activitate comunitară, care să ia naştere prin conlucrarea 
dintre oameni. 

Pornind tocmai de la vorbirea în limbi, Pavel face acea pledoarie 
care, după cum am amintit deja, e atât de minunată din anumite 
puncte de vedere, încât poate fi comparată, în vigoarea ei, şi din 
alte motive decât cele prezentate ieri, cu comunicările Bhagavad- 
Gitei. El spune: „Iar în ceea ce priveşte darurile duhovniceşti, nu 
vreau, fraţilor, ca voi să fiţi în necunoştinţă. Voi ştiţi că la vremea 
când eraţi păgâni vă duceaţi la idolii cei necuvântători ca şi cum 

aţi fi fost nişte apucaţi. De aceea vă fac cunoscut că 
nimeni grăind în Duhul lui Dumnezeu nu zice: Anatema fie lisus! 
şi nimeni nu poate să zică: Domn este lisus!, decât întru Duhul 
Sfânt. Sunt felurimi de daruri duhovniceşti dar e acelaşi Duh; şi 
sunt felurimi de slujiri, dar e acelaşi Domn; şi felurimi de lucrări 
sunt, dar acelaşi Dumnezeu este Cel Care pe toate în toţi le 
lucrează. Şi arătarea Duhului i se dă fiecăruia spre folosul 
tuturor. Unuia i se dă prin Duh cuvânt de înţelepciune, iar altuia, 
cuvânt de cunoaştere, potrivit aceluiaşi Duh; şi unuia într-acelaşi 
Duh i se dă credinţă; iar altuia darurile vindecărilor într-acelaşi 
Duh; unuia faceri de minuni; iar altuia, profeţie; unuia deosebirea 
duhurilor; iar altuia felurimea limbilor; iar altuia tălmăcirea 
limbilor. Şi pe toate acestea un acelaşi Duh le lucrează, fiecăruia 
în parte împărţindu-i după cum vrea El. 

Că după cum trupul este unul şi are multe mădulare, dar toate 
mădularele trupului, deşi multe, sunt un trup, aşa-i şi cu Hristos. 
Pentru că noi toţi într-un Duh ne-am botezat, pentru ca să fim un 
singur trup - fie iudei, fie elini, fie robi, fie liberi - şi toţi la un Duh 
ne-am adăpat. Că nici trupul nu este un mădular, ci multe. Dacă 
piciorul ar zice: Pentru că nu sunt mână, eu nu sunt din trup!, 
asta nu înseamnă că el nu e din trup; şi dacă urechea ar zice: 
Pentru că nu sunt ochi, eu nu sunt din trup!, asta nu înseamnă că 
ea nu e din trup. Şi dacă întregul trup ar fi ochi, unde ar fi auzul? 
Şi dacă ar fi pe de-a-ntregul auz, unde-ar fi mirosul? Dar aşa 
cum e, Dumnezeu a pus mădularele în trup, pe fiecare din ele, 
aşa cum a vrut El. Dacă ele toate ar fi un singur mădular, unde- 
ar fi trupul? Dar aşa cum e, sunt multe mădulare dar un singur 
trup. 

Şi nu poate ochiul să-i spună mâinii: N-am nevoie de tine! sau, 
tot aşa, capul să le zică picioarelor: N-am nevoie de voi! 
Dimpotrivă, cu mult mai mult: mădularele trupului socotite a fi mai 
slabe, ele sunt mai trebuincioase; şi pe cele care ni se par că 
sunt mai de necinste ale trupului, pe acelea cu mai multă cinstire 
le încingem, şi cele necuviincioase ale noastre au parte de mai 
multă cuviinţă, de care cele cuviincioase ale noastre nu au 
nevoie. Dar Dumnezeu a întocmit astfel trupul, dând mai multă 
cinstire celui căruia îi lipseşte, ca să nu fie dezbinare în trup, ci 
mădularele să se îngrijească deopotrivă unele de altele. Şi dacă 
un mădular suferă, toate mădularele suferă cu el; şi dacă un 
mădular este slăvit, toate mădularele se bucură cu el. Iar voi 
sunteţi trupul lui Hristos, şi mădulare fiecare în parte. Şi pe unii i- 




87 

a pus Dumnezeu în Biserică; întâi apostoli; al doilea, profeţi; 
al treilea, învăţători. Apoi sunt minunile (cei care le fac - nota 
trad.), apoi darurile vindecărilor (cei care le au - nota trad.), 
ajutorările, cârmuirile (cei care organizează administrarea 
comunităţii - nota trad.), vorbirea în limbi. Oare toţi sunt apostoli? 
Oare toţi sunt profeţi? Oare toţi sunt învăţători? Oare toţi fac 
minuni? Oare toţi au darurile vindecărilor? Oare toţi vorbesc în 
limbi? Oare toţi pot să tălmăcească vorbirile în limbi?"* 

* Cor. I, 12, 1-30, în versiunea revizuită, redactată 
şi comentată de Bartolomeu Valeriu Anania, 
Editura Institutului Biblic şi de Misiune a B.O.R., 
Bucureşti, 1993 (nota trad.). 

Apoi Pavel vorbeşte despre forţa care poate să lucreze în omul 
individual, dar şi în cadrul comunităţii, şi care uneşte toate 
mădularele izolate ale comunităţii, la fel cum forţa trupului 
reuneşte forţa mădularelor izolate ale trupului. Nici Krishna nu 
spune unui singur om lucruri mai frumoase decât cele pe care 
Pavel le-a rostit adresându-se omenirii. El vorbeşte de forţa lui 
Hristos, care-i uneşte pe toţi indivizii umani, la fel cum trupul 
uneşte diferitele mădulare. Iar forţa care poate exista în fiecare 
individ uman precum forţa de viaţă în fiecare mădular şi care 
trăieşte, totuşi, în organismul unitar al unei comunităţi, e 
caracterizată de Pavel în cuvinte impunătoare. 

„Am să v-arăt acum o cale şi mai înaltă. De-aş grăi în limbile 
oamenilor şi ale îngerilor, dar dacă n-am iubire, făcutu-m-am 
aramă sunătoare şi chimval zăngănitor. 
Şi de-aş avea darul profeţiei şi de-aş cunoaşte toate tainele şi 
toată ştiinţa şi de-aş avea credinţa toată să pot muta şi munţii, 
dar dacă n-am iubire, nimic nu sunt. 
Şi toate averile mele de le-aş împărţi şi trupul meu de mi l-aş da 
să-l ardă, dar dacă n-am iubire, nimic nu-mi foloseşte. Iubirea 
rabdă-ndelung, iubirea se dăruie, ea nu invidiază; ea nu se 
trufeşte, nu se îngâmfă; ea nu se poartă cu necuviinţă, nu-şi 
caută pe ale sale, nu se întărâtă, nu ţine-n seamă răul, nu se 
bucură de nedreptate, ci de adevăr se bucură. 

Pe toate le suferă, pe toate le crede, pe toate le nădăjduieşte, pe 
toate le rabdă. 

Iubirea niciodată nu trece. Prorocirile vor pieri. Limbile vor înceta. 
Ştiinta se va sfârşi. 

Cunoaşterea este numai o parte, profeţia este o altă parte. Dar 




când va veni ceea ce-i dăsăvârşit, atunci ceea ce-i în 
parte se va desfiinţa. 

Când eram copil vorbeam ca un copil, gândeam ca un copil, 
judecam ca un copil; dar când am devenit bărbat, le-am desfiinţat 
pe cele ale copilului. 

Căci acum vedem în oglindă, ca-n ghicitură; dar atunci (vom privi 
spiritul - nota trad.) faţă către faţă. Acum cunosc în parte; atunci 
însă deplin voi cunoaşte, aşa cum şi eu deplin sunt cunoscut. 
Şi acum rămân acestea trei: credinţa, nădejdea, iubirea; dar cea 
mai mare din ele este iubirea. 
Urmăriţi iubirea; şi râvniţi la darurile duhovniceşti, dar mai ales la 
acela al profeţiei. 

Pentru că cel ce grăieşte în limbi nu oamenilor le vorbeşte, ci lui 
Dumnezeu; căci nimeni nu-l înţelege, dar el în Duh grăieşte 
taine." 

Vedem că Pavel cunoaşte natura vorbirii în limbi. El spune: 

„Cel ce vorbeşte în limbi nu grăieşte oamenilor, ci lui Dumnezeu; 
el vorbeşte aflându-se printre zei. 

Dimpotrivă, cel ce face profeţii le vorbeşte oamenilor: spre zidire, 
îndemn şi mângâiere. Cel ce grăieşte într-o limbă pe sine însuşi 
se zideşte; dar cel ce profetizează zideşte Biserica. 
Eu pe toţi vă vreau să grăiţi în limbi, dar cu mult mai mult să 
profetizaţi. Cel ce profetizează e mai mare decât cel ce grăieşte 
în limbi, în afară numai dacă acesta şi tălmăceşte, pentru ca 
Biserica să primească zidire. 

Iar acum, fraţilor, dac-aş veni la voi grăind în limbi, de ce folos v- 
aş fi dacă nu vă vorbesc fie întru descoperire, fie întru cunoştinţă, 
fie întru profeţie, fie întru învăţătură? 
Căci aşa cum instrumentele muzicale - fie flaut, fie ţiteră: de nu 
vor scoate sunete deosebite, cum se va cunoaşte care este din 
flaut sau care este din titeră? Iar dacă trâmbiţa va scoate un 
sunet fără semn (adică fără timbrul caracteristic - nota trad.), 
cine se va pregăti de război? 

Aşa şi voi: dacă prin limba voastră nu veţi scoate cuvânt lesne de 
înţeles, cum se va cunoaşte ce aţi grăit? Veţi vorbi în vânt."* 

* Cor., 12, 31; 13, 1-13; 14, 1-9 (nota trad.). 

Toate acestea ne arată că diferitele daruri spirituale trebuie să fie 
oferite membrilor comunităţii şi că ei trebuie să conlucreze, ca 

individualităţi. Dar cu aceasta ne situăm, de asemenea, în 
punctul în care revelaţia lui Pavel trebuie să se deosebească în 
mod fundamental, datorită momentului din evoluţia omenirii în 
care apare, de revelaţia lui Krishna. 

Revelaţia lui Krishna se adresează omului individual, dar, în 
fond, fiecărui om, când devine atât de matur încât să poată 
parcurge ascendent calea sufletului; aşa cum spune maestrul 
doctrinei Yoga. Suntem trimişi cu gândul la vremurile străvechi 
ale omenirii, la care, în sensul învăţăturii lui Krishna, vrem, de 
fapt, să ne întoarcem, în spirit. în acele timpuri oamenii erau mai 
puţin individualizaţi, încât se putea presupune că aceeaşi 
învăţătură şi aceleaşi îndrumări erau bune pentru orice om. 

Pavel s-a aflat în fata unei omeniri ai cărei membri se 
diferenţiaseră în mod individual şi era chiar necesar ca ei să se 
diferenţieze, fiecare cu darul său special. Acum nu se mai putea 
conta pe faptul că ar fi posibil să se dea acelaşi lucru fiecărui 
suflet individual, era necesar să se atragă atenţia asupra a ceea 
ce planează invizibil peste toate. Acest ceva este Impulsul hristic. 
Impulsul hristic este ca un fel de nou suflet-grup al omenirii, dar 
un suflet-grup care vrea să fie căutat de această omenire în mod 
conştient. 

Ca să ne lămurim asupra acestui lucru, să ne reprezentăm cum 
arată în lumea spirituală unii discipoli ai lui Krishna şi cum arată 
acei oameni care au fost atinşi în străfundul cel mai adânc al 
fiinţei lor de Impulsul hristic. Fiecare dintre discipolii lui Krishna a 
aprins înăuntrul său acelaşi impuls, care i-a fost dat de maestrul 
căii Yoga. în viaţa spirituală toţi sunt la fel. Tuturor le-au fost date 
aceleaşi îndrumări. Cei care au fost atinşi de Impulsul hristic, 
sunt independenţi de trup în lumea spirituală; fiecare cu 
individualitatea sa, cu forţele lui spirituale diferenţiate. De aceea, 
în lumea spirituală fiecare poate face altceva. Iar conducătorul, 
cel care se revarsă în sufletul fiecăruia, oricât de individual ar fi 
acesta, este Hristos, care e prezent în sufletul fiecăruia şi 
planează totodată deasupra tuturor. în acest caz, avem de-a face 
cu o comunitate diferenţiată, chiar şi acolo unde sufletele sunt 
independente de trup, în timp ce sufletele discipolilor lui Krishna 
constituie un tot unitar, dacă au primit îndrumările de la maestrul 
căii Yoga. Dar sensul evoluţiei omenirii este ca sufletele să se 
diferenţieze din ce în ce mai mult. 

Acesta este motivul pentru care Krishna vorbeşte altfel 
decât Pavel. El i se adresează - aşa cum mărturiseşte în 
Bhagavad-Gita - discipolului. Pavel se adresează fiecărui om, şi 
totul rămâne o problemă a evoluţiei individuale: potrivit cu gradul 
său de maturitate, individul uman se poate opri pe una din 
treptele incarnărilor sale, la viaţa exoterică, sau poate să se 
îndrepte spre esoterism şi să se înalţe la nivelul unui creştinism 
esoteric. în creştinism putem ajunge pe culmile esoterismului, 
dar plecăm din cu totul alt punct decât cel din care pornim în 
învăţătura lui Krishna. în învăţătura lui Krishna fiecare pleacă din 
locul în care e situat, ca om, şi fiecare îşi înalţă sufletul spre 
culmi, ca individ, ca om izolat. în creştinism se pleacă de la 
stabilirea unei relaţii, a unei legături cu Impulsul hristic, înainte 
chiar de a se face primul pas, de la faptul că acesta precede tot 
restul. 

Pe drumul spiritual ce duce la Krishna poate merge doar cel ce 
respectă îndrumările date de acesta, pe drumul spiritual spre 
Hristos poate merge oricine, fiindcă jertfa Misteriului de pe 
Golgota a fost săvârşit pentru toţi oamenii care pot avea o relaţie 
cu Misteriul. Dar aceasta e o faptă exterioară, săvârşită pe planul 
fizic. De aceea, primul pas are loc pe planul fizic. Acesta e 
principalul. 

Dacă înţelegem importanţa pe care o are Impulsul hristic pentru 
întreaga istorie a lumii, nu e nevoie să avem ca punct de plecare 
o anumită confesiune creştină; în epoca noastră se poate pleca 
chiar de la un punct de vedere total opus sau chiar de la 
indiferenţă faţă de Hristos. Dar, dacă un om se cufundă în viaţa 
spirituală, dacă percepe contradicţiile şi inepţiile materialismului, 
este posibil, în epoca noastră, ca punctul de plecare, calea cea 
mai autentică spre Hristos, să nu-l constituie o anumită 
confesiune religioasă. Când în afara cercurilor noastre se spune 
despre noi că pornim de la un anumit crez legat de Hristos, 
această afirmaţie poate fi considerată o calomnie, deoarece nu e 
vorba de faptul că se are în vedere o confesiune religioasă 
oarecare, ci de faptul că se pleacă de la înseşi condiţiile vieţii 
spirituale şi că orice om, indiferent că e mahomedan sau budist, 
evreu, hinduist sau creştin, poate să înţeleagă Impulsul hristic, în 
întreaga sa semnificaţie pentru evoluţia omenirii. întreaga 
concepţie şi modul de a vorbi ale lui Pavel sunt pătrunse de 
acest adevăr şi, din acest punct de vedere, el e personalitatea 

dătătoare de ton în ceea ce priveşte prima vestire a 
Impulsului hristic în lume. 

Când am arătat că filosofia Samkhya urmăreşte schimbările 
formelor, ceea ce se referă la prakriti, am avut ocazia să 
spunem: în tot ceea ce stă la baza profundelor sale epistole, 
Pavel acţionează din purusha, din sufletesc. Despre devenirea şi 
destinul sufletului, aşa cum traversează el întreaga dezvoltare a 
omenirii, evoluând în multiple feluri, despre toate acestea găsim 
la Pavel lămuriri precise şi profunde. 

Există o deosebire fundamentală între ce a realizat gândirea 
orientală şi ce întâlnim la Pavel, expus cu o claritate atât de 
admirabilă. Am arătat ieri că tot ce face Krishna are scopul de a-l 
ajuta pe om să găsească drumul care-l scoate din sfera formelor 
schimbătoare. Dar prakriti rămâne în afară, ca ceva străin 
sufletului. în cadrul acestei evoluţii orientale, chiar şi în cadrul 
iniţierii orientale, toate eforturile au ca scop de a ne elibera de 
existenţa materială, de ceea ce există ca natură în afară, în jurul 
nostru. Ceea ce e răspândit în afară, ca natură, se prezintă, în 
sensul filosofiei vedice, drept maya. Tot ce se află în afară e 
maya; eliberarea de maya este Yoga. Am văzut că în Bhagavad- 
Gita se cere ca omul să se elibereze de tot ce face, lucrează, 
vrea şi gândeşte, de lucrurile faţă de care simte plăcere şi 
încântare, să se elibereze şi să triumfe, ca suflet, asupra a tot ce 
e realitate exterioară. Lucrarea pe care omul o săvârşeşte 
trebuie să se desprindă de el, dacă putem spune aşa, şi astfel, 
odihnindu-se în sine însuşi, el să fie mulţumit. Aşa că, de fapt, 
ţelul care stă în faţa sufletului oricărui discipol care vrea să 
evolueze în sensul învăţăturii lui Krishna e acela de a deveni un 
paramahamsa, adică un înalt iniţiat, care lasă în urmă întreaga 
existenţă materială, care triumfă asupra a tot ce a săvârşit el 
însuşi aflându-se încă în cadrul lumii senzoriale, un om care 
duce o existentă pur spirituală, care a biruit lumea senzorială în 
aşa măsură, încât în el nu mai există nici o dorinţă de a se 
reincarna, nu mai are nimic comun cu tot ce s-a integrat acestei 
existenţe senzoriale, ca lucrare a sa. Aceasta înseamnă ieşirea 
din maya, biruirea acestei maya. 

Nu tot aşa stau lucrurile în cazul lui Pavel. Avem impresia că, 
dacă i-ar veni în întâmpinare asemenea învăţături orientale, ceva 
din străfundurile mai adânci ale sufletului său l-ar face să 
rostească cuvintele: Da, tu vrei să evoluezi spre a ieşi din 

înlănţuirea tuturor lucrurilor care te înconjoară aici precum 
şi a tuturor lucrărilor pe care le-ai săvârşit vreodată în realitatea 
exterioară. Vrei să părăseşti toate acestea, lăsându-le în urma 
ta? Oare nu sunt toate acestea opera lui Dumnezeu, nu sunt ele 
realităţi divine, create pe cale spirituală de Dumnezeu? Oare nu 
dispreţuieşti creaţiile lui Dumnezeu, când vrei să te lepezi de 
toate acestea? Nu trăieşte în ele revelarea lui Dumnezeu, spiritul 
lui Dumnezeu? N-ai vrut, mai întâi, în propriile tale lucrări, să-l 
redai pe Dumnezeu, cu iubire, credinţă şi dăruire, iar acum 
încerci să triumfi asupra a ceea ce e lucrarea lui Dumnezeu? 

Ar fi bine dacă ne-am înscrie adânc în suflet aceste cuvinte, care 
n-au fost rostite niciodată de Pavel, desigur, dar care pulsează 
din adâncurile sufletului său, deoarece în ele se exprimă esenţa 
a ceea ce noi recunoaştem drept revelaţie occidentală. Noi 
vorbim în sensul lui Pavel despre maya care ne înconjoară. Mai 
spunem: Pretutindeni suntem înconjuraţi de maya! Oare în 
această maya nu există revelarea spiritului, nu sunt toate 
acestea o operă spirituală divină şi nu e un sacrilegiu să nu 
înţelegi că avem de-a face cu o asemenea creaţie? La aceasta 
se adaugă alte întrebări: De ce sunt toate acestea maya? De ce 
vedem maya de jur împrejurul nostru? Occidentul nu se opreşte 
la întrebarea dacă toate acestea sunt maya; el întreabă de ce 
sunt ele maya. Şi de aici rezultă un răspuns care ne conduce în 
interiorul sufletescului, în purusha: Deoarece odinioară a căzut în 
puterea lui Lucifer, sufletul vede totul prin vălul mayei, el, ca 
suflet, aşterne vălul mayei peste toate lucrurile. Oare lumea 
obiectivă e de vină că noi vedem maya? Nu. Nouă, ca suflete, 
lumea obiectivă ne-ar apărea în adevărul ei, dacă n-am fi căzut 
pradă lui Lucifer. Ea ne apare drept maya doar din cauză că nu 
suntem în stare să pătrundem până în ultimele temeiuri ceea ce 
există în jurul nostru. Şi aceasta se întâmplă din cauză că 
sufletul a căzut pradă lui Lucifer; nu e vina zeilor, e vina 
propriului suflet. Tu, suflete, ai făcut ca lumea să fie maya pentru 
tine, prin faptul că ai căzut pradă lui Lucifer. 

De la cea mai înaltă exprimare spiritual-ştiinţifică a acestui 
adevăr şi până jos, la cuvântul lui Goethe: „Simţurile nu înşeală, 
dar judecata înşeală" [351, e o linie dreaptă. Filistinii şi zeloţii pot 
să-l combată cât vor pe Gcethe, ei pot să combată oricât 
creştinismul lui Goethe, el tot a avut dreptul de a spune că el e 
unul dintre oamenii cei mai creştini [361, fiindcă în adâncul fiinţei 
sale Goethe gândea hristic până şi în această maximă. Sufletul e 

vinovat de faptul că ceea ce vede nu-i apare în adevărul 
său, ci ca maya, ceea ce în orientalism ni se înfăţişează ca fiind 
faptă a zeilor înşişi; aici e îndreptat spre străfundurile sufletului 
uman, unde se dă mereu lupta cu Lucifer. 

Dacă-I privim în întreaga sa semnificaţie, orientalismul este într- 
un anumit sens materialism, tocmai din cauză că nu recunoaşte 
spiritualitatea mayei şi vrea să iasă din cadrul realităţii materiale. 
Ceea ce pulsează în epistolele lui Pavel şi, în viitor, se va 
răspândi pe întreaga suprafaţă a pământului, e o învăţătură 
despre suflet, chiar dacă, deocamdată, e prezentă numai sub 
formă de germene şi, de aceea, poate fi atât de prost înţeleasă 
în epoca noastră care are caracter tamas. Natura deosebită a 
mayei trebuie bine înţeleasă, şi de-abia atunci va fi cunoscută 
esenţa progresului viitor al omenirii. Atunci vom înţelege la ce se 
referă Pavel când vorbeşte de primul Adam, al cărui suflet a 
căzut pradă lui Lucifer şi care, din această cauză a fost prins în 
mrejele materiei; aceasta nu înseamnă altceva decât că s-a 
încurcat în plasa unui mod greşit de a vieţui materia. Materia din 
lumea exterioară, care e creaţia lui Dumnezeu, e bună. Ceea ce 
se petrece în interiorul ei, e bun. Ceea ce sufletul a vieţuit în 
contact cu această lume a devenit din ce în ce mai rău, din 
cauză că sufletul a căzut în puterea lui Lucifer. Pavel îl numeşte 
pe Hristos al doilea Adam [371, pentru că el a intrat în lume 
neispitit de Lucifer şi poate deveni, datorită acestui fapt, 
conducătorul şi prietenul sufletelor umane, care le ajută să se 
îndepărteze de Lucifer, adică să-şi stabilească o relaţie corectă 
cu acesta. 



Pavel n-a putut să comunice omenirii din vremea sa tot ce ştia ca 
iniţiat. Cine se pătrunde de învăţăturile epistolelor lui Pavel îşi va 
da seama că ele sunt mult mai profunde decât exprimă în 
exterior. Aceasta se întâmplă deoarece Pavel trebuia să se 
adreseze unei comunităţi şi să ţină seama de puterea de 
înţelegere a umanităţii, lată de ce, în epistolele sale, multe lucruri 
par să se contrazică. Dacă vom pătrunde însă în adâncul lor, 
vom întâlni pretutindeni impulsurile ce vin de la Fiinţa lui Hristos. 

Să ne amintim cum am descris noi Misteriul de pe Golgota. De-a 
lungul anilor, am înţeles că există două relatări diferite despre 
copilăria lui lisus Hristos [381, cea din Evanghelia lui Matei şi cea 
din Evanghelia lui Luca, deoarece, în realitate, avem de-a face 
cu doi copii lisus. Şi am înţeles că, din punct de vedere exterior, 

după carne, ca să vorbim în sensul lui Pavel, adică după 
descendenţa fizică, cei doi copii lisus se trag din seminţia lui 
David, unul din linia genealogică a lui Nathan, celălalt din linia lui 
Solomon, că, prin urmare, cam în acelaşi timp s-au născut doi 
copii lisus. într-unul din băieţi, în cel din Evanghelia lui Matei, îl 
găsim reincarnat pe Zarathustra, şi am subliniat că în celălalt 
băiat lisus, pe care ni-l înfăţişează Evanghelia lui Luca, nu se 
află un eu uman propriu-zis, de felul celui care exista în celălalt 
băiat lisus, în care trăieşte un eu evoluat, cum este eul lui 
Zarathustra. în copilul lisus din Evanghelia lui Luca vieţuieşte 
acel ceva din om care n-a intrat în fluxul evoluţiei umane pe 
Pământ. 

E destul de greu să ajungem la o reprezentare corectă asupra 
acestui aspect. Numai dacă încercaţi să vă reprezentaţi cum 
sufletul care a fost incarnat în Adam, deci în cel care poate fi 
desemnat ca Adam, în sensul cărţii mele Ştiinţa ocultă [391, 
cade pradă ispitirii lui Lucifer, care e înfăţişată în mod simbolic în 
Biblie prin căderea în păcat a omului edenic. Imaginaţi-vă acest 
lucru, şi mai imaginaţi-vă că pe lângă acea substanţă sufletească 
umană care s-a incarnat în trupul lui Adam mai există o esenţă 
umană, o entitate umană care nu s-a incarnat atunci, care n-a 
pătruns într-un corp fizic, ci a rămas sub formă sufletească. Nu e 
necesar să vă reprezentaţi decât că, înainte ca în evoluţia 
omenirii să fi luat naştere un om fizic, avem de-a face cu un 
suflet, care s-a împărţit apoi în două. Una dintre părţi, unul dintre 
urmaşii sufletului comun, se incarnează în Adam, şi astfel acest 
suflet intră în incarnare, cade pradă ispitirii lui Lucifer ş.a.m.d. 
Cât despre celălalt suflet, sufletul-frate al primului, conducerea 
înţeleaptă a lumii prevede că nu va fi bine dacă se va incarna şi 
el. Aşa că acest suflet e reţinut în lumea sufletească; prin 
urmare, el nu trăieşte în şirul incarnărilor omenirii, ci e păstrat în 
rezervă. Cu el intră în legătură numai iniţiaţii Misteriilor. Aşadar, 
acest suflet nu îşi însuşeşte trăirea eului nici în cursul acestei 
evoluţii care are loc înainte de Misteriul de pe Golgota, deoarece 
o asemenea trăire e vieţuită numai prin incarnarea în trupul 
uman. în acest suflet există, totuşi, întreaga înţelepciune care 
putuse fi vieţuită pe Saturn, Soare, Lună, există întreaga iubire 
de care un suflet uman poate fi capabil. S-ar putea spune deci că 
acest suflet rămâne nevinovat, în raport cu întreaga vină de care 
se poate pătrunde omenirea de-a lungul incarnărilor sale. Acest 
suflet nu l-am fi putut întâlni sub formă exterioară, ca om; el era 
perceput numai de către vechii clarvăzători. Şi aceştia chiar îl 

percepeau. El avea, ca să spunem aşa, relaţii cu 
Misteriile. Este vorba deci de un suflet care există în cadrul 
evoluţiei omenirii, dar e situat, totuşi, deasupra ei, un suflet care 
nu putea fi perceput decât pe cale spirituală, un precursor al 
omului, un adevărat supraom. 

Acesta e sufletul care a fost incarnat în locul unui eu, în copilul 
lisus din Evanghelia lui Luca. Vă amintiţi conferinţele de la Basel 
[401 . Acolo am descris acest eveniment. Avem de-a face deci cu 
un suflet care doar seamănă cu un eu, care lasă impresia, în 
mod absolut firesc, când intră în trupul lui lisus, că e un eu, dar 
manifestările sale sunt deosebite de ale unui eu obişnuit. Am 
subliniat deja faptul că băiatul din Evanghelia lui Luca a vorbit 
imediat ce a venit pe lume într-o limbă pe care mama sa o 
înţelegea; şi alte fenomene similare au fost observate. Ştim apoi 
că băiatul din Evanghelia lui Matei, în care a trăit eul lui 
Zarathustra, a crescut până la vârsta de doisprezece ani; el nu 
poseda nici un fel de cunoaştere sau ştiinţă umană deosebită, 
purta însă în el înţelepciune divină şi putere de jertfă divină. 

Băiatul din Evanghelia lui Luca a crescut, fără a se dovedi prea 
bine înzestrat pentru lucrurile pe care cineva le poate învăţa ca 
om, din punct de vedere exterior. Şi mai ştim că trupul copilului 
lisus despre care relatează Evanghelia lui Matei a fost părăsit de 
eul lui Zarathustra şi că atunci când copilul lisus din Evanghelia 
lui Luca avea doisprezece ani eul lui Zarathustra a luat în 
stăpânire trupul acestui copil lisus. E momentul la care se face 
aluzie când se spune că băiatul lisus din Evanghelia lui Luca, în 
vârstă de doisprezece ani, e găsit în templu de către părinţii săi, 
care-l pierduseră, învăţându-i pe înţelepţi. 

Mai ştim că acest copil din Evanghelia lui Luca poartă în sine, 
până la vârsta de treizeci de ani, când acesta părăseşte trupul 
copilului lisus, eul lui Zarathustra şi că tot ceea ce este acum 
înveliş e luat în stăpânire de Hristos, care este o fiinţă 
supraumană, aparţinând ierarhiilor superioare şi care a putut 
locui într-un trup uman numai în aceste împrejurări, datorită 
faptului că i-a fost oferit prin jertfă un trup care până la 
doisprezece ani fusese pătruns de forţele înţelepciunii preumane, 
de forţele iubirii divine preumane, şi în care, apoi, a pătruns tot 
ceea ce fusese cucerit de eul lui Zarathustra de-a lungul multor 
incarnări, prin iniţiere. Poate că nimic nu trezeşte în noi atât de 
bine respectul, veneraţia, pe scurt, sentimentul potrivit faţă de 

Fiinţa lui Hristos ca încercarea de a înţelege ce fel de 
corporalitate a fost necesară pentru ca acest Eu hristic să poată 
pătrunde în omenire. 

Unii au găsit, în această descriere, care vine din adâncurile 
sfintelor Misterii ale epocii moderne, că entitatea lui Hristos pare 
mai puţin intimă şi umană decât acel lisus Hristos pe care mulţi I- 
au venerat aşa cum şi-l reprezintă majoritatea oamenilor: 
familiar, accesibil omului, incarnat într-un trup uman obişnuit, în 
care nu vieţuise nimic de felul unui eu al lui Zarathustra. S-a 
reproşat învăţăturii aduse de noi faptul că acest lisus Hristos al 
nostru a fost alcătuit din forţele existente pe toate tărâmurile 
lumii. Asemenea reproşuri provin din comoditatea cunoaşterii 
umane, a simţirii umane, care nu vrea să se ridice până la 
culmile reale ale simţirii şi sentimentului. Realitatea supremă 
trebuie cucerită şi prin faptul că sufletul nostru se străduieşte să 
ajungă la acea intensitate interioară a simţirii şi a sentimentului 
care e necesară, dacă vrem să facem accesibil cât de cât 
sufletului nostru tot ce este mai măreţ, mai înalt. Aşa că primul 
sentiment nu face decât să crească în intensitate, dacă-l privim 
într-o asemenea lumină. 

Şi mai ştim un lucru. Ştim în ce fel trebuie să tălmăcim cuvintele 
Evangheliei: „Se revelează forţele lui Dumnezeu în înalturi, şi 
pace se răspândeşte printre oamenii însufleţiţi de bunăvoinţă" 
[411 . Ştim că ea, solia păcii şi a iubirii, se face auzită atunci când 
apare copilul lisus din Evanghelia lui Luca, datorită faptului că în 
corpul său astral pătrunde Buddha, aflat deja într-o entitate care- 
şi traversase ultima incarnare drept Gautama Buddha şi care se 
înălţase la deplina spiritualitate; prin urmare, în corpul astral al 
copilului lisus despre care ne vorbeşte Luca s-a revelat Buddha, 
aşa cum evoluase el până la apariţia pe pământ a Misteriului de 
pe Golgota. 

Astfel noi am adus în faţa noastră entitatea lui lisus Hristos, sub 
forma în care ea poate fi dată omenirii de-abia azi, din adâncurile 
ştiinţei oculte. Cu toate că era iniţiat, Pavel a fost nevoit să 
vorbească, pentru vremurile de atunci, în cuvinte mai uşor de 
înţeles; el nu putea presupune că se adresează unei omeniri 
care înţelege deja noţiuni de felul celor pe care noi le putem 
aduce aproape de inimile umane. Ceea ce a constituit 
dimensiunea inspiraţiei sale s-a datorat însă iniţierii care i se 
dăruise prin har divin. Eu spun că această iniţiere este săvârşită 

prin har divin, pentru că Pavel nu a ajuns la ea pe calea unei 
evoluţii obişnuite, în cadrul vechilor Misterii, ci prin har venit de 
sus, mergând spre Damasc, unde i s-a arătat Hristos cel înviat. 
El a întâmpinat această apariţie de pe drumul Damascului [421 
ştiind că de la Misteriul de pe Golgota trăieşte unit cu sfera lumii 
pământeşti ceea ce a înviat atunci pe Golgota. El l-a recunoscut 
pe Hristos cel înviat. Şi pe el l-a vestit de atunci înainte. De ce a 
putut să-l perceapă aşa cum i s-a arătat? 

Trebuie să ne adâncim puţin în natura unei asemenea viziuni, a 
unei asemenea manifestări ca cea de pe drumul Damascului, 
deoarece ea a fost, totuşi, o manifestare de o natură cu totul 
deosebită. Numai acei oameni care nu vor cu adevărat să înveţe 
ceva din realităţile oculte pot pune de-a valma tot ceea ce e 
fenomen vizionar şi nu fac deosebire între viziunea lui Pavel şi 
multe alte viziuni, de felul celor pe care le-au avut sfinţii de mai 
târziu. Aşa face, de exemplu, autorul Soliei păcii [431, care se 
numără printre cei ce nu vor să înveţe cu adevărat ceva în 
legătură cu realităţile oculte. 

Ce reprezintă, de fapt, acest fenomen, de ce Pavel a putut să-l 
perceapă pe Hristos aşa cum i-a apărut în faţa oraşului Damasc? 
Acesta era Hristos cel înviat? întrebarea aceasta conduce la o 
altă întrebare: Ce a făcut necesar ca întreaga entitate a lui 
Hristos să poată coborî în lisus din Nazaret, prin acel eveniment 
care ne este prezentat drept Botezul în Iordan oficiat de loan? 
Am spus mai înainte cum a fost pregătită acea corporalitate în 
care_ urma să coboare entitatea lui Hristos. Dar cum s-a putut ca 
Cel înviat să poată apărea sub o formă sufletească atât de densă 
ca cea în care i s-a revelat lui Pavel? Cum explicăm acea aură 
de lumină în care Hristos i-a apărut lui Pavel în faţa Damascului? 
De unde a provenit ea? 

Dacă vrem să aflăm răspunsul la aceste întrebări, trebuie să 
adăugăm câte ceva în completarea celor spuse mai înainte. V- 
am spus că a existat un fel de suflet-frate al lui Adam, al acelui 
Adam care a intrat în şirul generaţiilor umane. Sufletul-frate al lui 
Adam a rămas în lumea sufletească. Şi tot acest suflet-frate a 
fost acela care s-a incarnat în copilul lisus din Evanghelia lui 
Luca. Dar el nu se incarnase pentru prima oară, în sensul strict al 
cuvântului, ca om fizic, ci se mai incarna o dată, în mod profetic. 
Şi înainte de acest moment fusese folosit deja ca sol al sfintelor 
Misterii. V-am mai spus că el a avut relaţii cu Misteriile, a fost 

îngrijit şi cultivat în Misterii, ca să spun aşa, şi a fost trimis în 
locul în care se întâmpla ceva important în omenire. El era însă 
doar o apariţie sub formă de corp eteric, de aceea a putut fi 
perceput numai cât timp a existat vechea clarvedere. Dar 
aceasta a existat în vremurile de demult. Acest suflet-frate al lui 
Adam n-a trebuit să ajungă până în corpul fizic ca să poată fi 
văzut. Aşa că el a apărut de multe ori în evoluţia omenirii, trimis 
de impulsurile Misteriilor întotdeauna când în evoluţia 
pământească trebuia să se producă lucruri importante. Dar n-a 
avut nevoie să se incarneze, în vremurile vechi, deoarece atunci 
exista clarvederea. 

El a fost nevoit să se incarneze pentru prima oară în perioada în 
care trebuia depăşită vechea clarvedere, la trecerea omenirii de 
la a treia la a patra epocă postatlanteană, despre care am vorbit 
ieri. Şi atunci a acceptat un fel de incarnare compensatorie, a 
intrat în această incarnare pentru a se putea manifesta în 
perioada în care clarvederea dispăruse. Acest suflet-frate al lui 
Adam a fost incarnat în Krishna, singura dată când a trebuit să 
apară, spre a deveni vizibil şi din punct de vedere fizic, apoi el s- 
a incarnat din nou în copilul lisus despre care pomeneşte 
evanghelistul Luca. înţelegem acuma de ce Krishna vorbeşte 
într-un mod atât de suprauman, de ce el e cel mai bun învăţător 
pentru eul uman, de ce reprezintă, ca să spunem aşa, o depăşire 
a eului, de ce pare atât de minunat din punct de vedere 
sufletesc. Pentru că în acel moment sublim pe care l-am adus în 
faţa sufletelor noastre acum câteva zile el apare drept omul care 
încă nu s-a cufundat în şirul incarnărilor umane. 

Apoi el apare din nou, spre a se incarna în copilul lisus despre 
care am vorbit. De aici, acea desăvârşire care ia naştere atunci 
când cele mai importante concepţii despre lume ale Asiei se 
reunesc în copilul lisus care a împlinit doisprezece ani, când eul 
lui Zarathustra se uneşte cu spiritul lui Krishna. Acum învăţaţilor 
din templu nu le mai vorbeşte doar Zarathustra. El vorbeşte ca 
eu, el vorbeşte cu mijloacele prin care Krishna a vestit odinioară 
doctrina Yoga, vorbeşte despre o Yoga care s-a ridicat cu încă o 
treaptă spre înalturi; el se uneşte cu forţa lui Krishna, cu Krishna 
însuşi, pentru a creşte până la vârsta de treizeci de ani. Şi de- 
abia după aceasta avem acea corporalitate completă care poate 
fi luată în stăpânire de Hristos. în acest fel se întâlnesc şi 
confluează curentele spirituale ale omenirii. Astfel că, în 
momentul când are loc Misteriul de pe Golgota, avem o 

colaborare a celor mai importanţi conducători ai 
omenirii, o sinteză a vieţii spirituale. 

Când Pavel are viziunea din faţa Damascului, ceea ce îi apare 
este Hristos. Aura de lumină în care se înveştmântează Hristos 
este Krishna. Şi datorită faptului că Hristos l-a luat pe Krishna 
drept înveliş sufletesc al său, prin care va acţiona de atunci 
înainte, în ceea ce începe să strălucească acum în Hristos e 
prezent, de asemenea, tot ce a fost cândva conţinutul sublimei 
Bhagavad-Gita. 

Găsim în cărţile Noului Testament multe adevăruri din vechea 
învăţătură a lui Krishna, chiar dacă aici ele sunt disipate peste 
tot. Dar învăţătura lui Krishna a devenit un bun al întregii omeniri 
datorită faptului că Hristos nu este un eu uman şi nu face parte 
din omenire, ci din ierarhiile superioare. Dar în felul acesta 
Hristos aparţine acelor vremuri în care omul nu era încă separat 
de ceea ce-l înconjoară acum ca existenţă materială şi care, în 
urma ispitirii sale de către Lucifer, i se prezintă învăluită în maya. 
Dacă urmărim întreaga evoluţie a trecutului, vedem că în acele 
vremuri vechi nu exista încă acea separare riguroasă dintre 
spiritual şi material, că cele materiale se mai revelau încă în mod 
spiritual, că spiritualul se mai revela încă în mod exterior. 
Datorită faptului că prin Impulsul hristic de omenire se apropie 
ceva care exclude o separare atât de riguroasă între purusha şi 
praktriti ca cea care ni se înfăţişează în filosofia Samkhya, 
Hristos devine călăuzitorul oamenilor din sine spre afară, dar şi 
spre creaţia lui Dumnezeu. Oare ne este îngăduit atunci să 
spunem că trebuie să părăsim neapărat lumea mayei, dacă ne- 
am dat seama că ea apare din vina noastră? Nu, deoarece acest 
lucru ar fi un sacrilegiu faţă de spiritualul din lume; ar însemna 
să-i atribuim materiei însuşiri peste care aşternem noi înşine 
vălul mayei. Mai degrabă ar trebui să sperăm că, dacă vom birui 
în noi ceea ce face ca materia să ne apară drept maya, ne vom 
împăca iar cu lumea. Oare din această lume care ne înconjoară 
nu se iveşte ceva care ne spune că ea e o creaţie a Elohimilor şi 
că în ultima zi a Creaţiunii aceşti Elohimi au spus: Şi iată, erau 
bune foarte? [441 

Aceasta ar fi karma care s-ar împlini, dacă ar exista doar o 
învăţătură a lui Krishna, deoarece în lume nu există nimic a cărui 
karmă să nu se împlinească. Dacă în veşnicie n-ar exista decât 
învăţătura lui Krishna, existenţei materiale a lumii înconjurătoare, 

revelării lui Dumnezeu, despre care la începutul evoluţiei 
pământeşti Elohimii au spus: Şi iată, totul este foarte bine, atunci 
acestei revelări a lui Dumnezeu i s-ar contrapune concepţia 
umană: Ea nu este bună, trebuie s-o părăsese! Judecata omului 
s-ar situa deasupra judecăţii lui Dumnezeu. Aşa că noi trebuie să 
înţelegem cuvintele care stau, ca o taină, la începutul evoluţiei. 
Nu trebuie să punem părerea oamenilor mai presus de părerea 
lui Dumnezeu. Dacă am putea elimina din fiinţa noastră orice 
vină şi dacă ar rămâne ca singura greşeală faptul că blasfemiem 
creaţiunea Elohimilor, atunci karma pământească ar trebui să se 
împlinească şi în viitor totul s-ar prăbuşi peste noi. Aşa s-ar 
împlini karma, în mod inevitabil. 

Pentru ca acest lucru să nu se întâmple, Hristos a venit în lume 
sub o formă vizibilă, spre a ne împăca în aşa fel cu lumea, încât 
noi să învăţăm cum putem birui ispitirile lui Lucifer, încât să 
percepem revelarea lui Dumnezeu în lume în adevărata ei 
înfăţişare, încât să-l găsim pe Hristos, pe cel care ne împacă cu 
lumea, care ne introduce în arta de a vedea adevărata înfăţişare 
a revelării lui Dumnezeu în lume, încât să învăţăm prin El sensul 
cuvântului străvechi: „Şi iată, erau bune foarte". Mai avem nevoie 
de Hristos pentru a învăţa să ne oferim ceea ce nu avem voie să 
atribuim lumii. Şi chiar dacă toate celelalte păcate ne-ar putea fi 
luate, acest păcat a trebuit să ne fie ridicat de către El. 

Transformat într-un sentiment moral, acest lucru ne prezintă 
Impulsul hristic într-o perspectivă nouă. El ne arată, în acelaşi 
timp, de ce a fost necesar ca Impulsul hristic să se învăluie în 
Impulsul lui Krishna, ca suflet superior. 

Dragi prieteni, o discuţie de felul celei pe care am intenţionat s-o 
port cu prilejul acestui ciclu de conferinţe nu vrea să fie 
percepută doar ca o teorie, ca o însumare de idei şi noţiuni pe 
care să ni le însuşim, ci aş vrea ca ea să fie primită ca un dar de 
Anul Nou, ca un dar care să acţioneze în noul an, să se propage 
mai departe, sub forma a ceea ce poate simţi omul când înţelege 
Impulsul hristic, în măsura în care acest impuls ne ajută să 
pătrundem cuvintele Elohimilor, pe care trebuie să le percepem 
aşa cum sunt ele în punctul de plecare, în momentul începutului 
originar al Creaţiunii noastre pământeşti. Şi vă rog să luaţi ceea 
ce am intenţionat să ofer prin acest ciclu de conferinţe drept 
punct de plecare al curentului nostru spiritual antroposofic. Acest 
curent spiritual trebuie să fie antroposofic deoarece prin el este 

necesar să devină tot mai cunoscut felul în care omul 
poate să ajungă, în sine, la autocunoaştere. Omul nu poate încă 
să realizeze autocunoaşterea deplină, antropos nu poate încă să 
ajungă la cunoaşterea lui antropos, omul la cunoaşterea omului, 
cât timp acest om priveşte problema pe care trebuie s-o rezolve 
în propriul său suflet drept o confruntare care are loc între el şi 
natura exterioară. 

Dacă noi vedem lumea cufundată în maya, aceasta e o 
chestiune pe care ne-au pus-o în faţă zeii, e o problemă a însuşi 
sufletului nostru, a unei autocunoaşteri superioare, pe care omul 
trebuie s-o recunoască în însăşi condiţia sa de om, e o problemă 
a antroposofiei, şi de-abia prin ea noi putem ajunge să înţelegem 
ce poate fi teosofia pentru om. Când omul îşi propune să facă 
parte din mişcarea antroposofică, în el trebuie să existe o 
modestie de cea mai înaltă calitate, pe care s-o simtă ca pe un 
impuls, o modestie care-l face să spună: Dacă vreau să sar 
peste ceea ce este o problemă a sufletului uman, dacă vreau să 
fac imediat saltul cel mai înalt spre Divin, se poate întâmpla să- 
mi piară smerenia şi în locul ei să apară trufia, şi atunci se poate 
instala uşor vanitatea. Fie ca Societatea antroposofică să 
constituie un punct de plecare spre acest înalt tărâm moral; fie ca 
Societatea antroposofică să evite, înainte de toate, trufia, 
vanitatea, ambiţia, neseriozitatea în asimilarea supremelor 
comori ale înţelepciunii, aceste rele care s-au furişat în rândurile 
ei; fie ca ea să le evite, prin faptul că, deja în punctul ei de 
plecare, consideră ceea ce este de rezolvat în privinţa mayei 
drept o problemă a sufletului uman însuşi. 

Ar trebui să simţim că Societatea antroposofică este un rezultat 
al celei mai profunde modestii umane. Din această modestie va 
izvorî cea mai înaltă seriozitate cu privire la sfintele adevăruri în 
care ea trebuie să pătrundă, atunci când intrăm în acest domeniu 
al suprasensibilului, al spiritualului. Să spunem deci că ne-am 
luat numele de „Societate antroposofică" cu modestie, cu 
smerenie şi să declarăm: Fie ca lipsa de modestie, vanitatea şi 
ambiţia, neadevărul cărora numele de teosofie le-a putut da 
naştere să fie stârpite, dacă vom începe - sub semnul şi deviza 
modestiei - să ne îndreptăm privirile cu smerenie spre zei şi spre 
înţelepciunea divină, abordând, în schimb, omul şi înţelepciunea 
umană conform datoriei, dacă ne apropiem cu evlavie de 
teosofie şi dacă ne adâncim în antroposofie aşa cum ne-o cere 
datoria. O asemenea antroposofie ne va conduce spre lucruri 

divine şi spre zei. Dacă prin ea vom învăţa să privim în noi 
înşine cu smerenie şi adevăr, în cel mai înalt sens al cuvântului, 
şi dacă, înainte de toate, vom învăţa cum trebuie să luptăm cu 
maya şi cu întreaga eroare, printr-o autoeducaţie şi 
autodisciplinare riguroase, atunci fie ca deasupra noastră să 
stea, ca înscris pe o placă de bronz: Antroposofie! Acesta să fie 
pentru noi un îndemn de a căuta, înainte de orice, 
autocunoaşterea, autosmerenia, şi, în acest fel, să putem face 
încercarea de a ridica un edificiu întemeiat pe adevăr, pentru că 
adevărul înfloreşte numai dacă autocunoaşterea prinde rădăcini 
în sufletul uman cu cea mai mare seriozitate. De unde provine 
vanitatea, de unde provine neadevărul lăuntric? Ele apar din 
absenţa autocunoaşterii. De unde poate izvorî adevărul, de unde 
poate izvorî o veneraţie autentică faţă de lumile zeilor şi de 
înţelepciunile zeilor? Ele pot veni numai dintr-o autocunoaştere, 
autoeducaţie, autodisciplinare veritabile. Fie ca acestui ţel să-i 
servească tot ceea ce va pulsa în mişcarea antroposofică. Din 
acest motiv a fost plasat în momentul de început al mişcării 
antroposofice acest ciclu de conferinţe, care trebuie să furnizeze 
dovada că aici nu e vorba doar de ceva limitat, că prin mişcarea 
noastră putem să ne extindem orizontul spre acele zări care 
cuprind şi gândirea orientală. Noi o acceptăm cu smerenie, în 
mod antroposofie, autoeducându-ne şi deţinând înăuntrul nostru 
voinţa de a ne autoeduca şi autodisciplina. Dacă, dragii mei 
prieteni, antroposofta va fi practicată de dumneavoastră în acest 
fel, atunci ea va duce spre un final fericit, va atinge un ţel care va 
fi spre binele fiecărui om în parte şi al fiecărei societăţi umane. 

Prin aceasta am rostit cel din urmă cuvânt al ciclului de faţă, din 
care poate că unii vor putea prelua ceva în sufletele lor, pentru 
perioadele ce vor urma, în aşa fel încât acest ceva să devină 
rodnic în cadrul mişcării noastre antroposofice, pentru care 
dumneavoastră, dragii mei prieteni, v-aţi adunat pentru prima 
oară aici, în aceste zile. Fie să ne întâlnim întotdeauna sub 
semnul antroposofiei, în aşa fel încât să putem invoca în mod 
îndreptăţit cuvinte ca acelea pe care am vrut să le rostim acum, 
în încheiere, cuvinte ale modestiei, cuvinte ale autocunoaşterii, 
pe care să le aşezăm ca ideal în acest moment, în faţa sufletelor 
noastre. 

Din „Cuvântul înainte" la prima ediţie a cărţii (1915) 

de Mărie Steiner 



în anul 1912, de Crăciun, a avut loc prima reuniune oficială a 
acelor adepţi ai unei orientări spirituale teosofice care nu voiau 
să se afunde într-un curent indianist dogmatizant şi care, ţinând 
seama de cuceririle vieţii spirituale din epoca modernă şi de 
impulsul cu totul nou pe care Evenimentul hristic l-a dat evoluţiei 
de pe Pământ, nu puteau recunoaşte drept îndreptăţită pentru 
Occident decât o cale spirituală adecvată stadiului de dezvoltare 
la care a ajuns omenirea europeană actuală. Ei au recunoscut în 
Rudolf Steiner pe gânditorul şi cercetătorul spiritual care 
corespundea tuturor exigenţelor ştiinţei moderne, care sesizase 
conexiunile evoluţiei istorice cum n-o mai făcuse nimeni înainte şi 
ale cărui descrieri cu privire la fiinţa umană dezvăluiau legături 
între fenomene care vorbeau prin ele însele, nu erau culese din 
cărţi. Dintotdeauna el a dat concepţiei sale despre om numele de 
„antroposofie". Şi acest nume l-au ales acum adepţii, întruniţi la 
Koln, ai unei ştiinţe întemeiate pe o antropologie spirituală a 
omului, ai unei ştiinţe care doreşte să se apropie de cunoaşterea 
Divinului, căutând să cuprindă germenele divin existent în om, 
eul său. 

în momentul în care Rudolf Steiner a adus Societăţii teosofice 
ceea ce-i lipsea, ridicând-o deasupra nivelului ei anterior, 
anumite puteri dătătoare de impulsuri, care intenţionau să 
transforme într-un instrument al lor această mişcare aflată în 
decădere, s-au speriat şi şi-au văzut scopurile puse în pericol. 
Fiindcă scopul lor nu era sinteza dintre înţelepciunea orientală şi 
cea occidentală, care ar fi dus la stimularea omului, ci acoperirea 
vieţii spirituale europene ucise cu o înţelepciune precreştină. 

Acum apăruse cineva care aducea un suflu nou din străfundurile 
esoterismului creştin, din îmbinarea gândirii orientale cu cea 
occidentală, din înţelepciunea trecutului şi a viitorului. 

Acest impuls trebuia suprimat. 

Şi astfel dorului după Hristos, care se trezea sub o formă nouă în 
sufletele europenilor, i-a fost opusă imaginea unui om făcut din 

carne şi sânge. încă băieţandru, exercitând 

seducţia exotismului, un indian urma să fie „dresat" pentru a juca 
rolul de Mesia. 

Aş vrea să-l cruţ pe cititor de manipulările aberante legate de 
băiatul Khrisnamurti. Tot ceea ce reclama şi propaganda pot face 
a fost pus în practică, spre a-l lansa. Prin diplomaţie, prin 
rugăminţi, şiretlicuri şi ameninţări s-a acţionat asupra secţiilor 
teosofice, în scopul de a le aservi noii intenţii. în diferite ţări, 
membrii acestor secţii au părăsit în grupuri masive rândurile 
societăţii. Secţia germană a protestat în mod energic, ca o 
comunitate unitară. Consecinţa acestui gest a fost excluderea ei 
din cadrul Societăţii teosofice. Legătura exterioară cu această 
societate era acum ruptă. Munca pentru realizarea unei ştiinţe 
spirituale, orientată în sens antroposofic, a fost continuată, în 
Europa, la fel ca înainte. Deja cu câţiva ani în urmă Rudolf 
Steiner condiţionase continuarea colaborării de independenţa şi 
autonomia deplină a muncii sale, în raport cu conducerile 
teosofice de orice fel. Acum comunitatea antroposofică, din care 
făceau parte şi mulţi străini, cei care nu putuseră să accepte 
noua etapă de dezvoltare a Societăţii teosofice, a luat forma unei 
societăţi de sine stătătoare. 

Ultimele dezbateri legate de această problemă au avut loc în 
ultimele zile de decembrie ale anului 1912, la Koln. în acest 
context, Rudolf Steiner a ales, drept temă pentru ciclul de 
conferinţe pe care l-a ţinut în faţa antroposofilor adunaţi acolo, 
titlul: Bhagavad-Gita şi epistolele lui Pavel. 




